
Szőrös csüdü, nehéz német paripa porosz- 
kált az úton. Két ember ült a hátán. Az egyik, 
aki bolondos sárga ruhát viselt, a nyeregben 
ült és a kantárszárat fogta. A másik, egy 
szürkeruhás iQu ember, a paripa széles farán 
helyezkedett el, asszonymódon keresztbe vetett 
lábakkal és kezével megkapaszkodott a sárga 
ember övében. 

A sárga ember szemmel láthatólag német 
volt. Ő volt a paripa gazdája is. Az orra (talán 
a sok boritaltól) olyan piros volt, mint a 
gyepürózsa bogyója; a haja meg a szakálla 
világosszőke volt, akár az árvalányhaj. A 
szürkeruhás magyar ember. A habitusa meg- 
lehetősen rongyos és kopott, a termete azon- 
ban délceg, az arca finom vágású, a tartása 
uri, a tekintete merész és elmés. 

A két ember latin nyelven beszélgetett 
egymással. Most éppen a sárga német szólt: 

— Mondd el nekem, András deák, hogy 
honnan jössz és mi járatban vagy. Figyelmez- 

tetlek azonban, ha valami nem igaz dolgot 
akarnál velem elhitetni, akkor levetlek a lo- 
vamról és itt hagylak az út szélén, ahonnan 
fölszedtelek . . . 

Erre megszólalt a szürkeruhás és hossza- 
san beszélni kezdett. 

— A nevem András, Eperjesi András. 
Most egyenesen Bologna városából jövök, ahol 
a híres univerzitás tanulója voltam. Öt esz- 
tendeig gyakoroltam magamat a keresztény 
tudományokban és ha el nem bizakodtam 
volna, nagy emberre lehettem volna. Sajnos 
azonban, gyöngének bizonyultam a gonosz 
lélek csábításával szemben és így a kéz, mely 
fölemelt, porba sújtott végül . . . 

Tudnod kell, hogy kevés idővel ezelőtt 
még nagy tisztességben éltem és az egyetem- 
nek nem volt híresebb deákja, mint Eperjesi 
András. A híremet persze nem a tudomá- 
nyokban való szorgoskodásomnak, hanem 
egyéb tehetségemnek köszönhettem. Ügy tudok 
inni, hogy a lengyel deákok is megcsodáltak. 
A karddal jobban tudok bánni, mint Bologna 
városának házsártos zsoldos tisztjei. Száz 
tréfás mesét ismerek és lantkíséret mellett 
szívreható énekeket tudok előadni. A kocka- 
játékot nagy szerencsével űztem és öt észten- 

dön át annyi pénzt nyertem, hogy gróf mód- 
jára költekezhettem. Dicsekvés nélkül mond- 
hatom, hogy nem volt Bolognában nemes 
vagy közrendű leány, aki boldog nem lett 
volna, ha megpengettem ablaka alatt a lantomat. 

Az egyetemi magyar nemzet már három 
esztendővel ezelőtt szeniorává választott. Ez 
pedig igen nagy tisztesség. Mivel az utóbbi 
esztendőkben sok torzsalkodás esett a polgár- 
ság és az egyetemi ifjak között és mivel ezek- 
nél az utcai harcoknál a vezetésem alatt álló 
magyar nemzet kitűnt nagy vitézsége által, a 
többi nemzetek ifjai is önként alávetették 
magukat tekintélyemnek és bizony mondom, 
volt idő, midőn két-háromezer iQu fogott 
fegyvert az én parancsomra és Bologna váro- 
sának a békéje az én kezemben volt letéve. 

Akkoriban nagy dicsőségben éltem, a rend- 
őrmester és a pápai legátus kancellárja verse- 
nyezve keresték kedvemet és a rektor magni- 
ficenciája is meghívott lakomára, mikor is 
karosszéket adatott alám és ezüstpoharat 
állított elembe. 

És most halljad meg gyászos bukásom 
történetét. Korán tavaszszal történt, hogy egy 
bolognai csapszékben egy ember arcul vágott 
egy másikat. Erre kardot húztak mind a ketten. 
A megütött ember megsebesítette a másikat 

és elszaladt. A dolog annyiban maradhatott 
volna, ha a megvérzett ember nem lett volna 
egyetemi tanuló. így azonban egy órával ké- 
sőbb már megkondult az egyetem lárma- 
harangja. Híre ment, hogy az egyetemi sza- 
badság gálád megsértője a városi rendőrkémek, 
a sbirrók átkos felekezetéből való ember és ez 
elegendő volt arra, hogy a végsőig főltüzelje 
bosszúvágyunkat. 

Minthogy az összes sbirrók úgy eltűntek, 
mintha elnyelte volna őket a föld, több ezer 
deák az én vezetésem alatt a pápai legátus 
palotája elé vonult és ott én bejelentettem a 
legáció kancellárjának, hogy valamennyien 
elhagyjuk Bolognát és a perugiai egyetemre 
megyünk, hacsak nem kapunk példás elég- 
tételt. Az egyetemi tanács is megjelent a palota 
előtt. A rektor magniíicenciája fejedelmi her- 
melin-palástját viselte, előtte zordon arcú 
pedellusok hordták méltóságának jelvényeit, 
mögötte lobogó tógákban, sötét arccal lép- 
kedtek a docensek. Ö magnificenciája ékes 
cicerói latinsággal tudomására hozta a kancel- 
lárnak, hogy általánosságban és a kérdés rész- 
leteit illetőleg is helyesli a tanulóság állás- 
pontját és maga is követeli az elégtételt. A 
legátus ő eminenciája ekkor ráparancsolt a 
rendőrőrmesterre, hogy köttesse fel a bfinös 

sbirrót. Fel is kötöttek egy embert és lehet, hogy 
az illető tényleg a korcsmai verekedés hőse 
volt. A deák-forradalom azzal véget is ért. 

Két héttel később azonban újabb sérelem 
érte az akadémiai szabadságot. Egy német 
deák kutyája eltűnt és mivel valószínűnek 
tetszett, hogy valamelyik kapzsi keztyűgyáros 
tőrbe csalta az egyetem védelme alatt álló 
állatot, hogy téli keztyűt szabjon a bőréből, 
tehát mi magyarok a németekkel és lengye- 
lekkel szövetkezvén, fegyveres csoportokba 
verődtűnk és pusztítani kezdtük a keztyűsök 
és timárok, műhelyeit. E harcban is én vol- 
tam a fővezér. A háborúság azzal ért véget^ 
hogy váratlanul megkerült a szóban forgó 
kutya. Igaz, hogy akkor már hamuvá égett egy 
fél utca. 

Alig békült meg a keztyűsökkel az uni- 
verzitás, midőn megint más céhekkel gyűlt 
meg a baja. Egy mesterember ugyanis éjnek 
idején idegen férfit talált a leánya kamrájában. 
A mester nem vesztegette a szót, hanem legé- 
nyeivel kegyetlenül elpáholta az éjjeli látogatót. 
Deák pajtásai — mert az ifjú előkelő francia 
tanuló volt — vérébe fagyva lelték meg az 
utcán. Erre meghúzattam a lármaharangot és 
fegyver alá szólítottam az egyetemi légiót. A 
mesterember fejét követeltük. Az illető azon- 

ban véletlenül fegyverkovács volt és mivel a 
fegyverkovácsok keményebb legények a kez- 
tyfisöknél, a céhük összerőífent és fegyveres 
kézzel szegült ellenünk. A patkókovácsok, laka- 
tosok, kőfaragók, kádárok, ácsok és egyéb 
keményizmu céhek melléjük állottak és néhány 
napon át fegyveres táborrá változott Bologna 
városa. 

Én éppen azon törtem a fejemet, hogy 
nem lehetne-e a rektor ő magnificenciája párt- 
fogása segítségével ágyúkat kölcsön kapni a 
városi fegyvertárból, hogy gyújtó golyókkal 
lövöldözzük a fegyverkovácsok céh-házát, mi- 
dőn hirnök érkezett, aki a pápai legációra 
idézett. Erre tüstént magamra vettem szép 
zöld posztómentémet, felkötöttem rezes kardo- 
mat és elmentem a palotába. 

Jóresett a gondolat, hogy a pápa kardi- 
nálisa immár maga is elismeri vezérlő tiszte- 
met az egyetemen, de azért keményen föltet- 
tem magamban, hogy békét csak úgy kötök, 
ha kiszolgáltatják nekünk a vakmerő fegyver- 
kovács fejét. 

A kancellár azzal fogadott, hogy ezúttal 
a kardinális ő eminenciája maga óhajt velem 
beszélni. 

— No, szegény jó Eperjesi apám, — 
ujjongtam magamban, — te sem hitted volna, 

hogy Andris fiad valamikor a római szentegy- 
ház kardinálisával fog parolázni! 

Egy kicsi terembe vezettek és ott magamra 
hagytak. A terem fala faragott fával volt ki- 
rakva, a padmalyát meg aranyos képek éke- 
sítették. Nagysokára megnyílt az ajtó és egy 
pirosköntösü vén pap lépett be. Most láttam 
első Ízben a kardinálist. Töpörödött kis ember 
volt. A botjára támaszkodva járt. Szúrós 
szeme fölött a bozontos szemöldöke egyre 
rángatózott; hol fölszaladt a homloka köze- 
péig, hol meg lecsúszott a szemére. 

A nagyúr írást hozott a kezében. Azt szó 
nélkül kiterítette az asztalra, azután hátat for- 
dított nekem. Jó ideig vártam, hogy szóljon 
hozzám, ő eminenciája azonban az ablakban 
állott és a verőfényes piacon szálldosó galam- 
bokat figyelte. 

Unalmamban előrenyújtottam a nyakamat 
és az asztalon fekvő írást kezdtem betűzgetni. 
Bizony csak megrázkódott bennem a lélek, 
midőn az íráson megismertem Krisztus földi 
helytartójának, a római pápának pecsétjét. 
Aztán egyszerre szörnyű ütést éreztem a szíve- 
men, a hajam felborzolódott, a fogam vacogni 
kezdett a nagy rémülettől, midőn a pápai 
bullán megláttam az én nevemet. Miért böm- 
böli a vatikáni nagy oroszlán a szegény eper- 

jesi deák nevét? Hát bizony ö szentségének 
nem derogált menykövei sújtani a dongó felé, 
amely az orra körül zümmögött ... A pápa 
engem mint istentelen békebontót kivetett a 
keresztény szentegyházból. Záruljanak be előt- 
tem a templomok ajtai. Pap ne vigasztaljon 
se életemben, se halálom órájában. Szentelt 
föld ne takarja majdan hamvaimat. A pokol 
tüzes mélysége fogadja magába bűnös lelke- 
met. Aki pedig ételt, italt vagy szállást adand 
nékem, aki csak szóba is álland vélem, azt 
sújtsa Krisztus földi helytartójának átka . . . 

Eddig jutott elbeszélésével a bolognai 
deák. A sárga ember ekkor hirtelen elkezdett 
fickándozni és sivalkodni. 

— Hordd el magadat mögülem, te ördög 
fajzatja ! Pusztulj innen, mert én jó keresztény 
vagyok és nem akarok veled együtt elkár- 
hozni I 

Mindenáron le akarta lökni a lóról a 
szürkeruhás embert. Az azonban acélizmu két 
karjával erősen magához ölelte, úgy, hogy 
mozdulni se tudott a német. 

— Anzelmusz barátom, — kiáltotta a 
bolognai deák, — Krisztus öt sebére kérlek, 
hallgasd végig elbeszélésemet! Akkor meg 
fogod tudni, hogy ő szentsége irgalma meg- 

bocsájtott nekem és hogy nyitva maradt szá- 
momra a paradicsom kapuja . . . 

A sárga ember, mivel birkózás közben 
úgy tapasztalta, hogy a mögötte ülő iflü jóval 
izmosabb nála és azt teheti vele, amit akar, 
nem ellenkezett, hanem tovább hallgatta a 
bolognai deák elbeszélését. 

Eperjesi András pedig ilyképpen folytatta : 

Elolvastam a bullát és úgy éreztem maga- 
mat, mintha a késmárki hegy esett volna 
fejemre. Ez több volt a halálnál ! Térdre ros- 
kadtam és a mellemet vertem. Mea culpa, mea 
maxima culpa I 

Negyedórára megszólalt a kardinális: 

— Holnap délben kifüggesztem az írást a 
dóm kapujára! 

Én megint csak azt mondtam : Me culpa t 
O eminenciája összegöngyölítette a rette- 
netes írást és az ajtóig ment. Ott megfordult 
és így szólt: 

— Ha azonban igaz a bfinbánatod, akkor 
kegyelmet nyújt neked ö szentsége mérhetet- 
len irgalma. Meg kell fogadnod, hogy még ez 
éjjel örökre elhagyod Bolognát és visszakot- 
ródol távoli hazádba. Soha levelet nem írsz 
és üzenetet nem küldesz ide. 

— Megfogadom I Mindent megfogadok! 

— Akkor eredj a fegyverkovácsok céh- 
mesteréhez. Ö ötven arany utipénzt és egy 
hátaslovat fog neked ajándékozni. 

Éjfél előtt már útban voltam Pávia felé. 

A zsebemben ötven arany csörgött. Az 
aranyak jóféle velencei zechinák voltak, de a 
paripával becsaptak a fegyverkovácsok, mert 
ugyancsak vén pára volt. 

Páviáig mint nagyúr utaztam. Ott egy csap- 
székben összeelegyedtem egy csomó katalaniai 
zsoldossal, akik Venezia szolgálatában hada- 
koztak volt a török ellen. Sokat prédáltak a 
pogányon és úgy dobálództak az aranynyal, 
mint a gyerekek a kavicscsal. Reggeltől estig 
folyt köztük a kockajáték. A töméntelen arany- 
pénz, amely a mocskos asztalokat borította 
elvette az eszemet és játszani kezdtem velük. 
Három nap alatt elvesztettem a pénzemet, a 
lovamat, a szép posztómentémet és a kardo- 
mat. Lanttal a hátamon, gyalogszerrel, mint 
koldusdeák folytattam utamat. Az éjjel Gréc 
városában háltam meg. Ma reggel átléptem 
magyar hazám határát. Itt összetalálkoztam 
veled, aki jó szívvel voltál hozzám, mert magad 
mögé ültettél a paripádra és egy fél kolbászt 
meg egy korty bort adtál. Hogy hol fogok ma 
meghálni, annak a jó Isten' a megmond- 
hatója ! 

A bolognai deák befejezte elbeszélését és 
nagyot sóhajtott bánatában. Ekkor megszólalt 
a sárga ember: 

— Látom, Eperjesi András, hogy nem 
vagy rossz ember, csak aíféle szélkakas vagy, 
aki néha napján nem fér a bőrébe. Minden- 
esetre adj hálát Istennek, hogy összehozott 
velem, mert én olyan helyre viszlek, ahol 
szállást is adnak, meg enned és innod is ad- 
nak, amennyi beléd fér. Hogy idegen ember 
létedre fölvettelek a lovamra, azt egyébként 
főleg annak köszönheted, hogy nem szeretem 
a magányt, hanem kedvelem az elmés társa- 
ságot. Aztán igaz, ami igaz : olyan uri formád 
van, hogy az ember grófnak nézhetne, ha nem 
járnál ilyen kopott ruhában. Azt is merném 
mondani, hogy néminemüleg hasonlítasz az 
én nagyságos uramhoz, a goriciai grófhoz, 
csakhogy jóval iQabb vagy nála. Tudnod kell 
egyébként, hogy magam sem vagyok egészen 
közönséges ember. Azt már tudod, hogy a 
nevem Anzelmusz. De azt még nem mondtam 
neked, hogy második íródeákja vagyok a gori- 
ciai grófnak, aki hatalmas ember, mert kereszt- 
fia a nagy Ciliéi Ulriknak. Gonosz emberek 
azzal bántanak, hogy inkább udvari bolondja, 
mintsem deákja volnék a grófnak, de azt az 
irigység mondatja velük. A nagyságos gróf 

Herczeg F.: Kaland. ^ 

ma is oly fontos küldetést bizott reám, amely 
eléggé bizonyítja, hogy nagy bizalma van ben- 
nem, íme, elmondom neked, hogy mi járat- 
ban vagyok. 

A gróf sok úri barátjával és háromszáz 
vasas vitézzel útban van Szentgyörgy vára 
felé, hogy lakodalmát ülje az újvári herceg 
árvájával, Katalinnal. Ma reggel, amikor a grót 
át akart kelni a megdagadt Mura folyón^ egyik 
vasas vitéze belefulladt a vízbe. Ez alkalma- 
sint azért történt, mert indulás előtt elfelej- 
tettünk misét hallgatni. Ő nagysága ezt rossz 
jelnek vette és tüstént visszaparancsolta kísé- 
retét, hogy misét hallgassanak és a gréci gáz- 
lónak kerülve keljenek át a Murán. Én ekkor 
már szerencsésen áttértem a túlsó partra és 
a gróf utánam kurjantott, hogy siessek Szent- 
györgy várába, mondjam meg arájának, hogy 
ne várakozzék hiába, mert az esküvő nem ma 
este, hanem csak holnap lesz . . . 

A bolognai deák félbeszakította a sárga 
embert. 

— Ne neked^ szegény Katalin leányasz- 
szony, te is hiába oldottad meg a pártád sza- 
lagját! — mondotta tréfálkozva. 

A sárga ember nyerítő kacagásra fakadt. 

— Sohse sajnáld a menyasszonyt, — 
mondta aztán. — Szívesen várakozik ő hol- 

napig is, akár tovább is. Hiszen még nem is 
látta a jegyesét, csak a festett képét, mert ez 
is afféle nagyúri muszáj-házasság. 

A német hirtelen elhallgatott, mert attól 
tartott, hogy sokat mondott már. De aztán 
megint csak erőt vett rajta a fecsegő kedve. 

— Tudnod kell, András cimbora, hogy 
jövendőbeli asszonyom Magyarország leg- 
gazdagabb örököse. Apja révén rászállott az 
egész Ujváry- vagyon, édesanyja révén pedig, 
aki Báthorj^-leány volt, száz dominiumot 
örökölt . . . Három hónappal ezelőtt árvaságra 
jutott a hercegnő. Azóta rokonai és szom- 
szédjai egyebet se tesznek, mint az ő vagyonán 
osztozkodnak. Ki haddal támad rá, ki pörrel ; 
vagy tiz dominiumát már elragadták és Szent- 
györgy ellen is készülődnek már az atyafiak . . . 
A hercegnő fenn járt a királynál és védelmébe 
ajánlotta magát. A király persze azt mondta 
neki, amit Ciliéi Ulrik úr súgott a fülébe. 
Eredj feleségül a goriciaihoz, leányom, ő és 
Ciliéi bátyám megvédik a birtokaidat. Ha nem 
mégy hozzá, földönfutóvá léssz és akkor ma- 
gadra vess , . . Katalin hercegnő egy ideig még 
habozott. 

Igen sokalta a grófon negyven esz- 
tendejét. De aztán Ciliéi Ulrik népei megint 
elragadták néhány kastélyát és akkor maga 

2* 

küldött házassági levelet Goriciába. Ennyiben 
van a dolog, András öcsém! 

— És azt hiszed, hogy a grófod vissza 
tudja szerezni a menyasszonya birtokait? — 
kérdezte a deák. 

— Ő? Mondok neked valamit! A múlt 
héten egy apródjának, ald diót csent a kertből, 
kalapácscsal kiverette minden fogát . . . 

— Anzelmusz koma, — szólt András, — 
mi ketten szegény legények vagyunk és azért 
igazat beszélhetünk. Nekem úgy tetszik, hogy 
a te kegyelmes grófod a keresztapjával együtt 
hitvány mesterséget folytat, árvákat fosztogat. 

A sárga német úgy nevetett ezen, mintha 
csiklandozták volna. 

— Mit akarsz, pajtás? Hát nem mind ilyen 
a nagyurak dolga? 

A bolognai deák haragosan tovább fűzte 
a szót, a szegény ember vakmerő őszintesé- 
gével. 

— Azt mondom neked, koma, ha Katalin 
hercegnő az édesanyja leánya, akkor vigyáz- 
zon a te zsivány gazdád a harminckét fogára. 
Mert a Báthory-asszonyok olyanok a fehér- 
személyek között, mint a karvaly a galambok 
között. Hallottam beszélni Báthory Zsófiáról, 
aki elemésztette három urát, mert mindegyik 
kezet emelt reá . . . Báthory Anna úgy lova- 

golt és úgy nyilazott, mint a pusztai kun . . . 
Az újlaki hercegnő édesanyjának pedig boszor- 
kányos híre volt. Olykor ezer gonosz lelket 
is összegyűjtött a várában. Perbe azonban soha- 
sem fogták, mert az apja gróf volt . . . 

Ez a Poszthumusznak nevezett iQu László 
király idejében történt. Egy szép őszi napes- 
téjén, amikor ökörnyál szálldos a levegőben 
és édes szomorúság lopódzik az emberek 
szívébe. 

A lovasok fölértek egy dombra. A sárga 
ember napnyugat felé nyújtotta a két karját 
és vidáman kiáltotta: 

— Ecce Szentgyörgy vára! 

A földhullám formájában hosszan elnyúló 
domb túlsó végében, piros és sárgalombu erdős 
lapály fölött uralkodva, emelkedett a kicsi 
vár. Első pillantásra azt lehetett volna hinni, 
hogy szürke kőrakás a bíboros rengeteg köze- 
pén. Egyetlen fazsindelyes tetejű, csúcsos 
tornya volt, amelynek tövéhez a recés fallal 
körűiépített palota lapult. A várfal apró védő- 
erkélyekkel volt megrakva. Merész és furcsa 
kanyarodásait fali pillérek és kőhidak támo- 
gatták. 

A nap éppen e pillanatban nyugodott le 
a vár mögött, A keletre tekintő falak és tetők 

koromfeketék lettek, a déli szögletek azonban 
fehér ezüstfényben csillogtak, mintha áttetsző 
kristályból épültek volna, a meredek tetők 
körvonalai pedig bíboros és aranyos tüzfény- 
ben ragyogtak. Itt is, ott is a fekete tömeg- 
ben megcsillant egy-egy ablak, vakítóan, mint 
a gyémánt, mértföldekre láthatóan. 

Az öregtorony fölött a széltől hosszúra 
gombolyitott felhőalakok úsztak. A felhőszőr- 
nyetegek csúcsos fejükkel valamennyien a 
torony felé fordultak, mint egy óriási kerék 
küllői, széles uszályuk pedig az ég zenitjét 
söpörte. 

Már besötétedett, mikor a két deák, kan- 
táron vezetvén a paripát, belépett a vár udva- 
rába. A kapu alatt pirosan lobogó tüzfény 
köszöntötte őket. A négyszögletű udvart, amely 
nem volt nagyobb egy jókora palotateremnél,, 
égő fáklyák világították meg, a folyosó ala- 
csony boltiveit pedig, az ablakpárkányokat és 
a tetőereszeket piros mécsesek ezreivel rakták 
ki a várbeliek. Az udvar kövezetét teliszórták 
frissen kaszált füvei, amelynek illata egybe- 
vegyült a szurokfáklyák szagával. Az egész ud- 
var zsúfolásig teli volt szegény emberekkel^ 
akik halkan feszengtek a nagy kőkút körülés 
suttogva beszélgettek, mintha templomban vol- 

nának. Fenn, az emeleli boltivek alatt, bár- 
sonyruhás urak és fehérarcú asszonyságok 
várakoztak mozdulatlanul, mint a templomi 
képek. A lobogó tüzfény óriás, táncoló árnyé- 
kokat vetett a falra. András deák úgy vélte, 
hogy a tüzkirály palotájába lépett. 

— Híradás a kegyelmes goriciai gróftól! 
— kiáltott a megindulástól rikácsoló hangon 
a sárga német. 

íziben halálos csend lett az udvaron. Csak 
egy megriadt pávamadár repült fel nagy szárny- 
csattogással a vár falára. Odafenn, az emeleti 
folyosón, megjelent egy magas, karcsú női 
alak, eleven rózsákból font pártával a fején 
Ujváry Katalin volt. 

Anzelmusz nagy szóbőséggel elmondta, 
hogy ura a lakodalmat nem ma, hanem hol- 
nap kívánja megtartatni. Eperjesi András pe- 
dig egyszerre azon vette észre magát, hogy 
azok odafenn nem a németet, hanem őt nézik. 
A menyasszony irányította feléje a pillantá- 
sokat, mohó, csodálkozó nézésével. Mit jelen- 
tett ez? Most már az udvaron szorongó sze- 
gény emberekre is átragadt az urak kíváncsi- 
sága. Tiszteletteljes, félénk érdeklődéssel nézte 
mindenki a bolognai deákot. És mindenki úgy 
mosolygott, mintha valami nagy titok nyitjára 
akadt volna . . . 

András úgy vélekedett, hogy talán a ron- 
gyos ruháján mulatnak. Haragos gőggel emelte 
fel a fejét. Merész tekintetű, tüzes szemét azon- 
ban egy pillanatra sem tudta levenni a meny- 
asszony arcáról. Amint ott állott, a lobogó 
tfizíényben, egész fejjel kimagaslott a tömegből. 

Valaki most szelíden megfogta a kezét. 
Bársonyruhás, fehérhajú, alázatos ábrázatú vén 
ember hajlongott előtte. 

— Kövess, uram, ha nincs ellenedre, Ka- 
talin hercegnő kíván veled szólni! 

András úgy ment föl a keskeny falépcsőn, 
mint az alvajáró. Most szembe állott a herceg- 
nővel. Amint rávetette a szemét, mindazok a 
szép nők, akiket életében ismert, csodált és 
szeretett, szürke párává változtak és örökre 
elszállottak a deák emlékezetéből. Ő most már 
mindhaláláig csak erre a fehérarcú, szürke- 
szemű, pirosajku női arcra fog emlékezhetni. 
A hercegnő egy kerek kis arcképet tartott a 
kezében. Egy futó pillantást vetett a képre 
aztán hosszan nézte a deák arcát, majd halk, 
szinte suttogó hangon megszólalt: 

— Rád ismertem, uram 1 Álruhában jöt- 
tél, talán azért, hogy kitanulj, de én az első 
pillanatban rád ismertemi Idősebbnek mond- 
tad magadat, hogy próbára tégy, de én barna 
fürteidben is rád ismertem! 

András minden vére a szivébe szállott. 
Térdre ereszkedett és igy szólt: 

— Óh, hercegnő, én csak egy szegény 
koldusdeák vagyok! 

A menyasszony arca elkomorodott. Sze- 
mébe könnyek gyülekeztek. 

— Miért folytatod a játékot? — kérdezte. 

— Oly nehezedre esik bevallanod, hogy te 
vagy az, akit vártam? 

Most már vérvörös lett a deák arca. Föl- 
emelkedett és szilárd hangon mondta: 

— Minden földi emberek között én vagyok 
a legboldogabb, hogy engem vártál! 

— Éljen Goricia gróQal — kiáltotta egy 
bátortalan hang. 

Tizen megismételték a kiáltást. Aztán min- 
denki azt kiáltotta. Ekkor azonban egy valaki 
elkezdett toporzékolni és sivalkodni. Anzel- 
musz volt. 

— Hazugság! Csalás! Ő nem az én gró- 
fom! Rongyos koldusdeák, akit úgy szedtem 
fel az út szélén ! Fogjátok meg ! Tépjétek szét ! 

Katalin hercegnő szemöldökei között köny- 
nyü redő jelent meg. 

— Ki ez a túlhangos legény ? — kérdezte. 

— A nagyságos goriciai gróf íródeákja! 

— kiáltotta Anzelmusz. 

— Csakudvari bolondja, — mondta András. 



Digitized by 



Google 



26 HERCZEO FERENC 



A hercegnő elmosolyodott. 

— Értem! Te, uram, megfogadtattad a jó 
emberrel, hogy állni fogja a tréfát. S a túl- 
buzgó bolond most ellenedre is állja. A hűsége 
jutalmat érdemel. A pincemester vigye el ma- 
gával és töltsön beléje annyi óbort, míg moz- 
gatni tudja a nyelvét. 

Néhány legény tüstént nyakon csípte a 
sárga németet és a tömeg harsogó nevetése 
közepett lehurcolták a pincébe, ahonnan a 
történet végéig nem is került többé elő. 

A hercegnő aztán suttogó hangon paran- 
csokat osztogatott embereinek. A mosolygó 
arcú öreg úr — Katalin udvarmestere — An- 
drás deák elé lépett. 

— Kegyelmes uram, ha ruhát parancsolsz 
váltani, szolgálatodra leszek, — mondta. 

Egy kis szobába vezette, ahol fürdőt 
készítettek a számára. Mikor András belépett 
a kádba, egy udvarnok kis kristályüveget 
hozott és annak tartalmát beleöntötte a vízbe, 

— A hercegnő küldi . . . Rózsavíz . . . 
Egy másik udvarnok díszes köntösöket 

hozott. 

— A hercegnő küldi . . . Ő maga válo- 
gatta ki néhai volt apjaura ruhatárából . . . 

Mialatt öltözködött, egy valaki aranyláncot 
hozott neki. 

— A hercegnő kéret, hogy vesd nyakadba 
ezt a láncot . . . 

Az urak az ajtó előtt várták Andrást. 
Mind hajadonfőtt voltak és mélyen meghajol- 
tak előtte. Az udvarmester aztán az úrnőhöz 
vezette. Az urak ott megint az ajtó előtt marad- 
tak és a deák egyedül lépett a kamrába. 
Katalin két égő mécses között egy karosszék- 
ben ült. Mögötte öt-hat asszonya állott. Az 
asszonyok mind magas, csúcsos süveget 
viseltek a fejükön, hosszú, leomló fátyollal. 
Valamennyinek a melle laposra volt fűzve, 
valamennyi összekulcsolta a kezét, lesütötte 
a szemét és valamennyi édesdeden és szemér- 
metesen mosolygott. 

Nagy karosszéket hoztak, arra leültették 
Andrást. 

— Uram, — szólt Katalin, — ha nincs 
ellenedre, akkor mondd meg nekem, mit 
forgatsz az elmédben. Mert ha meg akarod 
várni kísérőidet, akkor holnapra kell halász- 
tanunk az esküvőt. Ha azonban netán úgy 
vélekednél, hogy fölösleges a halogatás, akkor 
rögtön meg lehetne tartani a szent szertartást, 
mert minden elő van készítve és a pap is 
ott van már a kápolnában. 

András deák arca elborult. Édes álom ez, 
vagy gonosz tréfa? Ha álom, akkor fel fog 

ébredni. Ha tréfa, akkor ki fogják kacagni. 
A hercegnő tekintetét kereste, de az csökönyö- 
sen lenn járt a padlón. 

A deák megszólalt, fojtott, remegő hangon. 

— Nem félsz, hercegnő, hogy nem vagyok 
az, akinek tartasz? Egyetlen kisérőm ellenem 
mond és senki sem ismer a várban. 

A hercegnő most lopva tekintett reá. Némi 
gyöngéd gúny volt a szemében és az ajkán. 

— Én annak tartalak, aki vagy, — mondta 
halkan, majdnem suttogva. — Én nem félek 
semmitől. S te félsz, jó uram? 

A bolognai deák fölemelte fejét. 

— Semmitől sem félek, ha téged látlak. 
Ami tőled jön, nekem az üdvösség. S ha a 
halált nyújtanád felém, azt is hálás szívvel 
fogadnám. 

A hercegnő fölkelt. 

— A fátyolomat! — mondta. 

Az asszonyok tipegve futottak a hercegnő 
felé, az ajtó megnyílt s az urak beözönlöttek 
a kamrába. 

A fehérre meszelt, nagyon szűk kápol- 
nában térdepelnek, az aranykoronás, fekete- 
arcu Boldogasszony képe előtt. Körülöttük 
száz gyertya lobogott. Az aranyköntösbe öltöz- 

tetett pap jobbra-balra fordult, hol letérdepelt, 
hol meg szétterjesztette két kezét. 

A menyasszony egyszer sem tekintett a 
mellette térdeplő deákra. A keze azonban, a 
fehér, keskeny, forró gyermekkeze kétség- 
beesett erővel tartotta fogva András kezét, 
mintha soha sem akarná többet elbocsátani 
az életben. 

— Ez a deákcsiny az életembe fog ke- 
rülni! — mondta magában Eperjesi András. 

A hercegnő, mintha csak megértette volna 
titkos tépelődéseit, remegve szorította meg az 
ujjait. 

— Megéri ! — gondolta magában a deák. 
Valahonnan messziről édes és szomorú 

hárfazene hallatszott. 

Dobok és furulyák szóltak. A deáknak 
úgy rémlett, mintha már száz esztendő óta 
mindig hallaná ezt az önmagát megismétlő^ 
kérkedő és ujjongó melódiát. 

Fényes, gyöngyszinü pára borult a sze- 
mére. A pára alatt, mint valami tisztavizü tó 
fenekén, kecses és fura dolgokat látott. Egy 
hosszú, keskeny asztalt, mely körül szakállas 
férfiak és magas homlokú, gyermekszemü asz- 
szonyságok ültek. Az asztal közepén, nagy 
ezüsttálban, kiterjesztett farkú páva van. Két 

nagy aranykorsó áll előtte; az egyiknek tete- 
jén kis lovagvár látható, a másikon vitorlás 
gálya ... 

Alacsony, bolthajtásos teremben vannak. 
A vésett kőboltozat pirosra van festve ; össze- 
fonódó aranyvirágok vonulnak rajta végig. A 
piros szín meghalványodott a kortól, az arany- 
virágok pedig megfeketedtek. 

Ő és a hercegnő címeres karosszéken ül- 
nek. A többiek kicsi zsöUéken. Valahány- 
szor a hercegnő föltekint, az asszonyságok 
mind elmosolyodnak. És valahányszor András 
fölemeli poharát, az urak mind meghajolnak. 
Ezek között nincs főrangú nemes. Nagyúri 
atyjafiai mind hadban vannak az árvával; 
akik hivek maradtak hozzá, azok kis szom- 
szédai. 

Most kipattan az ajtó és erélyes ütemben 
lépő, gőgösarcu hajdúk párolgó tálakat hor- 
danak be. 

A hercegnő most sem tekint a deák sze- 
mébe. De a kezét most is fogva tartja az 
asztal alatt. Édes, szelid, hizelgő, majd szen- 
vedélyes és remegő kézszorításokkal beszél 
hozzá. 

— Az enyém vagy! Tudod? Én meg a 
tiéd! Gondolj erre! Mindig csak erre gondolj ! 
Semmi más ne jusson eszedbe ! 

Köröskörül minden lángolt, ragyogott és 
virított. Az arany az asztalon, a kővirágok a 
bolthajtáson, a gyertyák, a férfiak szeme, az 
asszonyok ajka, a gyöngyök a hercegnő nya- 
kán s a tokaji bor a poharakban . . . 

András szájához emelte poharát és hosz- 
szan ivott. A valóság olyan, mint a részeg- 
ség. Meglehet, hogy a részegség megmagya- 
rázza neki a valót. Mikor letette megint poharát, 
ijedten nézett a mellette álló székre. A her- 
cegnő eltűnt, mint az álomkép . . . 

Egy nagyfőkötőjü asszonyka furakodott 
melléje. Az arca csupa boldog szolgálatkész- 
ség, csupa mosolygó titkolódzás volt. Sut- 
togva, az izgalomtól hápogva szólott a fülébe : 

— A feleségedet keresed, nagyuram ? Óh, 
a szegény asszonyka elfáradt és a kamrájába 
vonult. Ha netán jó éjszakát kívánnál neki 
mondani, én szívesen útba igazitlak, nagy- 
uram . . . 

Ott állott a fekete tölgyfaajtó előtt. Keze 
a kilincsen. A szive félelmetesen lüktetett . . . 

Meg akarta nyomni a kilincset, de aztán 
visszahökkent. A lába alatt megszólalt egy 
titokzatos, szörnyű hang: 

— Koldusdeák! Csaló! 
Majd megint: 



Digitized by 



Google 



82 HBRCZEO FBRBNG 



— Te mered szemedet egy hercegnőre 
emelni? A goriciai gróf meg fog nyúzatni! 
Véredet ebekkel fogja felnyalatni 1 

Az el-elcsukló, gyászos szózat egy rosté- 
lyos szelelőlyukból hangzott, amely a padló 
fölött, a fal tövében feketéllett. A lyuk a pin- 
cébe szolgált, hol bánatát borba fojtotta az 
udvari bolond. 

András deák a fekete ajtót nézte. 

— Ez a halál kapuja, — mondta magában. 
— Ott benn vár reám a kaszás váz, szép nő 
képében, fehér köntösben, égő ajakkal ... Ha 
visszafordulnék ... Ki merné ma éjjel útját 
állani Goricia gróQának? 

Mialatt még a gondolataival viaskodott, 
messziről, szögbe hajló, meredek gádorok és 
alacsony bolthajtások homályos labirintusából 
dobpergés és furulyaszó szűrődött a fülébe. 
Az urak még ott mulattak az ebédlő palotában. 
A hetyke zene hallatára egyszerre könnyed, 
diadalmas mámor szállotta meg a bolognai 
deák szivét. Ki törődnék a holnappal? 

— Egy tündöklő éjszaka többet ér, mint 
tíz fakó esztendő! — mondta és benyitott 
a kamrába. 

Kerek toronyszobába lépett. Senki nem 
volt odabenn. Körülnézett. Egy sárgán pislogó 
mécses világánál hatalmas ágyat látott, melynek 

menyezetét fekete, vastag tölgyfaoszlopok támo- 
gatták. A falat a kortól megfakult hímzésű 
szőnyegek takarták. Az egyik sólyomvadá- 
szokat, a másik harcoló szent királyokat 
ábrázolt. A vadászok is, a harcosok is vala- 
mennyien erőltetett fejtartással a szemlélő felé 
fordították ábrázatukat. 

Húvős szellő csapott András arcába; most 
vette csak észre, hogy a toronyerkélyre vezető 
keskeny ajtó nyitva van. 

A fecskefészek formájú erkélyen, a kőpillér 
sarkába szorulva, mozdulatlan fehér alak 
állott. A hercegnő volt. A távoli eget nézte, 
melyet szikrázó kévékben szántottak végig 
hulló csillagok. Midőn András melléje lépett, 
a hercegnő fölemelte karját és a csillagos 
égboltozat aljára mutatott. 

— Látod? 

Nagy messziségben, halmokon, erdőkön, 
síkságon és folyókon túl, vörhenyes fénysáv 
látszott. 

— Olyan, mint egy tüzes hernyó, — 
mondta halkan Katalin. — Éhesen kúszik 
előre . . . Tudod, mi az ? Egy utazó nagyúr, 
kit száz fáklyás kísér az éjszakában . . . Erre 
felé tartanak és éjfél után elérik a várat. 

András megrázkódott. A goriciaiak jönnek ! 
A hercegnő hirtelen odavetette magát a 

Herczeg F. : Kaland. 3 

deák vállára. Meleg két karjával átszorította 
a nyakát és forró szájával félig belecsókolta, 
félig belesúgta a fülébe: 

— Parancsot adtam, hogy napíölkelte előtt 
senkit se bocsássanak a várba . . . Magát a 
királyt se! A híd felvonva, a kapu zárva. 

András úgy érezte, hogy most térdre kell 
roskadnia és újból meg kell mondania, ami 
a szivét nyomta: Hercegnő, én csak egy 
szegény koldusdeák vagyok! 

Mielőtt még szóra nyithatta volna száját, 
megint érezte fülén Katalin forró ajkát: 

— Hallgass és csókolj meg! 

S ő hallgatott és megcsókolta. 

4- 

Félálmában kopogtatást hallott . . . Va- 
laki valahol egy ajtót döngetett, kétségbeesett 
csökönyösséggel, mintha egy szegény bűnös 
lelke kérne bebocsáttatást a paradicsom kapu- 
ján. A deák nem tudta magáról lerázni az 
álom békóit. Nem is tudta megérteni, hogy 
mit jelent a makacs, szaggatott nesz, de azért 
szomorúságot és félelmet érzett szivében. 

Egyszerre az az érzése volt, mintha mély 
kútból bukkant volna fel. Fölébredt és felült 
a tölgyfaoszlopos ágyban. 

A kamrába szürke, józan, nappali vilá- 
gosság áradt, az ablak üvegkarikáit megrázta 

a szél. Odakünn zuhogva szakadt alá a re- 
ménytelen őszi eső. A külső szoba ajtaján pe- 
dig egyre hangzott a kopogtatás. 

András vállára vetette köpenyegét és az 
ajtóhoz lépett. Az öreg udvarmester állott 
kívül, szürke köntösben, fakó arccal. 

— Uram, különös dolog történt . . . Egy 
aranysisakos vitéz áll a kapu előtt. Azt mondja, 
hogy ő a goriciai gróf . . . Mondtuk neki, 
hogy a kegyelmes gróf már megjött az este 
és úrnőnk kamrájában alszik, de erre ő elkez- 
dett toporzékolni és dühében szörnyű károm- 
lást müveit . . . Azt követeli tőlünk, hogy 
nyissuk meg a várkaput, mert egy óra múlva 
megérkezik a serege, akkor rohammal veszi 
meg a várat és kardélre hány mindenkit . . . 

A deák ajkán sötét mosoly jelent meg. 

— Ittas korhely áll a kapu előtt, aki szemér- 
metlenül meg akarja tréfálni a lakodalmas házat. 

Az öregen azonban meglátszott, hogy nem 
ludja tréfára venni a dolgot. 

— Mit tegyünk most már? — kérdezte. 

— Eredj a kapuhoz és mondd a lézen- 
gőnek, hogy hordja el magát. 

— Nem fog elmenni, uram! 

— Mondd neki, ha el nem kotródik, akkor 
magam megyek rá és karddal verem fejébe a 
tisztességtudást ! 

3* 

András betette megint az ajtót. 

Az asszony azalatt mozdulatlanul, erősen 
lehunyt szemmel feküdt az ágyban. Csak a 
meg-megremegő ajka árulta el, hogy ébren 
van és hogy meghallott minden szót. András 
nem is mert hozzá szólani. Az ablakhoz lépett. 
Odalenn egy gyászos alak ázott a szakadó 
esőben. Magános lovas volt, aki bősz moz- 
dulatlansággal állott a kapuárok partján. Fülig 
bő köpenyegébe burkolódzott. Paripája búsan 
lógatta fejét. A lovas aranypántu sisakja alól 
ősz fürtök kígyóztak a vállára. Keményvágásu 
szája szögletét lefelé görbítette a dühös gőg. 

András fölvette az asztalon fekvő kardját. 
Az ünnep véget ért, ma hétfő van. A nyár 
véget ért, eljött az ősz. A deák a nyoszolyá- 
hoz lépett, ott térdre ereszkedett és halk han- 
gon szólt: 

— Látod, én igazán csak egy szegény kol- 
duló deák va^ok. Most letelt az időm és 
megyek a kapu elé. S ha kívül a halál vára- 
kozik reám, azt sem bánom, mert érdemes 
volt élnem. 

Megérintette ajkával az aranynyal hímzett 
takarót a hercegnő lábánál, fölkelt és siető 
léptekkel ment az ajtóhoz. De ekkor megszó- 
lalt az asszony: 

— Ott — a feszület alatt — told félre az 

imazsámolyt . . . Ajtó van mögötte . . . Lépcső 
... A mélységbe vezet, földalatti folyosóba, 
ki a várból, a szabadba . . . Senki sem tud 
róla, csak magam . . . Menekülj . . . 

A deák boldog meglepetéssel tekintett 
Katalinra. Nem a menekülés reménye örven- 
deztette meg, hanem a gondolat, hogy a her- 
cegnő aggódik érte. 

E pillanatban kívülről, az ablak alól kürt- 
szó hallatszott. A goriciai trombitált rá a kapu- 
őrökre, hogy nyissanak neki utat. A szilaj 
hangok haUatára megint a bolognai deákok 
hetyke mámora szállta meg András szivét. 

— Ha megfutnék most, asszonyom, esz- 
tendők multán is pirulva kellene rám emlé- 
kezned. De akit te egyszer Szájon csókoltál, 
az nem hátrál meg többet senki fia előtt. 

Azzal kisietett a kamrából, magával vivén 
az asszony képét, aki tágra nyitott szemekkel, 
vállára hulló hajjal ült ágyában. 



A várudvaron tócsákban állott az esőviz. 

A boltíves folyosó alatt ott várakoztak a 
vendégurak, leverten és dideregve szemlélve 
az esőt. Valamennyien úgy sejtették, hogy va- 
lami nem igaz dologban volt részük és féltek 
a jövendőtől. 

— Hé, udvarmester, paripát alám, hadd 
nézzek a ritter szeme közé ! — kiáltott a deák. 

Erre kissé megvidámultak a vendégek. 
Aki ilyen jókedvűen megy a kard alá, az még 
sem lehet csaló. 

Lovat hoztak és András nyeregbe szál* 
lőtt. Az udvar fölött oly alacsonyan vonultak 
a felhők, hogy a torony teteje ködbe enyé- 
szett. Az ablakpárkányokon ázott varjuk ültek. 

A kapu nyikorogva megnyílt. A felvonó 
híd nagy zökkenések és lánccsördülések kö- 
zepett alá ereszkedett. A deák kiügetett a vár- 
ból. Az árkon túl ott várta a goriciai. 

— Én vagyok az, akit keresnek! — kiál- 
totta András és hirtelen kerekedett haraggal 
megsarkantyúzta lovát. 

Mikor kard végre kaphatták egymást, mind- 
egyikük megdöbbenve tapasztalta, hogy meny- 
nyire hasonUt hozzá a másik. Éppen csak 
annyi különbség volt köztük, hogy az arany- 
sisakos ember öregebb, szélesebb csontú és 
durvább ábrázatú volt, mint a deák. 

A várbeli vendégek végignézték a tüleke- 
dést. Azt látták, hogy a fiatalabbik könnyelmű 
elbizakodottsággal támad és rosszul verekszik. 
Az első összecsapásnál mély sebet kapott a 
nyakán és a nyeregből kifordult. Az arany- 
sisakos leszállt lováról és mezítelen kardjával 

a kezében, a sebesült fölé hajolt. Talán azért, 
hogy fejét vegye. A haldokló ekkor beledöfte 
kardját az aranysisakos ember hónaljába. 

Mire a várbeliek oda érkeztek, két holt- 
testet találtak az ázott gyöpön. 

Délelőtt nagy sereg vonult a vár alá: a 
goriciai nagyúr hűbéresei és cselédjei. A gróf- 
juk már azelőtt való nap elszakadt tőlük, hir- 
telen kerekedett türelmetlenséggel Szentgyörgy 
vára felé vágtatva. (Egyetlen csatlósa is, akit 
éjjeli útján magával vitt, elmaradt tőle, miután 
kidőlt alóla a paripája.) Az urakat lakoda- 
lomra hívták és temetésre érkeztek. Az udvar- 
nagytól hallották a szörnyű újságot. Hogy a 
gróf idejében megérkezett a várba és meg is 
esküdött a hercegnővel. Reggel aztán valami 
lézengő lovag csúfolódott a kapu előtt, mire 
a rettenthetetlen bátorságú nagyúr maga ült 
nyeregbe, hogy megleckéztesse az arcátlant. 
Meg is ölte, de maga is halálos sebet vett. 

A goriciaiak erre nagy siránkozásra fa- 
kadtak. Látni akarták uruk holttestét, mire az 
udvarmester a vezéreiket be is bocsájtotta a 
várba. 

A halott a kápolnában feküdt. Aranysi- 
sakja a fején volt, pallosa a megdermedt ke- 
zében. IQu, szép hitvese ott térdepelt előtte, 

könnyek közt imádkozván. A goriciai urak 
megindultan nézték a halottat 

— Mily széppé lett halálában ! — mondta 
az egyik. 

— Szebbé lett, mint életében volt! — 
tette hozzá a másik. 

— Csodák csodája! A halál megifjitotta 
Arcán elsimultak a redők és őszülő haja új- 
ból megbarnult! 

— Mosolyog is, amit életében nem igen 
tett! 

Ekkor megszólalt a várbeli pap. 

— E csodás átalakulás az ég különös ke- 
gyelmének szemmel látható bizonyítéka! 

A goriciaiakat feldühítette a gyászos lát- 
vány és a gyilkos holttestét keresték a vár- 
belieken, hogy gyalázatot tegyenek rajta. A 
várbeliek azonban nem tehettek a kedvükre, 
mivel a tetemet első haragjukban már fel- 
szabdalták Katalin hajdúi. 

Akadt később egy valaki, aki mindenféle 
konfuzus vádaskodásokkal kilincselt a CiUei 
pártján levő nagyuraknál. Egy Anzelmusz 
nevű deák. 

Róla azonban tudták, hogy hirteleneszü 
és részeges ember és maga a cillei gróf ki is 
seprfiztette a palotájából. 

Ez a gróf azzal nyerte meg sok ember 
barátságát, hogy hetediziglen is meg szokta 
oltalmazni a hozzája hajlókat. A goriciai gróf 
özvegyét is védelmébe vette és királyi kapi- 
tányokkal verette ki várából a kapzsi atya- 
fiakat. Nem is vonta meg tőle pártfogását, 
míg egyik nagyúri ellensége, gróf Hunyadi, 
Belgrád várában agyon nem verte. 

Ebből aztán sok országos szerencsétlen- 
ség lett. 

Ezer madár köszönti a felkelő napot, 
csattogva, csicseregve és furulyázva. Csak az 
erdőszéli bokrokat lepi el valami gömböccé 
fuvódott, szürke madárnemzetség, mely két- 
ségbeesett jajongással siratja az elmúlt éjsza- 
kát. Az erdő szélén több a virág, mint a ffi. 
A bódító illatú, tarka bozótban vidám férgek 
hegedülnek és cirpelnek. A harmattól tündöklő 
virágkelyhek fölött arany méhrajok cikáznak 
és óriás pillangók keringenek karneolvörös és 
türkizkék selyemvitorlákon. Egy szárnyra kelt 
virágos kert. 

Az égboltozat vakítóan kék. Csak az óriás- 
hegy orma alatt, mely fenségesen és zordonan 
emelkedik az erdős halmok fölé, mint az 
istenekrakta kőtorony, úszik egy puhán go- 
molygó felhő. A felhőnek olyan a formája, 
mint a fehértagu asszonyi testé. 

A virágos réten fiatal leány megy végig, 
potrohos fekete korsóval a fején. Fölemelt 
fejjel, merev nyakszirttel, délceg tartással lépé- 

get az erdő felé. A ruhája göndőrszőrfi bárány- 
bőr, melyet a keble alatt kötött meg és mely 
a térdéig ér. Érces fényű, fekete haja a csípő- 
jét verdesi. A termete izmos és karcsú, mint 
a fiatal bükkfáé. Karját nagy rézkarika éke- 
siti; fehér fogai közt piros virágot tart. 

Most kellemes hűvösség csapja meg a 
tagjait; beért az őserdőbe. Egy kicsit káprázik 
a szeme, mert az aranyoszöld lombkupolán 
át, melyet halkan és ünneplésen zúgat a lan- 
tos reggeli szél, vakító fénysávok verődnek 
az arcába. A baltát nem látott szfiz rengeteg 
hatalmas törzsei merész hajlásban törnek a 
szédítő magasságba. Ágaikról sötét folyondár- 
hálókat bocsátanak alá. Egy-egy kidőlt fapat- 
riárka korhadó teteme körül meg emberma- 
gasságra burjánzik a csipkés levelű páfrány. 

A gyalogút lefelé vezet az erdős lejtőn, 
azután a völgykatlanba ér. Itt örök alkony és 
halálos csend honol. A nagy csendességet csak 
a harkály kalapálása és a láthatatlan forrás 
csobogása zavarja meg. Az óriás fatörzsek 
közt mohlepte sziklák bukkannak fel, furcsa 
és torz kődarabok, melyek ráncosképű erdei 
banyákra emlékeztetnek. 

Most véget ér a völgy. A leány egy hatal- 
mas sziklakapu alatt áll, a bolthajtás alatt 
suhogó forrás fakad. A nép az óriás hídjának 

nevezi a sziklát, az óriások kútjának a forrást. 
A leány először iszik a forrásból, aztán 
megtölti a korsóját, végül gondol egyet, meg- 
<5ldja övét és odahajtja vállát a vízesés alá. 
Nevetve hajlong és vonaglik a gyöngyöző víz- 
sugár alatt. 

Miután megfürdött, kék virágokat szed a 
parton és azokat belefonja a nedves hajába. 
Azután letelepedik a kőlapra és a zöld lomb- 
kupolára emeli barna szemét. Nemzetségének 
őshazája, a távoli déli pusztaságok álmodozó 
tüze csillog a barna szemében. 

A lombkupola résén át, mint egy zöld 
kereten keresztül, meg lehet látni az óriáshegy 
képét. A kopár, hamuszínű és szédítően mere- 
dek hegytető keményen befúródik az ezüst- 
párás égboltozatba. A lapos teteje most olyan, 
mint a íellegtengeren úszó, hozzáférhetetlen 
sziget. 

Odafenn tanyáznak avöröshaju emberek. 
A feketék gyűlölt és rettegett ősi ellenségei. 
Kékszemű, hórihorgas növésű, kegyetlen nem- 
zetség, mely idegen nyelven beszél és idegen 
isteneknek áldoz. Valamikor régen ők voltak 
az erdők és völgyek urai, le egészen a nagy 
vizig. Akkor hatalmas fejedelmek voltak. De 
eljöttek aztán a feketehajú bevándorlók, azok- 
nak nyüzsgő sokasága ellepte az országot és 

kipusztította a vöröseket. Ma is valóságos 
hajtóvadászatot rendeznek még rájuk és aki 
vörös üstökű koponyát hoz a vezérek tanyá- 
jára, azt hősként magasztalják a völgyekben. 

Ma már csak az óriáshegy ormán tanyáz- 
nak vörös emberek. Ok is kevesen vannak. 
Keskeny zerge-üt vezet fel hozzájuk, azt farkas- 
csordákkal őriztetik, melyeket vadászebek niód- 
jára nevelnek maguknak. Ha ellenség tör a 
fészkükre, akkor menydörgő kőlavinákat zúdí- 
tanak le a vigyázóik. 

A vörösek csak éjnek idején csapnak le 
sziklavárukból, ismeretlen hegyi útjaikon. Ilyen- 
kor a farkasaikkal éjjeli rémekként osonnak 
végig az alvó völgyeken, megdézsmálva a nyá- 
jakat, halomra öldösve a pásztorokat, felper- 
zselve a tanyákat. Ha farkasüvöltés és halál- 
hörgés hallatszik a völgyekben, akkor biztos, 
hogy vörösek vannak a közelben. 

A leány az óriáshegyet nézte és a vörös 
ellenségre gondolt. Gyerekkora óta sokat hal- 
lott róluk beszélni, de élve még egyet sem 
látott közülök. Csak a levágott fejét látta egy- 
nek, melyet tavaly diadalmas tülköléssel és 
orditozással hordoztak körül a völgyben, mint 
valami nagyon ritka és becses vadász-zsák- 
mányt. Egy ijesztően rút vénember nagysza- 
kállú feje volt. Eleven hegylakót még nem 

látott, bár gyerekkora óta izzó fajgyűlölete és 
rettegése állandóan ott tudta a vörös ellensé- 
get a felhők között, mint csibe a karvalyt. És 
a többi leányokkal egyetemben ő is átko- 
zódva és undorodva emlegette néhány fekete- 
hajú nőnek a nevét, kiket arra vitt a gonosz 
vérük, hogy önként utánuk menjenek a vörös 
embereknek az óriásheg3rre és szolgálóikká 
legyenek. 

A leány most magára kapcsolta a ruháját. 
Közbe egy falevelet tett a nyelvére és azzal 
úgy tudott csicseregni, mint a pintyőke. Valami 
erdei rigó felelt is neki a magasságból és 
mikor a barna leány feltekintett az óriás hidra, 
honnan a rigófütty hallatszott, elállott a léleg- 
zete, a fogát pedig összeverte a vad rémület. 

A vörös ember ott állott a szikla tetején* 
A vadászgerelyére támaszkodva állott ott, né- 
mán és mozdulatlanul, mint egy gonosz álom- 
kép, melyet az erdőben felejtett az elmúlt 
éjszaka. Izzó szemmel nézte a leányt. Mellette 
volt a szelid farkasa, az lihegve lógatta piros 
nyelvét és maga is figyelmesen nézett alá. 

A leány egy szempillantásig dermedten 
bámult a magasságba, aztán megperdült és 
egy halk sikoltással nekiiramodott a renge- 
tegnek. A karcsú lábán acél inak feszültek, 
oly sebesen cikázott el a fatörzsek közt, mint 

a hajtásban levő szarvas. A fekete haja hosz- 
szan lengett utána. De bármily gyorsan repült 
is, mindig hallotta maga mögött a vörös em- 
ber szabályos futé^lépteit. Az ellenség széttárt 
karokkal kergette, mint gyerek a pillangót. A 
nagy farkas pedig ott vágtatott a leány mel- 
lett, hosszú és puha szökésekben, némán csó- 
válva a farkát, mintha maga is tréfára venné 
a vadászatot. Igazán olyan volt, mint a lidérc- 
nyomásos álomlátás. 

A hajsza hevében letértek az útról és a 
rengeteg ismeretlen mélységei felé kóvályog- 
tak. A leány érezte, hogy nem bírja tovább. 
A lélegzete fogytán van. Most lehunyt szem- 
mel tör magának utat egy tüskés bokron ke- 
resztül, most pedig térdig süpped a száraz 
harasztba. Egyszerre megbotlik valami gyö- 
kérben, de nem esik el, mert két erős kar 
felkapja röptében. 

Mire újból kinyitja a szemét, már a vörös 
ember karján találja magát. Az viszi magával, 
mint a kisgyereket. Hosszú, könnyed és nesz- 
telen léptekkel halad fel vele a meredek 
lejtőn, miközben, szabad kezével a rezes- 
végü gerelyére támaszkodik. A leány érezte 
testén a kőkemény kar szorítását, a nyakát 
pedig minden lépésnél megérintette az ellen- 
ség haja. A vörös ember haja olyan finom 

volt, mint a selyem. Nem is volt vörös, ha- 
nem sáfrányszinü, a homlokán meg olyan^ 
mint az árvalány haj. A két halántékán var- 
kocsba volt fonva. A homloka magas volt, az 
orra merész és finom hajlású. Hosszú ter- 
metű, fejedelmi tartású, pompás iQu harcos 
volt. Ruhája a csípőjére csatolt zergebőre volt. 
Övén ezüstveretü kurta rézkard és ezüst- 
tülök függött 

A vörös ember most a leányra emelte 
sötétkék szemét, de az tüstént lehunyta a 
magáét, aléltságot színlelve. Hallotta, hogy az 
ellenség halkan szól hozzá, de hiába szólt, 
ügy sem értették egymás nyelvét. 

Mialatt egy sfirü bokron törtettek át, a 
leány a rabló válla mögött villámgyorsan ki- 
nyújtotta a kezét és ügyesen lefejtett az ágról 
egy nagy vörös tüskét. A vörös ember észre 
sem vette. A tüske erős és arasznjd hosszú 
volt, a vége fekete és hegyes, akár a tü. A 
rabló nyakán erősen lüktetett a nagy ütőér . . . 
Ha hirtelen beledöfné és megforgatná benne 
a tüskét, akkor feltéphetné az erét. A vörös 
ember akkor meghal. Ő maga pedig szabad 
lesz . . . 

A fekete leány most már nem félt. Gono- 
szul mosolygott a vörös ember karjai közt^ 
miközben éles fehér fogát mutatta. 

4* 

A szíve erősen lüktetett. Meg fogja ölni a 
vörös embert! Milyen dicsőségben, mennyi 
örömben lesz része a völgyben ! Diadalujjon- 
gás közepett viszik majd a vezérek tanyája 
elé, a harcosok megfújják kürtjüket az ő tisz- 
teletére, a nagyszakállú papok énekekbe ffizik 
a nevét, a fiatal szüzek pedig fehér virágból 
kötött koszorút tesznek a fejére. És estére ki- 
gyuladnak majd a dombokon a máglyák, 
piros lobogásukkal hirdetve a nemzetség leg- 
erényesebb szüzének dicsőségét. A vörös em- 
ber fejét oda fogják tfizni édesapjának tanyája 
elé, az édesanyja pedig boldog lesz, három- 
szor is boldog, hogy a leánya megölte a vörös 
embert! 

Most itt a kedvező pillanat. A leány vil- 
lámgyorsan és nagy erővel döfött a vörös 
ember nyaka felé ... Az azonban gerelyének 
egy könnyű legjdntésével felfogta a döfést, 
miközben halkan felkacagott . . . Mintha egy 
aranyos kis legyet hesegetne el a nyakáról. 
És el sem vette tőle a tüskét, hanem látható 
jókedvvel folytatta útját. 

A leány most már sírva fakadt. Egy ret- 
tenetes erő uralmát érezte maga fölött és ez 
félelemmel és szégyennel töltötte el. 

Jó magasan jártak már a gyalogfenyők 
tájékán, mikor a vörös ember egyszerre meg- 

állott és fülelni kezdett. A farkas is megállott 
és halkan elhördítette magát. A vörös ember 
letette a leányt a földre, de a kezét fogva tar- 
totta. Fölöttük az erdő hangos lett a kutya- 
csaholástól és sok ember rikoltozásától . . . 

— Jönnek a feketék! — ujjongott magá- 
ban a leány. 

És azzal kétségbeesetten sikoltozni kez- 
dett és erőlködött^ hogy kiszabadítsa karját az 
ellenség acélfogásu ujjai közül. 

Már jöttek a mentők. Vagy ötvenen lehet- 
tek, akik baltáikat és kopjáikat rázva, a düh- 
től tajtékozva rohantak le a lejtőn. Fekete 
vadászok voltak, egy elejtett bölénybikát akar- 
tak a völgybe cipelni, mikor a kutyáik meg- 
szimatolták a vörös embert. 

A rabló ekkor eleresztette a leány kezét. 
A homlokán kidagadtak az erek, piros arca 
eltorzult a dühös gúnytól, mikor farkasszemet 
nézett a gyűlölt ellenséggel. Egy megvető moz- 
dulatot tett aztán a kezével, a következő pil- 
lanatban pedig eltűnt a bokrok közt. Hiába 
verték fel utána a közeli sűrűséget, hiába jár- 
ták be hajtóláncban az erdőt: a vörös em- 
ber úgy eltűnt, mintha elnyelte volna a föld. 
A kutyák is hamarosan nyomát vesztették 
valami patak medrében. 

Odalenn a tanyákon nagy öröm fogadta 

a megmenekült leányt. Alkonyatig egymást 
érték szülei kunyhójában, az asszonyvendégek 
kik mind hallani akarták a kaland részleteit. 
A leány azonban fáradt volt és beteg. Az 
édesanyja kimosta és bekötözte a sebeket, 
melyeket a szörnyű vadászat alkalmával nyert, 
aztán pihenő helyet készített neki frissen 
kaszált szénából. 

A leány apja, aki valamikor sokat vere- 
kedett a vörösökkel, az esti tfiz mellett jó 
ideig még elbeszélgetett a szomszédjaival. 
Azon vitatkoztak, hogy ki ismeri közülök jobban 
a titokzatos ellenség szokásait. Azt mind tud- 
ták, hogy a vörösek csak egy asszonyt vesznek 
és hogy a hfitelen férfit épp úgy megégetik 
élve, mint a hfitelen asszonjrt. 

Lefekvés előtt a leány édesanyja még 
jószagu füvet égetett az erdő istenének, aki 
kimentette leányát a veszedelemből, aztán maga 
is nyugalomra tért. Az egész család ott pihent 
a kunyhó árnyékvető teteje alatt, a bőrökkel 
leterített füvön. Mind aludtak már, csak a 
leány szemére nem jött álom. Mindig úgy 
érezte, mintha most is a vörös ember vinné 
magával az erdőben. A gyaloglás hullámos 
mozgását is érezte, karjának szorítását, hajának 
lágy érintését, szívének erős lüktetését, szájá- 
nak forró lehelletét. És látta sötétkék szemét. 

melynek tekintete szelíd és hízelgő volt, mikor 
az 6 képe tükröződött benne és mely villá- 
mokat szórt, mikor a feketék elől futott. Gon- 
dolataiban megint megkereste a vörös ember 
nyakán a lüktető eret és mikor a hegyes tüske 
nyomán píros vért látott előbuzogni, rémül- 
ten felsikoltott félálmában . . . 

Mikor az őr harmadszor tülkölt, a leány 
felkönyökölt fekvőhelyén. A hold éppen akkor 
kelt fel az óriáshegy orma mögött. Tüzes, 
nagy tányérja előtt sötéten meredt égnek a 
meredek sziklaorom. Odafenn, éppen az orom 
alatt, parányi tüzpont csillogott. Valami nagy 
máglyát gyújthattak a vörös emberek. Mond- 
ják, hogy a holdtölte szent éjjelén mezítelen 
testtel táncolják körül a tüzet. És ma éppen 
holdtölte van. 

Fülledt nyári éjszaka volt. Az erdő felől 
fullasztó illatfelhő hömpölygött le a völgybe. 
A rengetegből csudálatosan édes madárhan- 
gok szűrődtek elő . . . De mi volt ez? Messzi- 
ről, nagyon messziről, rigórikoltás hallatszott. 
Éjnek idején rigórikoltás? Most megint! És 
megint! 

A leány megremegett egész testében. Térdre 
emelkedett, majd talpra állott. Nesztelen lép- 
tekkel kiosont a tanya végébe. Ott jobban 
hallgatódzhatik. Most megint megszólalt az 

éjjeli rigó. A leány tudta, hogy a vörös ember 
füttyent. A vörös ember, aki csak egy asszonyt 
szeret és akit megégetnek, ha megcsalja a 
hitvesét. A leány visszanézett alvó övéire. 
Eszébe jutott, hogy most felébredhetne édes- 
apja vagy édesanyja és visszaszólíthatná és 
ekkor gyűlöletet érzett irántuk. 

Az árnyékba lapulva, puha macskatalpon 
elsiklott a szomszéd tanyák között. Az örök 
nem vették észre. Mikor már kiért a legelőre, 
szaladni kezdett. A bekötözött lába sajgott, 
de ő nem bánta. Semmit sem bánt. Csak 
sietett előre. Most emelkedni kezd az út, a 
lába nedves lesz a harmattól : ez már a hegyi 
rét. Már érzi is arcán és vállán az erdő hű- 
vös, édes lehelletét . . . 

Egyszerre megrettenve áll meg. Morgást 
hall, egy tüzes szempár világit a sötét bokrok 
közt. Farkas! 

A tenevad egy könnyed szökéssel ott terem . 
a leány mellett és hideg, nedves orrával meg- 
érinti a kezét. Óh, hiszen ez a vörös ember 
szelid farkasa! A leány a szivéhez szorítja a 
jobbját, a baljával belemarkol az állat bun- 
dájába. A farkas pedig mellette baktatva, veze- 
tőjévé lesz a fekete rengetegben 

Az erdő szélén megállott a leány és le- 
tépte kezéről, meg a lábáról a sebkötéseket. 

Szégyelte volna, hogy egypár karmolás miatt 
így bepólyálva menjen az őserdőbe. Körülötte 
nagy rajokban repkedtek a szentjánosbogarak. 
Az ember azt hihette vohia, hogy a fák tüzes 
harmatot hullatnak. Egy közeli bokorban meg 
fülemile dalolt, tüzes és szomorú csattogással. 

Ahány szentjánosbogár útközben a keze 
ügyébe jött, azt mind elkapdosta és megkö- 
tözte egy-egy hajszálával. Végül tündérkirály- 
néhoz méltó korona ragyogott a homloka 
körül. 

Majd letépett egy bokorról egy levelet és 
a nyelve alá tette. Aztán csicseregni kezdett, 
mint a pintyőke. A fekete fák közül távoli 
rigórikoltás válaszolt neki. A leány ekkor futásra 
ösztökélte a farkast a hang irányában. A galy- 
lyak meg-megcsapdosták őket, a tüskék meg- 
megtépték őket, de azért csak szaladtak mind 
a ketten, lihegve és boldogan, mert a gazdá- 
juk várta őket . . . 

Péterke volt a neve az uradalmi kertész 
kisfiának. Sánta gyerek volt és mivel az acél- 
inas béresporontyok sohasem vették be maguk 
közé, magába vonult kis különc lett belőle. 
A csendes ajkú és halavány arcú fiúcska egész 
nap ődöngött a kert bozótjában. A kavicsos 
utakon ott lehetett látni a keskeny csapást, 
amelyet béna lába szántott. Többnyire látha- 
tatlan volt, de ha olyas valaki szólította, akit 
szeretett, akkor egyszerre előbújt a bokrok 
közül, olyan helyen, ahol legkevésbbé vár- 
ták, mint a szelídített kis borz. Verőfényes 
napokon a veteményes kert végében, a napra- 
forgók körül lappangott. Ezt a furcsa virágot 
felette szerette és csodálta. Ha meg fújt a szél, 
akkor a nagy vadgesztenyefák alá vette magát, 
amelyek úgy zúgtak, mint az óriás orgona. 

Volt Péterkének, aki a maga módja sze- 
rint sokat elmélkedett, egy titkos bálványképe : 
az uraság Lenkéje. A kisleány minden őszszel 
a szülei társaságában néhány hétre a pusztára 

jött és ilyenkor bizony ügyet sem vetett a 
sánta kisfiúra. Egyébként is nagyon előkelő 
városi hölgyecske volt; selyemszalaggal az 
arany haj sörényében, hófehér ruhában kényes- 
kedett és ámulatba ejtette a ház barátait elmés 
és csipős megjegyzéseivel. 

És volt Péterkének egy mesésen merész 
vágya. Azt szerette volna, ha ő Lenke testvére 
lehetett volna és egyszer kezén vezethette 
volna, úgy, amint azt jónevelésü uri gyere- 
keknél látta . . . Nem sejtette ugyan, hogyan 
teljesülhetne az ő kívánsága, de azért nagyon 
szerette volna, ha teljesülhetett volna. 

A kert fölött, a repceföldeken túl, szelíd 
lejtőjű, alacsony domblánc zárta el a láthatárt. 
A dombok tetején hosszú jegenyefasor vonult 
végig. Ott volt az uradalom határa. Péterke 
sohasem mert még oda fölmenni, mert az 
édesapja azzal riasztgatta, hogy veszett kutya 
leskelődik a jegenyék alatt. Pedig a fiu szerette 
volna tudni, hogy mi van a dombokon túl. 
Olyasmit képzelt, hogy ott van a világ vége 
és hogy onnan le lehet látni a szédítő sem- 
miségbe. 

Egyszer, egy tavaszi délután, amikor senki 
sem járt künn a földeken, megemberelte 
magát és a zárkózott lelkű emberek hirtelen 
és makacs elhatározásával nekivágott a lejtő- 

nek. Hosszú és nehéz útja volt. Amint el- 
hagyta a kertet, gőzekével feltört szántáson 
kellett végigbicegnie. Lassan és nehézkesen 
kúszott fölfelé, mint a falat mászó katicabo- 
gár. Végül lihegve megállott a jegenyék alatt. 
Ekkor elkiáltotta magát nagy gyönyörűségé- 
ben. Amit látott, az tündérálomba való volt. 
Alatta ingoványos rétek terültek el a messzi 
láthatárig. A réteket elborította a tavaszi vad- 
víz. A nap leáldozó félben volt és óriás, piros 
golyóként ült az égboltozat alján. A víztükör 
aranyos és bíboros tűzfényben tündöklött és 
Péterkének egy pillanatra le kellett hunynia 
káprázó szemét. A fényözönben apró, fantasz- 
tikus szigetekként kákabokrok feketéitek. A 
bíboros égboltozaton hatalmas kaput formál- 
tak a felhők; az égi kapu méhéből ragyogó 
fehér sugárküllők nyilaltak a zenit felé .... 
A meddig Péterke szeme elláthatott, egy terem- 
tett lélek nem mozdult. Mélységes, szent csön- 
desség volt köröskörül. A jegenyefák minden 
levele, a gyep minden fűszála olyan piros 
volt, mintha vérbe mártották volna. És a le- 
sújtó, titokzatos nagy csendben, a nagyszerű 
ragyogás közepett, egy árva emberi szívecske 
dobogott ijedten és mégis boldogan : a Péterke 
szíve. Valami szép, valami szent és boldog 
dologra akart gondolni . . . Arra gondolt, 

hogyha most mellette állana Lenke, akkor 
bizonyára megfogná a kezét, testvérének ne- 
vezné és akkor ő nem is volna többet a sánta 
kertészfiu. 

Később távoH kutyaugatást hallott. A 
veszett kutyára gondolt és megszeppent. Sar- 
kon fordult és kacsázó léptekkel lebaktatott a 
kert felé, amelynek útjaira akkor már alkonyi 
árnyékok borultak. 

Őszig nem is járt fenn többet a jegenyék 
alatt. A gondolatai azonban egyre arra kalan- 
doztak. Emlékezetében kimélyítette és kiegé- 
szítette a csodálatos estnek képét. Most már 
úgy tudta, hogy a felhőkapun belől várost is 
látott, tornyos palotákkal és hatalmas kupo- 
lákkal. Az aranjrfényben ragyogó rónán karcsú 
pálmafák nőttek, alattuk hosszunyaku mada- 
rak és orrmányos állatóriások békés csapatai 
vonultak. Ezek a képek valami könyvből 
ragadhattak meg az emlékezetében. 

Az ősszel megint eljött az uraság és vele 
Lenke. Péterkét most már persze kitiltották 
a kertből, amelynek útjain a fehérruhás leányka 
repkedett, mint a pillangót vadászó Psyche. 
Alkonyatkor Lenke a mogyorófabokrok között 
egyszerre szemben találta magát egy rongyos 
kis fiúval. 

— Hát te mit akarsz itt? — kérdezte gőgösen 

De aztán megismerte a kertész fiát. 

— Ni, te vagy az, sánta Péter? 

A fiu összeszedte minden bátorságát. 

— Gyere velem, mutatok valamit! 

— Mit? 

— Olyat, amit sohasem láttál életedben. 
És más se látott még olyat. Megmutatom 
neked Aranyországot. 

— Hol van az? — kérdezte Lenke kí- 
váncsian. 

— Ott fenn, túl a jegenyefákon. De ne 
mondd meg senkinek, mert másnak nem 
mutatom meg. 

— Milyen Aranyország? 

— A föld ott csupa fényes arany, az ég 
pedig csupa piros tüz. 

— Házak is vannak benne? 

— Vannak ám I A felhők fölött egész 
város . . . 

— A felhők fölött? És emberek? 

— Vannak. Mind aranykoronát viselnek 
a fejükön . . . 

Lenke elnevette magát. 

— Te bolond vagyl Te hazudsz! 

— Gyere velem, majd meglátod, milyen 
szép. Sokkal szebb, mint gondolod. De más- 
nak nem mutatom meg. 

Oly komolyan mondta, olyan erős meg- 

Hercseg F. : Kaland. & 

győzödés hangján, hogy a kisleány kíváncsi 
lett. Nem hitt ugyan neki, de azért mégis útra 
kelt vele. Sokáig mentek föl a lejtőn, tarló- 
kon, friss szántáson végig. A leány fehér 
cipőcskéje sáros lett, csipkés ruháját meg- 
tépte egy-egy bokor. Félt is, fáradt is volt, 
haza is kívánkozott, az előtte bicegő Péterke 
fanatikus hite azonban bfivős erővel vonszolta 
előre. 

Még húsz-harminc lépés, aztán fenn lesz- 
nek a jegenyéknél. Akkor aztán lángolni fog 
az ég, ragyogni fog a föld és ők megfogják 
egymás kezét és testvérekként állanak egy- 
más mellett a dicsőséges alkonyat ragyogá- 
sában . . . 

Nem ügy történt. Péterkét rettenetes ki- 
ábrándulás érte. Amikor lenéztek a dombról, 
az ég szürke volt, a föld pedig fakó. A lát- 
határt felhők borították és csak egy sápadt 
fényfolt mutatta, hol bujdosik a nap. Lenn, a 
szürke mocsár fölött, károgó hollóraj vonult. 
Fenn pedig, a kopaszodó jegenyék közt, szo- 
morúan süvöltött az esti szél. Oly józan, oly 
rideg, oly szomorú volt minden. 

— Nos, hol van Aranyország? — kér- 
dezte a lihegő Lenke. 

Péterke búsan hajtotta le a fejét. 

— Nem tudom . . . 

— És hol van a város, hol vannak az 
aranykoronás emberek? 

Sehol semmi . , . 

— Hazudtál! Szegyeid magadat! Hazud- 
tál! — kiáltotta a kisleány. 

Azzal bosszúsan otthagyta a fiút és egye- 
dül leszaladt a lejtön. 

Péterke pedig sápadt arccal, könnyes 
szemmel és fájó szívvel bicegett utána. 

A hét esztendős Annus egyedül van édes- 
anyjának hálószobájában. A mama már egy 
óra óta Hajtó bácsival beszélget a nappaliban 
és megtiltotta Annusnak, hogy zavarja. A kis 
leánynak ez fáj, mert eddigelé olyasmit kép- 
zelt, hogy Hajtó bácsi főleg az ő kedvéért jár 
a házba. A bácsi maga is táplálta Annusnak 
balhitét, édességeket hozván, meséket mond- 
ván neki és mindenféle kedveskedésekkel hal- 
mozván el kis barátnőjét. Annust most na- 
gyon megalázta a mellőzés, amelyben része 
van. Féltékeny az édesanyjára, bár egészen 
kiábrándult már Hajtó bácsiból. Elhatározza 
magában, hogy rossz lesz, hogy nem fogja 
többet szeretni a bácsit és azon töprenkedik, 
miféle fájdalmat okozhatna édesanyjának. 

Keserűségében megcselekszi azt, amire 
még sohasem mert gondolni: razziát tart édes- 
mama pipereasztalán. Széket hurcol az asztal 
elé, felmászik reá és végigszagolgatja a kris- 
tály-üvegeket. Közbe oly kaján gyönyörűséget 

érez, mint Éva anyánk, mikor megszegte a 
tilalmat és almát szakasztott a tudás fájáról. 
Egyszerre megnyílik a nappaliba vezető 
ajtó. Két idegen fiút tuszkolnak be kívülről. 
Hajtó bácsi hangja hallatszik, amint vidáman 
és fölösleges hangosan biztatja a fiúkat: 

— Csak menjetek be, odabenn van a kis 
Annuska, játszszatok vele szépen! 

Az ajtó megint becsukódik. 

A két idegen fiu ott marad és farkas- 
szemet néz a kis leánynyal. Az egyik hatesz- 
tendősnek látszik, a másik négynek. Zömök, 
izmos gyerekek, egyforma kék matrózruhát 
viselnek, egyébként pedig csodálatosan hason- 
lítanak egymáshoz. Igen nagy, kerek, lenszőke 
fejük, feltűnően magas homlokuk és furcsa, 
rövid orruk van. A bőrük oly fehér, rózsás 
és fényes, mint a yorkshirei malacé. A két fiú 
némán áll ott, ökölbe szorított kézzel, hara- 
gosan ragyogó szemmel. Ezek afféle vad- 
csacsik és dühbe szoktak gurulni, ha valami 
zavarba ejti őket. 

Annus mérhetetlen fölénynyel szemléli a 
két idegent. 

— Le a sipkával! — mondja szigorúan. 
A nagyobbik leveszi. A kisebbik azonban 

két kezével erősen a fejébe szorítja a sipkáját 

Meglátszik rajta, hogy inkább darabokra té- 
petné magát, semhogy engedelmeskednék. 

Annus leugrik a székről és hetykén a fiúk 
elé lép. Azok egymásnak vetik a vállukat és 
úgy állanak ott, mintha egy ellenséges lovas- 
roham visszaveréséhez készülnének. 

— Mi a nevetek? — kérdi Annus. 

— Laci, — morogja a nagyobbik. 

A kisebbik nem válaszol, hanem a bátyja 
háta mögé retirál. , 

— Az talán attól fél, hogy megharapom? 
— kérdi Annus. 

Laci úgy érzi, hogy 6 némileg felelős az 
őcscse viselkedéséért és azért oldalba taszítja 
a kicsit. 

— Beszélj már, te borjú! — mondja. 

A kisebbik erre haragosan felhördül, öklé- 
vel Laci felé sújt, egyszersmind azonban mene- 
déket keresve, belekapaszkodik. Ők verekedni 
szoktak egymással, kifelé azonban összetar- 
tanak. 

— Ez egy borjú és Pistának hívják, — 
mondja Laci. 

— Mit akartok nálunk? — faggatja őket 
Annus. 

— Nekünk azt mondták, hogy később 
habos csokoládét kapunk, — magyarázza tisz- 
teletreméltó nyíltsággal a nagyobbik. 

Ettől felragyog Annus szeme. 

— Ki mondta? 

— Az a néni odakünn . . . Anna néni . . ^ 

— Az édesanyám? 

— Azt is mondta a néni, hogy te játszani 
fogsz velünk, — folytatja Laci. 

Annus felhúzza az orrát. 

— Én csak leányokkal szoktam játszani,, 
mert a fiúk nagyon gorombák. 

Laci arcán büszke mosoly jelenik meg. 

— Én egyszer úgy pofonütöttem a ház- 
mester Józsiját, hogy megeredt az orra vére. 

— Aztán mit csinált a Józsi az orrával? 
— érdeklődik Annus. 

— Megmosta a vízvezetéknél. 

— Laci és Pista, mi a másik nevetek? — 
kérdi a leány. 

— Hajtó, — magyarázza a nagyobbik. 
Annus megdöbbenve néz a két gyerekre. 

— ÓhI Hát ti a Hajtó bácsi fiai vagytok t 
Ez a dolog furcsa és mindenképpen gya- 
nús. Hajtó bácsi több ízben is megkérdezte 
Annust, hogy szeretne-e két fiútestvért. Sőt; 
meg is Ígérte, hogy szerez neki kettőt, egy 
Lacit, meg egy Pistát. Annus azonban más- 
képp képzelte. Azt hitte, hogy majd a gólya, 
szállít a házhoz két kicsi pólyásbabát. Azok- 
kal ő szívesen eljátszott volna és ha rosszak. 

lettek volna, megverte volna őket De mit 
kezdjen ilyen nag)% erős kamaszokkal? 

— Mi az? — kérdi Laci, az asztalhoz 
lépve. 

— Sütővas, de nem szabad hozzányúlni. 
A fiú figyelmesen nézi az asztalon lévő 

furcsa holmikat és halk, vontatott hangon 
mondja: 

— Édesapa azt mondta, hogy Anna néni 
lesz a mi mamánk és együtt fogunk lakni és 
te leszel a mi testvérünk. 

— De én nem akarom! — kiáltja Annus 
haragosan. 

Laci hirtelen feléje fordul. 

— Üt a te anyád? — kérdi. 
Annus megrázza a fejét. 

— Nem! Engem nem üt, mert mindig 
jó vagyok. 

Nyilvánvaló, hogy nem mond igazat. 

— Az én apám ritkán üt, de akkor na- 
gyon, — folytatja Laci. 

— Mikor üt? — érdeklődik a leány. 

— Ha az ember lecsavarja a villanyt,^ 
mikor ő olvas, vagy ha az ember ollóval 
összevagdalja az írásait. 

Laci csípőjére támasztja kezét és leguggoL 

— Nézd, tudod te ezt? 
Annus vállat von. * 

— Az a kérdés, hogy tudsz-e táncolni, 
barátom? Mert én bosztont is tudok. És az 
így megy! 

A kis leány megemeli kissé a szoknyája 
szélét, oldalra hajtja a fejét és forogni kezd 
a szobában. Laci komor arccal nézi. A kiseb- 
bik a bátyja háta mögé lapul és onnan figyeli 
Annust, összecsucsorított szájjal, tágranyitott 
szemmel. Valahányszor a leány feléjé közele- 
dik, Pista óvatosan eltűnik Laci háta mögött. 

Annus egyszerre abbahagyja a táncot. 
Leül, keresztbe veti a két lábát, egy papír- 
legyezővel erősen . legyezi magát, miközben 
kissé affektálja, hogy elfáradt. 

Az ajtó megnyílik és beszól a mama: 

— Gyertek ki, gyerekek! 

Szepességi német leány volt. Formás, 
gömbölyű termete volt, dús, szőke haja és 
kerek, fehér arca. Ha szembe nézett vele az 
«mber, csinos leány benyomását tette; ha 
azonban profilból szemlélte az ember, akkor 
kitűnt, hogy nagyon is duzzadt szája és fur- 
csán lehajló, vékony kacsa-orra van. Ez az 
akarat nélkül való, nyárspolgáriasan félénkés 
tisztes módon együgyű orr sehogysem illett 
Ágnes kisasszony arcába, mert mint a Káros- 
vendéglő pincérnőjének, neki kellett volna 
Szent- Jánoson az erkölcsi mételyt képviselnie. 
Szegénykében meg is volt az igyekezet, de 
tehetsége bizony nem igen volt hozzá. 

A Káros gazdája egy Káros nevezetű, 
jobbmódu polgárember volt, akivel még a 
polgármester is tegeződött. Meglett ember ko- 
rában csapott föl korcsmárosnak. Egypár ezer 
forintot örökölt valahonnan és a fölösleg pén- 
zen termet épített a házához, a fő-utca felé. 
Úgy számított, hogy a toldalék-házat kiadja 

jópénzen korcsmának. Mivel azonban nem akadt 
vállalkozója, Káros uram maga lelt korcsmárossá 
hogy üresen ne álljon a terme. A korcsma a kis- 
városi úri korhelyek gyülekező helyévé lett. 

Káros uramnak az a híre volt Szent-Já- 
noson, hogy kujón és hogy rendkívüli módon 
mulatságos ember. Pedig száraz, alattomos és 
szófukar ember volt; mulatságos legföljebb 
csak a külseje volt. Kicsi, tömzsi emberke, 
parányi szemekkel ; furcsán felkunkorodó sze-^ 
gélyü harcsaszájára gyér, hosszú bajusz csap- 
zik, miként ez kinai császárokat ábrázoló képe- 
ken látható. Mindig ott volt a korcsmájában, 
nyugtalanul járva-kelve és fanyar arccá állván a 
rossz tréfákat, pielyeket az urak faragtak. 

Felesége is volt Káros úrnak, egy vörös- 
arcu, haragos asszonyság. Amióta megnyílt a 
korcsma, a szentjánosiak Károsnébói csak 
tekintélyes termetének felső felét láthatták, 
mert az asszony reggeltől estig a konyhában 
tartózkodott, ott sütött-főzött, perelt és szá- 
molgatott és a vendégek csak az ivóba szol- 
gáló tálalóablakban láthatták. 

Említettem, hogy Káros uram nagy kujón 
hírében állott, azaz a maga módja szerint 
érdeklődött a szépnem iránt. A pincérnők 
igen sűrűn váltogatták egymást az ivóban. 
És ez természetes is volt, mert ha egyikük 

kőszívűnek mutatta magát a gazda iránt, akkor 
Káros uram adta ki az útját, ha meg nem 
zárkózott el a gazda udvarlása elől, akkor 
Károsné asszonyom csapta el rövidesen. A 
szentjánosi urak nagy érdeklődéssel kisérték 
a pincérleányok rövid pályafutását és ha egyik 
Mariska vagy Boriska vörösre sírt orral cso- 
magolta a holmiját, akkor Káros uram és 
Károsné asszonyom arcáról igyekeztek leol- 
vasni a hirtelen változás valódi okát. 

Ügy látszott, hogy Ágnes kisasszony — 
mert a kisasszony címet az urak azért meg- 
adták a pincérleányoknak — hogy Ágnes 
kisasszony, mondom, másképp csinálta a dol- 
gát, mint elődjei. Hat hónapja ott volt már 
Károséknál és az asszony nem csinált bot- 
rányt, de maga Káros sem követelte a leány 
távozását. A szentjánosi lélekbúvárok és asz- 
szony-ismerők a szokatlan tünemény magya- 
rázatát keresvén, két táborra oszoltak. 

— Ez egy raffinált bestia, aki hozzáfér- 
hetetlen, mert valami pénzes emberre vár! — 
mondták némelyek. 

— Ez egy raffinált bestia, aki titokban 
csinálja a maga dolgát ! — vélekedtek mások. 

A leány egyébként nagyon felizgatta a 
képzelőtehetségüket, mert kisasszonyosan vi- 
selkedett, bizonyos gonddal öltözködött és a 

Herczeg F. : Kaland. 6 

mellett rosszul beszélt magyarul, ami azon a 
vidéken ugyancsak előkelő benyomást tesz az 
emberekre. 

Akkoriban történt, hogy egy Menczik neve- 
zetű tanárjelöltet neveztek ki a szentjánosi 
algimnáziumhoz. Fiatal, jóképű ember volt. 
Mostanában szolgálta le katonai esztendejét 
és Szent-Jánoson azzal vonta magára az álta- 
lános érdeklődést, hogy virginia-szivarokat 
szitt, mindig fehér szarvasbőr-keztyút viselt 
és hogy elvei voltak. Virginiát is elvből szitt 
és fehér keztyOt is elvből viselt. Ez a Men- 
czik, aki a fővárosban igen szerény kis filo- 
zopter volt és leckeadással kereste meg szű- 
kös kenyerét, Szent-Jánoson a könnyű sike- 
rekhez szokott, blazirt világfi szerepében lépett 
föl. A buksi nagy gyerekfeje és a naiv, kék 
szeme ugyan mást vallott, a szentjánosi urak 
azonban Menczik úrnak pesti aszfalt-nyelven 
odavetett, cinikus megjegyzéseit komolyan 
vették. Budapestről egyáltalában mindent el- 
hisznek a vidéki vivőrök. A főváros feneket- 
len romlottsága az a démoni piros tűzfény, 
mely megaranyozza és fölmelegíti az ő szín- 
telen és hideg korhelykedéseiket. 

A tanárjelölt hamarosan maga is elhitte, 
hogy birtokába jutott Don Jüan varázserejé- 
nek és prédára éhesen nézett körűi, hogy 

merész elméleteit gyakorlatilag is érvényesítse. 
Érezte magában, hogy nőkkel szemben minden 
gazságra kész volna és ez a tudat boldoggá 
és büszkévé tette. Körülnézett, prédára éhesen 
és ki másra is eshetett volna a tekintete Szent- 
Jánoson, mint Ágnes kisaszszonyra ? 

Ravasz számítással egyszer délután négy- 
kor lépett be a Károsba. A feketéző vendégek 
akkor már elmentek, a délutáni sörözők pedig 
még nem jöttek meg. Ágnes könyvvel a kezé- 
ben ült a sarokban. Ez a leány minden szabad 
pillanatát arra használta, hogy falja a betűt. 
A tanárjelölt egy pohár sört rendelt és meg- 
kérdezte a leánytól, hogy mit olvas. Német 
könyv volt, Schiller Stuart Máriája. Mily vélet- 
len szerencse! Menczik úr a német nyelv és 
irodalom tanára és ha valaki tud beszélni 
Schillerről, akkor ő tud . . . Stuart Máriáról 
ugyan nem volt sok mondani valója, de volt 
Don Carlosról, amely szomorújátékról annak 
idején értekezést kellett tartania a szeminá- 
riumbán. A német leány lelkes érdeklődéssel 
hallgatta a tanár szavait. Ö valóságos olvasó- 
kórságban szenvedett, kimondhatatlanul imádta 
különösen Schillert, kinek nemesen hullámzó 
pátosza föllelkesítette, bár rendesen a felét sem 
értette meg annak, amit olvasott. Másnap a 
tanár elhozta Ágnesnek Don Carlost. A leány 

6* 

sugárzó arccal fogadta. Ö sok férfival ismer- 
kedett meg életében, de azok vagy kétértel* 
müségeket, vagy egyértelmű trágárságokat be- 
széltek. Olyan férfival, aki irodalomról beszélt 
volna neki, most találkozott életében els6 
ízben. Don Carlos után áttértek Wilhelm 
Telire. A tanár úr szeretett volna már egyéb- 
ről is beszélni, de ahányszor nekikészülődött^ 
mindig a torkán akadt a szó. Lehet, hogy 
mégis gyávább volt, mint maga is hitte. 

A Káros vendégei a szemüket hunyorgatták. 

— Ez a professzor igazán fenegyerek! 

A dolognak híre ment a városban és a 
leányos anyák úgy nyilatkoztak Menczikröl, 
mint valami erkölcsileg züllött emberről, aki 
összeadta magát azzal a bestiával. Maguk a 
leányok azonban úgy találták, hogy a tanár 
roppantul érdekes ember. Főleg a polgármes- 
ter Annuskája találta. Ez a csinos, izgága és 
lármás modorú leány soha sem járt még 
Budapesten, de azért a nők csodálatos meg- 
értő és alkalmazkodó képességével eltulajdo- 
nította mindazokat a speciális rossz tulajdon- 
ságokat, melyeket a fővárosi aszfalton szed 
magába az ifjú női nemzedék. Boldog volt, ha 
megállapították róla, hogy „modern leány" és 
ennek a fogalomnak a keretében fejlesztette 
a maga belső világát. A szentjánosi arany- 

i^uságot természetesen nagyon unta és mikor 
Menczik erkölcsi züllésről hallott beszélni, az 
a boldogító sejtelme támadt, hogy a tanár 
személyében végre elérkezett az 6 méltó part- 
nere. Nem is nyugodott addig, míg meg nem 
ismerkedett vele. Ügy tudta intézni a dolgát, 
hogy a télen Menczik már az 6 rendes udvar- 
lója volt. Azok a beszélgetések, melyek a házi 
bálokon, a jégen és a sétatéren Annuska és 
Menczik közt lefolytak, távolról sem hasonlí- 
tottak az Ágnes kisasszonynyal folytatott eszme- 
cserékhez. Annuska kisasszony nem érdeklő- 
dött Schiller iránt, de boldog volt, ha pikan- 
tériát hallhatott vagy mondhatott. Csodálatos 
adománya volt, hogy a legjobb nevelésű férfi 
lelkéből is ki tudta csalni az ott lappangó 
parasztot. 

A tavaszszal Menczik úr egyrészről már A 
harang dalát olvastatta Ágnes kisasszonynyal, 
másrészről meggyőződött, hogy Annuska szí- 
vesen venné, ha megkérné a kezét. Menczik 
kellemesnek találta a gondolatot, mert a pol- 
gármester leánya Szent János leggazdagabb 
leánya volt. Az öreg úr nem igen ellenkezett. 
Volt azonban egy kikötése. 

— Annak a bestiának, Ágnesnek vagy 
minek hívják, el kell kotródnia a városból ! 

Menczik komoly arccal erősítgette, hogy 

Ágnes nagyon derék leány, nem is volt egy- 
máshoz semmi közük, csak Schillert olvas** 
gatták együtt ... A polgármester erre való- 
sággal nevetőgörcsöt kapott. 

— Pesten ezt úgy nevezik, hogy Schillert 
olvasni? Nagy lókötő vagy, kedves öcsém! 

Az öreg magára vállalta, hogy beszél 
Károssal. A korcsmáros megtette a polgár- 
mester kedvéért, hogy elbocsátja Ágnest. 

— Mostanában úgyis nagyon elkomiszo- 
dott! — mon-dta. (Ót is Schiller bánthatta.) 
Károsné sem ellenezte Ágnes távozását. Ö 
elvből és fanatikusan gyűlölt minden pincér- 
nőt. Menczik pedig — mit is tehetett volna? 
— lovagias hallgatásba burkolódzott. így tehát 
Ágnes kisasszonyon volt a sor, hogy vörösre 
sirt orral összecsomagolja a holmiját. A szent- 
jánosi urak, ha olykor megemlékeznek róla^ 
elismerés hangján mondják: 

— Az Ágnes ? Az ravasz bestia volt ! 

És senki sem sejti, hogy az egykori tanár- 
jelölt, aki ma már kinevezett tanár, Ágnesnek 
köszönheti, hogy a tulajdon házában lakhatik. 
Mert Annuska mindenáron vivőr embert akart 
férjül, Menczik úr pedig Ágnes kisasszony iro- 
dalmi hajlandóságai nélkül sohasem kevere- 
dett volna vivőr hírébe. 

Szombaton reggel egy üvöltó és vartyogó 
porfelhő közeledett a szentjánosi úton a kas- 
tély felé. Sárga nagy automobil kavarta fel a 
porfelhőt. A chauíTeur mellett vékony, hosszú, 
csinos fiatal úr ült. 

— Muki, édes Muki, engedje meg, hogy én 
hajtsak be a parkba ! — könyörgött a fiatal úr. 

— Szó sincs róla — mormogta a gépész. — 
A kegyelmes grófné különösen a lelkemre 
kötötte, hogy ne adjam a maga kezébe a 
kormányt. 

A fiatal úr arca elborult. 

— Adok két forintot! — mondta halkan. 
Muki szive nem volt kőből való. 

— Nem bánom ! De aztán nyissa ki a két 
szemét ! 

A hídig egészen jól hajtott a fiatal úr. A 
híd azonban nyerges volt, a gép farolt és 
hátsó kerekével súrolta a karfát. 

— No! — ordította Muki a sebzett oroszlán 
hangján. 

— Igen szűk a híd, — suttogta alázatosan 
a fiatal úr. 

Szerencsésen beértek a parkba. A gép ott 
vagy két ujjnyit leszelt a kerek nagy virág- 
ágyból, aztán megállott tlz lépésnyire a kapun 
túl, miután Muki erélyes dühvel nekivetette 
magát a fékeknek. 

A kapu elótt már többen várták a ven- 
déget. A fiatal úr a barátságos arcok láttára 
nekibátorodott és megbosszulta magát tiszte- 
letlen chauffeurjén. Miközben leugrott a gép- 
ről, szigorúan mondta : 

— Most haza mehet, Muki, de hajtson 
óvatosan. 

Az automobil erre bömbölni kezdett, 
mintha szivén találták volna e szavak, aztán 
vadul nekilódult, megkerülte a kerek virág- 
ágyat és néhány bámészkodó cselédet szét- 
ugrasztva, nyílsebesen kirohant az országútra. 

A háziak között, akik a vendéget fogad- 
ták, volt a tizenöt esztendős Mici bárónő is. 
Szakértő szemmel végigmérte a fiatal urat, 
azután így szólt magában : 

— Ez a Sándor gróf előkelő és érdekes férfi ! 
A mama azt mondta Micinek, hogy vezesse 

fel a vendéget szobájába. Miss Shwepper, az 
angol kisasszony, velük ment, amit a kis bárónő 
teljesen fölöslegesnek talált. 

— Meddig marad nálunk^ Sándor gróf? 

— kérdezte a fiatal leány. 

— Bocsánat, én nem vagyok még gróf, 

— hebegte a fiu. 

— Hogyne volna az? 

— Édesmama azt mondta, hogy csak 
érettségi vizsga után szabad a grófi cimet 
viselnem, — vallotta be vérvörös arccal a 
fiatal úr. 

Miss Shwepper helyeslőleg bólintott a 
fejével. Mici pedig édesen mosolygott 

— íme, — mondta magában, — ez egy 
jellemes, de tapasztalatlan férfi. Neki okos és 
erélyes feleségre lesz szüksége, aki az élet 
viharain át kalauzolja. 

És a szive mélyén elhatározta, hogy ő 
lesz az okos és erélyes feleség. 

Villásreggelinél a fiatal úr pompás szabású 
szürke ruhában és fehér gamásnival jelent meg. 
A fehér gamásni megadta Mici szivének a 
kegyelemdöfést. 

— Nem tudok nélküle élni! Nem tudok! 

— mondta magában ujjongó zokogással, mi- 
közben fehér egérfogaival egy hónapos retekbe 
harapott. 

Azonnal megkezdte a támadást. Bánato- 
san mosolygott és közbe vibráló pillantásokat 
vetett az asztalon keresztül. Sándor úr erre 

kidúUesztette a kék szemét és úgy mozgatta 
az orra hegyét, mint a meglepett tengeri 
malac. 

Délután kettőtől négyig angol órája volt 
Mici bárónőnek. Miss Shwepper ilyenkor a 
karosszékben aludt, növendéke pedig a sző- 
nyegen. A kimondott és rendszeres délutáni 
alvást ugyanis nem engedte meg az anya- 
báróné, mivel egész nemzetsége sajnálatos 
módon hajlott a hízásra. 

Az angolna — így nevezték Miss Shwep- 
pert a gyerekek — rögtön elaludt. Mici sze- 
mére azonban nem jött álom. 

— Ha Sándor felesége leszek, mi lesz akkor 
a másikkal? — kérdezte aggodalmasan. 

Mert volt egy másik is. 

Öt perc múlva óvatosan feltápászkodott 
a szőnyegről és kiosont a szobából. A cseléd- 
folyosón át észrevétlenül kijutott a parkba. 
A gyümölcsösnek vette útját és miután nagy 
gyakorlatra valló ügyességgel átmászott a 
kerítésen, künn volt a réten. Jobb felől húzó- 
dik a sürü erdőíal, balra van a rét, azontúl 
a szántás. Az erdő széle olyan sürfi, tömött és 
olyan közvetlenül emelkedik a rét mellett, 
mint a zöldre festett színfal. Néhol öbölbe 
kanyarodik, az öblön túl újabb fal nyomul 
a rét íelé, de ott már kékes színűek a fák, 

az ezüstös tavaszi pára mögött. Az erdő a 
láthatárig tíz lépésnyi szélességű árnyék-sávot 
vet a puha gyöpre. Ott pompás gyaloglás esik. 

Az erdőből kakuk szól, a szántás telől 
pacsirta. A gyöpön ezer láthatatlan bogárka 
cirpel és hegedül. Azért mégis felséges csen- 
desség van köröskörül. 

A leány egy nagy kopolyához ér. A vé- 
kony sás között ezer béka kuruttyol. Micinek 
ekkor eszébe jut, hogy Miss Shwepper az 
állatokat az emberek kiskorú testvéreinek 
szokta nevezni. 

— A békák mind az én öcsikéim ! — 
mondja a leány és nevetni kezd. 

Most megzördül az erdő bokra és girhes 
csikó torpad eléje. Megszeppenve nézik egy- 
mást. A csikó aztán ügyetlenül felágaskodik, 
miközben vékony hosszú nyakát úgy nyújtja 
Mici felé, mint a mérges gunár. A leány el- 
kiáltja magát és szaladni kezd. A csikó pedig 
leveti magát a gyöpre és merev lábaival 
kaliinpálva, jókedvűen meghempergeti magát. 
A leány leszakaszt egy fűszálat, azt a fogai 
közé veszi és úgy szalad tovább. 

A nagy bükkfák alatt szürke petty fek- 
szik a fűben. Az ő! A másik! Egy tizenhét 
esztendős siheder. Buksi nagy gyerekfeje van, 
melyen úgy áll a bolyhos haja, mintha eny vvel 

ragasztották volna rá. Az arca rózsás, a szeme 
dacos, a nagy szája piros, mint egy fiatal 
asszonyé, az állán korai gimnázista-szakáll 
pelyhedzik. A ruhája után Ítélve valami falusi 
tanító vagy mesterember fia. Könyv van mel- 
lette, de most nem olvas, hanem egy tücsköt 
les, mely a lyukából ingerkedik vele. 

— Bálint! 

— Óh, — maga az Mici . . . 

A sima két gyermekhomlokon egy-egy 
tragikus redő jelenik meg. 

— Idejöttem, mert tudtam, hogy itt találom 
. . . Ezer veszedelemmel dacolva jöttem ide . . . 
Beszédem van magával, Bálint ! 

— Történt valami ? — kérdi megszeppenve 
a fiu. 

Mici könnyedén leejti magát a gyöpre. 

— Beszéltem az édesanyámmal, — mondja 
tompa hangon. 

Bálint elsápad a hirtelen ijedtségtől. 

— Csak nem vallotta be szerelmünket?! 

— Nem egészen . . . Annyit kérdeztem 
csak tóle, hogy mit tenne, ha megtudná, hogy 
egyik leánya polgárembert szeret . . . 

— És mit mondott? Megölné? 
A leány bágyadtan mosolyog. 

— A halál jó ! Ott lenn a föld alatt nem 
fáj már semmi ... De ö azt mondta, hogy 

megátkozná a leányát! Bálint, tudja maga, mi 
az anyai átok? Az édesanya átka? Az 
borzasztó valami ! 

Mici szeme megtelik könnyel. És a könnyei 
őszinték. Nedves fényben csillog a fiu két 
szeme is. 

— Tudja, mit mondott még édesanyám? 
— szól bánatosan a leány. — Azt mondta, 
csak olyan férfihoz szabad mennem, aki gróf 
és akinek legalább két milliója van. Ha más- 
féle férjhez megyek, akkor is kiátkoz. 

A fiu gőgösen emeli fel fejét. 

— Istenem, hát olyan nagy dolog a rang 
és a pénz? Franklin Benjámin egy szappanos- 
mester fia volt, mégis különb volt száz grófnál. 

Elhallgat és sötét gondolataiba merül. 
Majd újból megszólal. 

— Mici, én értem a maga tragikus hely- 
zetét . . . Választania kell az édesanyja és a 
szerelme között ... Én nem akarom, hogy 
áldozatot hozzon nekem. Maga végre is gyönge 
nő, én pedig férfi vagyok ... Az én köteles- 
ségem cselekedni . . . Fogok is ! Magától csak 
egyet kérek : várjon reám híven tíz esztendeig. 
Addig el fog válni, hogy ki vagyok én! Ben- 
nem erős akarat van és erős akarattal min- 
dent el lehet érni! Tíz esztendő alatt vagy 
elpusztulok, vagy oly magasra emelkedem. 

oly magasra, hogy maga pirulás nélkül visel- 
heti Kanócz Bálint nevét! 

— Várok tíz esztendeig, ha kell tovább 
is! — mondja rajongó mosolylyal Mici. 

— Tíz elég lesz. 

— De mi lesz addig? — kérdi aggodal- 
masan a leány. — Éjjel-nappal kémek vannak 
a nyomomban ... Ha megtudja édesanyám, 
hogy ismerjük egymást, hogy találkozni szok- 
tunk, ha megsejti, hogy szeretjük egymást — 
óh, Bálint, én félek ! 

Egy hirtelen elhatározás pattant ki a fíu 
szivéből. 

— Nem fogom magát semmiféle vesze- 
delemnek kitenni, Mici ! Tudom, mi a köte- 
lességem ! Mától fogva nem ismerjük egymást 
többet. Ne is találkozzunk egymással . . . 
Titokban imádjuk egymást, szívós, komor és 
örökös szerelemmel . . . Tíz esztendő múlva 
levetjük álarcunkat . . . 

— Gyönyörű! — kiáltja a leány. — Tíz 
esztendeig titokban szeretni ... ez gyönyörű ! 

— És most menjen, Mici, hogy meg ne 
lepjék itt a kémek! — mondja nemeslelküen 
a fiu. 

A leány fölemelkedik a földről, könnyen 
és biztosan, mint az acélrugó. 

— Isten áldja meg, Bálint! Küzdjön, 



Digitized by VjOOQ IC 



MÁJUS 97 

reméljen és szeressen ! Örök hűségem zálogául 
fogadja ezt a csókot . . . 

Két ügyetlen, hideg gyermekszáj ütődik 
össze; a levegőt csókolják mind a ketten. Afiu 
a szivéhez kap, a leány pedig szaladni kezd 
a kastély irányában. 

Futás közben halkan mondja: 

— Én egy bestia vagyok! 

Egy borgialukréciai mosoly jelenik meg 
ajkán . . . 

— Én egy nagy bestia vagyok! — ismé- 
telgeti diadalmasan. 

Egy dallamot talál, melyre ráillenek e 
szavak. Most már dúdolgatni kezdi: 

— Én egy be-he-hestia vagyok! 

És szalad a kastély felé. Valami fényeset 
lát a fűben. Felveszi: egy darabka máriaüveg. 

A fiu mereven tekint utána. Érzi, hogy a 
mai nappal férfivá lett. Bátor, erős férfivá. 
Küzdeni fog és győzni fog! Két esztendő múlva 
már előadják a színdarabját Budapesten. Az- 
után képviselő lesz. Akkor majd elmegy a 
kastélyba. A goromba portás földig fog hajolni, 
az anyabáróné mosolyogva fog vele kezet, a 
szép, sápadt leány pedig, az ő Micije, a bol- 
dogságtól ájuldozva siet karjaiba . . . 

Ö mindent el fog érni, amit akar. Mertő 
erős férfi. Különb a grófoknál, akik elernyed- 

Herozeg F.: Kaland. 7 

tek a dőzsöléstöl . . . Melyik gróf tudna pél- 
dának okáért tótágast állva, a két kezén az 
öreg bükkfáig menni? Egyik sem! Ő, Kanócz 
Bálint, meg tudja tenni! 

Rögtőn meg is próbálja. Tótágast áll és 
nagyokat szuszogva, tolja magát a bükkfa felé. 
A bükkfa messzi van. A fiu feleúton úgy el- 
fárad, hogy majd leszédül a gyepre. De Micire 
gondol; úgy érzi, hogy ettől a kísérlettől függ 
egész jövendője; ez a gondolat emberfölötti 
erőt ad neki. Végül eléri a fát, diadalmasan 
nyögi: uóh! — és lehemperedik a gyöpre. 

Az erdőből megint kakuk szól, a szántás 
felől pedig édes pacsirtadal hallatszik. 

Élt vidéken egy kedves öreg doktor, aki- 
nek Spórer Demeter volt a neve. Fiatal legény 
koromban még jól ismertem. Nagy magyar 
volt, mindig csizmás nadrágban járt és igen 
rossz néven vette, ha valami levélen, amelyet 
hozzá címeztek, elhagyták nevének ó betűjéről 
az ékezetet. Demeter bácsi egyébként afféle 
régi szabású orvosdoktor volt, nem igen hitt 
a mikrobákban, idegekben és villamozásban, 
hanem főként érvágással és bölcs goromba- 
ságokkal gyógyítgatta pácienseit. 

Az öreg egyszer félesztendeig kúrálta a 
keresztanyámat, akkor az asszonyok az én 
nyakamba sózták a kényes föladatot, hogy át- 
adjam neki kijáró tiszteletdíját. Igazán kényes 
föladat volt, mert Demeter bácsi még a régi- 
szabásu orvosdoktorok sorába tartozott, akik 
rösteltek pénzt elfogadni a tudományukért. 
Elfogadni ugyan elfogadta, mert abból élt, de 
azért megkívánta, hogy gyöngéd és ravasz 
csalafintasággal tukmálják rá. Rendesen a 

deákszabásu kabátja zsebébe, vagy a kalapja 
bélésébe szokták belelopni. 

Ha borítékba téve a markába csúsztatták, 
akkor is zsebre tette ugyan, de fülig elpirult 
és meg is orrolt. 

Én tehát néhány aranynyal, amelyet rózsa- 
színű selyempapirba göngyöltek és kétfelől 
lepecsételtek az asszonyok, nekiindultam az 
expedíciónak. Az volt a tervem, hogy ártatlan 
arccal beállítok Demeter bácsihoz beszélek 
az időjárásról és a termésről, közben pedig 
észrevétlenül odacsúsztatom a pénzt az író- 
asztalára. 

Az öreg a pitvaron fogadott. Én a bal- 
kezemet nyújtottam neki, mert jobbomban az 
aranyaimat szorongattam és ő mindjárt tisz- 
tába jöhetett a szándékommal, mert a kedve- 
sen furfangos, kövér arca kissé elvörösödött. 

A betege hogyléte után nem mert tuda- 
kozódni, nehogy célzásnak vehessem. Beszélt 
azonban sok más egyébről, miközben szapo- 
rán szívta a pipáját és egy-egy szemérmetes 
oldalpillantással simogatta ökölbe szorított 
jobbkezemet. 

Akkor mondotta el nekem a Eoszperda 
konziliárius ingeiről szóló történetet. Ezt a 
történetet akarom ma elmondani, lehetőleg 
Demeter bácsi szavaival élve. 

Fiatal doktor koromban először Pest váro- 
sában próbáltam szerencsét. Kényszerű taka- 
rékosságból a Kálvária közelében fogadtam 
szállást, egy gombkötömester házában. 

Apró, sárgára meszelt, aránytalanul magas- 
tetejü házacskákból és körülpalánkozott gyü- 
mölcsösökből állott a városrész; csak a szom- 
szédos utcában bukkantam első sétám alkal- 
mából egy kastélyszeru nagy házra, amely szép 
úrikért közepén állott. A ház teteje bádogból 
való volt, a fala terméskőből, az ablak rácsát 
pedig aranyozás díszítette. A kert fái és bokrai 
közzé nyílegyenes falak és bolthajtásos fülkék 
voltak nyírva. A virágok közt fehér kőistennők 
mosolyogtak, a töljárat előtt ugrókút csobogott, 
a pitvaron pedig, egy hatalmas rézkalitkában, 
pár tarka madár csipogott. Olyan szép volt a 
ház, hogy elbámészkodtam a kapuja előtt, mint 
a paraszt a panorámában. 

Este megtudtam a gombkötőmtől, hogy 
a ház Koszperda konziliárius úr tulajdona. 

A Koszperda nevet az egész városrész a 
gyűlölet hangján emlegette csak. Némelyek 
szerint egy nagyúr törvénytelen fia, mások 
szerint egy kucséber csemetéje volt, aki gazdag 
vénasszonyok protekciójának és különféle 
titokzatos és lelkiismeretlen makinációknak 
köszönhette nagyúri állását és vagyonát. Gyű- 

lölettel beszéltek róla, de a gyűlöletbe bele- 
vegyült a félénk tisztelet hangja is. Némelyek 
kegyetlen uzsorásnak mondták, bár nem tudtak 
megnevezni egy embert sem, aki Koszperdától 
valaha pénzt kapott volna kölcsön. Abban 
azonban megáUapodtak valamennyien, hogy 
a Koszperda-ház sötét titkok tanyája. 

Mondanom sem keU, hogy a konziliárius 
személye nagyban fölkeltette az érdeklődése- 
met. Érdeklődésem még fokozódott, amikor 
esténkint szomorú furulyaszót hallottam a 
házból és megtudtam a gazdámtól, hogy a 
zene a magában élő konziliárius egyetlen 
szórakozása. Arra azonban gondolnom sem 
lehetett, hogy megismerkedjem Eoszperdával. 
Egy konziliárius akkoriban igen nagy úr volt 
még egy szegény orvosdoktorhoz képest. 

Félesztendő multán mégis megismerked- 
tem vele. Éjnek idején fölzörgettek álmom- 
ból. Egy liberájs jáger állott az ajtóm előtt 
és azt mondotta, hogy siessek azonnal a nagy- 
ságos úrhoz. A városrészben csak egy nagy- 
ságos úr lakott: a konziliárius. 

Éjfél volt, amikor beléptem a házba. A 
jáger karosgyertyatartóval a kezében, hosszú 
teremsoron vezetett végig. Aranytükrös falakra 
emlékezem, sárga selyembutorokra, amelyeken 
a gyertyafény tükröződött vissza és egy-egy 

kristály- vagy aranytárgyra, amely megcsillant 
a félhomályban. 

A jáger megállott egy ajtó előtt. 

— Oda tessék bemenni! — mondotta. 

A konziliáríus odabenn volt. Egy karos- 
székben ült, a mellére csüggesztve fejét. Virágos 
selyemhálóköntös volt rajta; a ^homlokán, az 
arszlánok akkori divatja szerint, vukliba volt 
fésülve a haja. Nemes metszésű, bár feltűnően 
sápadt vonásai voltak. Nem volt már fiatal 
ember, de szemmel láthatólag nagyon gon- 
dozta külsejét; hosszú ujjain úgy ragyogtak 
a körmei, mint a gyémánt, a ruhájából pedig 
rózsavíz illata áradt. 

Helyet mutatott maga mellett és kezet 
nyújtott. A keze hideg volt, mint a holttetemé. 

— Nagyon rosszul vagyok, — suttogta. 
— Segítsen rajtam! 

— Ma érzi először ezt a rosszullétet? — 
kérdeztem. 

Ő bágyadtan legyintett a kezével. 

— Olykor rosszabbul vagyok, olykor 
jobban, de jól sohasem. 

— Talán valami nagy szellemi megeről- 
tetés következménye? — kérdeztem. 

Ő szomorúan rázta a fejét. 

— Nem. Én nagyon jól tudom, hogy mi 
az én bajom. Eddig azonban nem volt még 

bátorságom, hogy rábízzam betegségem titkát 
idegen emberre . . . 

— Az orvos olyan, mint a gyóntató, — 
mondottam. 

A konziliárius ekkor hosszan rámtekintett 
és a pillantása szúró és gonosz volt, mint 
valami ragadozó madáré. Alig tudtam farkas- 
szemet nézni vele. 

— Önt választottam bizalmasomul, önt^ 
az ismeretlen szegény kezdőt ... És mondok 
önnek valamit, ahhoz tessék igazodni! Ha 
meggyógyít, akkor úrrá teszem ... Ha azon- 
ban abból, amit itt beszélünk, egyetlen szó az 
emberek fülébe jut, akkor ajánlom önnek, 
hogy vándoroljon ki mindjárt ebből a hazá- 
ból .. . 

— Fölösleges, hogy fenyegessen a nagy- 
ságos úr, — mondottam. — Előttem minden 
betegem titka szent, legyen az nagyságos úr, 
vagy szegény ember . . . 

Az izgatott kis szóváltás láthatólag rosz- 
szat tett a betegnek. Lehunyta szemét és jó 
ideig némán maradt, csak a melle lihegett 
erősen. Végül mégis megszólalt: 

— Az én életemnek egy titka van . . . 
Egy titok, amely üldöz, fogva tart és előbb- 
utóbb meg fog fojtani . . . 

— No, no! — vetettem közbe. 

— A titkom az, — most már kimondom 
— hogy nem mosathatom az ingeimet . . . 

— Ahá ! — gondoltam magamban. 
Most már valószínűnek tartottam, hogy a 

nagyúr valami beteg rögeszme rabja. 

— Ön talán bolondnak fog tartani, — 
folytatta Eoszperda, aki láthatólag eltalálta 
gondolatomat, — meg fogom azonban győzni, 
hogy a dolog szó szerint ügy van, ahogyan 
mondom ... A bajom már ifjú koromban 
kezdődött, amikor egy boldogtalan asszony, 
akinek házasságot ígértem és akit nem vehet- 
tem feleségül a pályám érdekében, megölte 
magát a szemem előtt . . . Akkor nagy vér- 
folt fröcscsent az ingem mellére . . . Mivel 
ugyancsak a pályám érdekében óvakodnom 
kell attól, hogy engem valaki összeköttetésbe 
hozzon az asszony halálával, nem adhattam 
mosásba az ingemet, hanem elzártam a láda 
fenekére, azzal, hogy alkalmas időben majd 
megsemmisítem . . . 

— És megsemmisítette? — kérdeztem. 

— Nem tehettem, mert napról-napra újabb 
ingek kerültek a ládába, a melyek ugyan- 
csak a megsemmisülésre vártak . . . 

— Ezt sehogy sem értem! — vetettem 
közbe. 

— Mindjárt meg fog érteni . . . Tudnia 

kell, hogy én egész életemben fölötte önérze- 
tes ember voltam és talán túlságosan nagy 
súlyt vetettem embertársaim ítéletére . . . Nem 
tudtam és ma sem tudnám elviselni a gon- 
dolatot, hogy valaki, legyen az bár cseléd 
vagy mosónő, rosszat beszéljen vagy gondol- 
jon felőlem . . . Pedig hát nekem is voltak 
hibáim és emberi gyöngeségeim . . . Keményen 
izzadva, a pályám érdekében kétségbeesetten 
tülekedve, összegyűrtem nem egy ingemet. 
Azokat mind a ládákba rejtettem, mert tet- 
szettem magamnak a játszva győző irigyelt 
szerepében ... Én hidegen tudtam mosolyogni 
olyankor is, amikor vért izzadtam. És mondok 
önnek még valamit! Nekem valami csodálato- 
san érzékeny természetem van és az én teste- 
men Veronika kendőjévé lesz minden ing. 
A lelkiismereti furdalás, a bánat, a gyűlölet, 
az undorodás mérges és maró nedveket választ 
ki a bőrömből ... Ha én véletlenül eltiprok 
a kertemben egy hernyót, akkor rút folt kelet- 
kezik az ingemen. S ha valaki könnyeket ejt 
miattam, akkor az én ingem csipkéi áznak . . . 

A beteg levegő után kapkodott és én el- 
szörnyűködve néztem reá. Később megint 
megszólalt. 

— Látja ezt a szobát? Ebbe rajtam kivül 
senkinek sem szabad belépnie. Itt magam 

végzem a takarítást is. Minden láda, minden 
fiók teli van zsúfolva levetett ingekkel. A 
bútorok között, a fülkékben, az ágy alatt száz- 
számra vannak összepréselve multam tanúi . . . 
A szennyes áradat napról-napra nő, dagad és 
azzal fenyeget, hogy árulómmá lesz és meg- 
semmisít ... A cselédjeim régóta gyanítják 
már, hogy valami titkot rejtegetek itt és egyre 
az ajtó előtt leselkednek . . . Nem merek el- 
mozdulni hazulról, hogy meg ne ismerjék 
a szennyes valóságot . . . Megházasodni se 
mertem azért és barátságot sem kötöttem 
senkivel . . . 

— Még mindig nem értem a dolgot, — 
szóltam. — Mi akadályozza meg abban, hogy 
egy téli estén a kandaUóban meg ne égesse 
az egész staílirungot? 

— Hová gondol? — kiáltotta iszonyodva 
a beteg. — Hogy ezt megtehessem, egyenként 
elő kellene megint vennem multam gyászos 
tanúit . . . Vannak köztük rettenetes ingek, 
könnyektől, vértől és mocsoktól merev ször- 
nyetegek, amelyeket évtizedek óta nem lát- 
tam, csak álmomban ... Ha azokat most 
egyenként kezembe kellene vennem I , . . 

A beteg megrázkódott és fehér két kezébe 
temette arcát. Szerettem volna rajta segíteni. 

— Talán azt tehetnők, hogy utiládákba 

csomagolnók az egész holmit és elvinnők olyan 
vidékre, ahol senki sem ismeri nagyságodat? 

— S ha az úton eltörik egy láda? Ha 
váratlanul, a vendéglő lépcsőjén, napvilágra 
kerül az egész szörnyűség? Ha a vámnál 
kibontják? Nem, nem ... ez lehetetlen ajánlat! 

— Akkor megtehetnők azt, hogy én égetem 
meg az egész holmit . . . 

A beteg hevesen rázta a fejét. 

— Ön épp olyan kevéssé nyúlhat hozzá- 
juk, mint más emberfia . . . Kinek tart engem? 
Megölne a szégyen, ha tudnám, hogy valaki 
látta őket . . . 

Vállat vontam. 

— Akkor igazán nem tudom^ miért hiva- 
tott a nagyságos úr. 

A konziliárius elkezdett sírni, mint egy 
beteg gyermek. 

— Tudhattam volna, hogy nem segíthet 
rajtam! Sem ön, sem más ember! Én itt fogok 
ülni holtomig, multam gyászos és szennyes 
tanúi között és valahányszor rájuk gondolok, 
megáll a szívem, hideg verejték gyöngyözik a 
homlokomon és undort érzek önmagam és az 
életem iránt ... És közbe egyre kínoz a nagy 
félelem, hogy mit szól majd halálom után a 
világ, ha egyszer napfényre kerül minden, 
amit eddig gondosan eltitkoltam? 

Nem tudtam neki tanácsot adni. Annyit 
tettem csak a tisztesség kedvéért, hogy valami 
csillapító-szert rendeltem neki és megígértem, 
hogy holnapig gondolkozni fogok az eseten. 

A jágerje kikísért a kapuig. Ott meg nem 
állhattam, hogy kérdést ne intézzek a vén 
cselédhez : 

— Tudja maga, hogy mi a baja a nagy- 
ságos úrnak? 

— Hogyne tudnám! Napjában olykor 
ötször-hatszor is inget vált és a levetett fehér- 
ruhát mind a bútorok alá gyűri . . . Száz- 
számra vannak eldugdosva a házban és mind 
olyan tiszták, kérem, mint a frissen hullott 
hó . . . 

Másnap reggel újból el akartam menni a 
betegemhez, de annak nem volt már rám 
semmi szüksége. A boldogtalan . időközben 
megtalálta a neki való megoldást. Hajnalban 
ugyanis felgyújtotta a házát, bizonyára abban 
a reményben, hogy a szennyese benn fog égni. 
Hogy benn égett-e, azt nem tudom, de azt 
hallom, hogy Eoszperda urat a rokonai egy 
Bécs mellett levő bolondok házába szállítot- 
ták. Honoráriumot ugyan nem kaptam az éjjeli 
látogatásomért, gazdagodtam azonban egy be- 
cses tanulsággal : jó, ha az ember rendesen 
mosatja az ingeit. 

Megköszöntem Demeter bácsinak a törté- 
netet és mivel időközben sikerült aranyaimat 
az asztalon fekvő házi sapkája alá csúsztat- 
nom, elbúcsúztam tőle és elmentem. 

Az utcán eszembe jutott, hogy jó volna 
még megtudni, kigyógyult-e nagyságos Kosz- 
perda úr a nyavalyájából ? Visszafordultam és 
mikor kinyitottam az ajtót, megláttam Deme- 
ter bácsit, anünt sorra taszigálja a pitvaron 
álló bútorokat. Szemmelláthatólag az aranya- 
kat kereste, dühös buzgalommal, mint a gyer- 
mek a húsvéti tojást. Sietve becsaptam az aj- 
tót és elszaladtam. így máig se tudtam meg 
többet Koszperda úrról. 

Volt egyszer egy szegény királyleány. 
Édesanyja talán soha nem is volt, királyapja 
pedig meghalt, amikor a királyleány még kurta 
szoknyában járt. Az új király, akit megkoro- 
náztak, haragos ember volt és kikergette a 
kis árvát a várkastélyból, hogy menjen Isten 
hírével. Semmit se adott neki az apai jussá- 
ból, csak egy ócska aranykoronát, mivelhogy 
egy királyleány még se lehet el aranykorona 
nélkül. 

Az árva királyleány elvonult a kék he- 
gyekbe és ott koldulással tengette életét. A 
skarlát ruhácskája hamarosan elrongyolódott, 
mezítláb járt, csak a fején levő aranykorona 
mutatta, hogy igazi királyleány. Irgalmas 
parasztemberek hol egy darabka kenyeret, hol 
egy krajcárkát adtak neki, abból élt. 

Amikor már nagy leány volt, egyszer az 
erdőbe ment epret szedni. Amint szedegeti az 

8* 

epret, lódobogást hall. Fehér paripán egy 
kóborló lantos jött arra. A vállán a lantja 
függött, amelynek három aranyhúrja volt. 

A lantos és a szegény királyleány egy- 
másra tekintettek és ekkor magától megzen- 
gett a szíjon fuggö lant, a szegény királyleány 
szíve meg erősen elkezdett dobogni. A flu 
megállította fehér paripáját és szó nélkül a 
szegény királyleány felé nyújtotta a kezét. Most 
már kettesbe folytatták útjukat. 

Mikor bealkonyodott, a szegény király- 
leány így szólt a lantoshoz: 

— Fázom! 

A íiu megpengette a lantját és — csudák 
csudája! — egyszerre egy réztetejü, kőfalu 
szép kastély állott előttük a rengetegben. Be- 
léptek a kastély kapuján és száz viaszgyertya 
fénye mellett végigmentek a széles márvány- 
lépcsőn, majd egy aranykárpitos terembe 
léptek. 

— Éhes vagyok! — mondta ekkor a sze- 
gény királyleány. 

A lantos újból megpengette a lantját és 
ekkor biborszőnyeges nagy asztal állott előttük, 
amely teli volt aranytálakkal és kristály- 
üvegekkel. Az asztal körül skarlátruhás asz- 
talnokok és szerecsen szolgák állottak. 

A szegény királyleány ekkor a tükörbe 

nézett és amikor észrevette, hogy a ruhája 
rongyos, a lába pedig mezítelen, elpirult és 
azt mondta: 

— Szegy elem magamat! 

A lant újból megszólalt és a szegény 
királyleány azon vette észre magát, hogy 
aranynyal és igazgyöngygyei kivarrt fejedelmi 
köntös ömlik végig a termetén, a lábát pedig 
aranypapucs borítja. Belenézett a nagy kristály- 
tükörbe és ekkor újra elpirult, de most már 
örömében, hogy olyan tündérszépnek látta 
tnagát. Majd asztalhoz ültek. 

— Álmos vagyok! — mondta később a 
szegény királyleány. 

Megint megszólalt a lant és ekkor széles 
selyemnyoszolya állott előttük. A nyoszolyának 
olyan volt a formája, mint egy óriás arany- 
kagylónak; a teteje sátor volt, amelynek sely- 
mébe drágakövekkel volt kihimezve a hold, 
a csillagsereg és az éjszakának minden csu- 
dája. 

A szegény királyleány ekkor megölelte a 
lantost és így szólt hozzá: 

— Ta vagy az én uram, akit szeretek! 
Amikor reggel fölébredtek, nyoma se volt 

a kastélynak és minden pompájának. Ott fe- 
küdtek ketten egy öreg bükkfa tövében a puha 
mohában. A fejük fölött sárga rigó rikoltott. 

A szegény királyleány megdörzsölte a szemét 
és amint végigtekintett magán, észrevette, hogy 
megint rongyos ruhában van és mezítláb. 

Egész nap tovább bolyongtak az erdőben, 
alkonyatkor azonban a lantos megpengette a 
a lantját és ekkor megint márványpalotában 
laktak, iaranytálból lakomáztak, selyemágyban 
háltak. 

Harmadik nap a királyleány így szólt 
urához : 

— Olyan kastély kell nekem, amely nem- 
csak addig tart, amíg szól a lantod, hanem 
amelyben télen-nyáron lakhatom. Mert én 
királyleány vagyok! És ha nem teszed meg, 
amit akarok, akkor itt hagylak és visszame- 
gyek a kék hegyekbe. 

A lantos ekkor elment a városba. Ott le- 
ült a piacon, a földre tette a sapkáját és ját- 
szani kezdett a lantján. A gazdag emberek 
megállottak körülötte és mivel a dala a szí- 
vükbe vette magát, aranyat dobtak a sapká- 
jába. Amikor a dal véget ért, elpattant a lant 
egyik aranyhúrja. A lantos összeszedte a pénzt, 
kőházat vett érte és bevezette oda a szegény 
királyleányt. 

Egy ideig csak megvoltak, egyszerre azon- 
ban így szólt a szegény királyleány: 

— Mi haszna a szép kőháznak, ha ron- 

gyos ruhában kell járnom? Szerezz nekem 
selyemruhát, különben itt hagylak, mert én 
igazi királyleány vagyok! 

A lantos megint elment a városba, pénzt 
szerzett és gyöngyös selyemruhát vett a sze-> 
gény királyleánynak. Ezúttal megint elpattant 
a lantján egy aranyhúr. 

Nemsokára így szólt a szegény király- 
leány : 

— Mi haszna a szép házamnak és a selyem- 
ruhámnak, ha mezitláb kell járnom? Szerezz 
nekem aranypapucsot, különben itt hagylak! 

A lantos elhozta az aranypapucsot is és 
ezúttal elszakadt lantján az utolsó aranyhúr is. 

Nemsokára megint volt valami kivánsága 
a szegény királyleánynak : aranynyoszolyát 
akart az ágyas házába^ ezüsttálakat az ebéd- 
lőjébe, szolgákat a cselédházba. 

A lantos ekkor három rézhúrt feszitett a 
lantjára és megint elment a városba. A gaz- 
dag emberek ott örömmel fogadták és azt 
mondták: Ihol ni, az aranyhúros lantos. 

A rézhúrjai azonban olyan förtelmesen 
szóltak, hogy az emberek kacagni és gúnyo- 
lódni kezdtek. Csalónak nevezték és a lantos- 
nak üres zsebbel, szégyenszemre kellett meg- 
futamodnia. 

Amikor a szegény királyleány megtudta, 

hogy az ura nem hozott neki semmit, sirva 
fakadt és napestig egyre foljrtak a könnyei. 
A lantos meg akarta vigasztalni és elővette a 
lantját, a szegény királyleány azonban azt 
mondta neki : 

— Hagyd abba, a dalod bántja a fülemet ! 

A lantos ekkor elsápadt, de nem szólt 
semmit, hanem kiment az erdőbe. Ott egy 
sziklán összezúzta a lantját. Aztán lefeküdt a 
száraz harasztra és szó nélkül meghalt. 

Csabay ezredest váratlanul nyugdíjba 
küldték és az egész ezred megkönnyebbülten 
sóhajtott fel : Csakhogy megszabadultunk ettől 
az embernyüzótól ! Az ezredes, aki önmagával 
szemben épp oly kíméletlen és kemény volt, 
mint másokkal szemben, láthatólag nem vette 
szívére a dolgot. Hatvan esztendős ember volt, 
de ha nem csavarodott volna őszbe a haja 
meg a bajusza, negyvenesnek is vallhatta volna 
magát. Szikár, ruganyos, előkelő külsejű férfi 
volt még. Profilból tekintve, szép ember be- 
nyomását tette; ha farkasszemet nézett vele 
az ember, akkor tűnt ki, hogy az arca nagyon 
is keskeny és hogy a két szeme túlságosan 
közel esik egymáshoz. Az asszonyok még 
nagyon komolyan vették s ő maga is úgy- 
nevezett nőbarát volt, bár komolyan soha sem 
vette a nőket. 

Csabay azon gondolkozott, hogy mit kezd- 
jen most már magával. Elmélkedés közben arra 
a tapasztalásra jutott, hogy neki nincs egyetlen 

rokona, aki érdekelné, sőt még csak olyan 
jóbarátja sincsen, akinek társasága vonzaná. 
Akár Lembergben telepedik meg, akár Trieszt- 
ben, akár Nagyszebenben, az alapjában véve 
mindegy. 

Elővette Magyarország katonai térképét 
és szemlét tartott a sok város és helység fölött, 
ahol negyven esztendő óta megfordult. Végül 
kék ceruzával aláhúzta egy kis város nevét: 
Duna-Monostor. Tizenhat esztendővel ezelőtt 
ott töltött egy félévet. Nagyon jó hely. A Duna 
partján nagy erdők vonulnak el; ott szép 
reggeli séta esik. A lakás és az ellátás olcsó. 
Katonai helyőrség nincs mostanában Monos- 
toron és úriember is kevés lakik ott: így hát 
nem kell attól tartania, hogy látogatásokkal 
és meghívásokkal fognak neki alkalmatlan- 
kodni. 

Az ezredes egy hét múlva már Duna- 
Monostoron lakott. Üj lakóhelyét olyannak 
találta, amilyennek elképzelte. Olcsó és egészsé- 
ges hely volt. Senki sem alkalmatlankodott 
neki; egy hónapig is ott lakott már és a 
cselédjén kivül még alig váltott valakivel két 
szót. Szóval pompás hely volt. De azért az 
ezredes mind komorabb lett, amellett álmat- 
lanságban kezdett szenvedni és rohamosan 
soványodott . . . 

— Több testmozgás kell nekem ! — mon- 
dotta magában. 

Azelőtt naponta négy-öt órát is nyeregben 
töltött. Most azonban nem akart lovagolni. 
Utálta a paripát a polgárember alatt. Tulajdon- 
képpen mindent utált, ami a hadseregre emlé- 
keztette, bár ezt nem akarta magának bevallani, 
mivel az „elkeseredett penzionista" tipikus 
alakját is mód felett lenézte. 

Végül abban állapodott meg, hogy evezni 
és halászgatni fog a Dunán. Szerzett is egy 
könnyű, csinos csónakot meg horgászó szer- 
számot. Korán hajnalban egyedül kievezett a 
Bölényes erdőre és ott kivetette horgait. Nyolc 
napi halászás után azonban nem akadt horgára 
egy árva cigányhal sem. Az ezredes meg volt 
róla győződve, hogy ennek megint az 6 saját 
külön balszerencséje az oka. A halak reniten- 
sek; kár, hogy nem lehet velük sommásan 
elbánni. Hogy ügyetlenül fogott a dologhoz, 
arra nem is gondolt, mivel azok közé tarto- 
zott, akik mindenkinél mindent jobban tudnak. 

Egyszer reggel az ezredes egy idegen fiút 
talált a rendes halászó helyén. Magas, vékony, 
napsütéses arcú, körülbelül tizenöt esztendős 
gyerek volt. Nem volt parasztgyerek, mert 
térdig érő harisnyát viselt, de a ruházata és 
egész külseje elhanyagolt és elvadult benyo- 

mást tett. A fíu mozdulatlanul kuporgott a 
parton és mereven bámulta a vizet. 

Két óra is elmúlt, anélkül, hogy az ezre- 
des valamit fogott volna. A makacs balszeren- 
cséje ezúttal is elkedvetlenítette és bosszúsága 
a flu ellen fordult, akinek jelenlétét nagyon is 
fölöslegesnek találta. Bajos volt azonban bele- 
kötni a suhancba, mert az néma és mozdu- 
latlan volt, akár egy íűzfatönk. Végül meg- 
szólalt az ezredes: 

— A gaz halak, mintha csak összeesküd- 
tek volna ellenem! 

Ekkor megszólalt a fíu is. 

— Itt nincs hal, kérem. Soha sem volt. 

— Honnan tudja ön azt? — kérdezte 
kedvetlenül Csabay. 

— Ahol ilyen erős sodra van a víznek, 
ott nincs hal. 

A gyerek nyugodt, mély hangon beszélt; 
beszéd közben rá sem nézett az ezredesre. 

— Hát hol van hal? — mondotta rá 
Csabay. 

— A Szúnyog-szigeten tudok egy jó he- 
lyet . . . Múlt vasárnap húszat fogtam egy óra 
alatt . . . 

— Bánom is én! — morogta az ezredes. 
Azzal be is szüntette a további szóbeli 

érintkezést. A fíu se beszélt többet, hanem 

fölkelt és nesztelen, hosszú léptekkel eltűnt az 
erdőben. 

Másnap az ezredes megint csak ott pró- 
bált szerencsét a Bölényesben. A fíu is ott 
kuporgott megint a víz partján. Csabay ekkor 
elővette a jobbik eszét és újra fölvette a tár- 
gyalások megszakadt fonalát. 

— Ön tehát azt mondja, hogy a Szúnyog- 
szigeten több a hal? 

— Igen, ott van hal. 

— Elvezetne engem oda egy kis díjazás 
fejében ? 

— Elvezethetem. 

Csónakba szállottak és a íiu szó nélkül a 
kezébe vette az evezőket. Látszott rajta, hogy 
sokat járt a vízen, mert úgy evezett, akár egy 
vén matróz. A sovány, barna karján acél inak 
feszültek. Nem volt csinos fiu, de komor, sö- 
tét szeméből bátorság és önérzet sugárzott. 

Az ezredes a szigeten kivetette a horgát 
és két perc múlva már egy szép dévér ficán- 
kodott rajta. Három perc múlva megint egy. 
Aztán egy szokatlanul nagy harcsát fogott. 
Csabaynak megtetszett a mulatság. Azt mon- 
dotta, hogy ezentúl mindig itt fog halászni. 

A halászat révén valami barátságféle kelet- 
kezett közte és a fiu között. A gyerek tartotta 
rendben a csónakot és a szerszámot. A halász- 

zsákmányt 6 vitte az ezredes lakására. Később 
bejáratos lett a házba is, ahol apró-cseprő 
munkákat bíztak rá. Nagyon egymáshoz illettek 
ketten. A gyerek szakasztott olyan komor és 
szófukar volt, mint a katona, amellett ő is 
bátor, megbízható és ügyes volt. Szinte hasonlí- 
tott is az ezredesre, nemcsak hajlamai, hanem 
külseje tekintetében is. 

Egyszer, mikor már nagyon összeszoktak, 
a Szúnyog-szigeten a következő párbeszéd 
folyt le közöttük: 

— Mi is az ön neve? — kérdezte Csabay. 

— Jancsi. Máté Jancsi. 

— Élnek a szülei? 

— Az édesanyám tíz esztendővel ezelőtt 
meghalt. 

— És az apja? 

— Róla nem tudok semmit. 

— Az édesanyját Máténak hívták? 

— Máté Kornéliának. A nagyapám ven- 
déglős volt a Templom-utcában. 

— A Templom-utcában? 

Az ezredes elgondolkozott egy kissé. Em- 
lékezett egy szomoruszemü, de nagyon csinos 
korcsmárosleányra a Templom-utcából . . . 
Amikor Duna-Monostoron még katonaság ál- 
lomásozott, a tisztek ott szoktak ebédelni . . . 
Igen, azt a leányt Kornéliának hívták . . « 

Nagyon erényes leány hírében állott mindad- 
dig, amíg szemet nem vetett rá Csabay . . , 

— No, ez furcsa dolog! Az ezredes nem 
folytatta a faggatást. Másnap azonban megint 
akadt kérdezni valója: 

— Kinél lakik ön? 

— A nagynénémnél. 

— Jól bánnak ott önnel? 
Jancsi vállat vont. 

— Azt mondják, hogy fattyú vagyok . , . 

— Nem jár ön iskolába? 

— Az idén már nem. Lakatost akarnak 
belőlem csinálni. En katona szeretnék lenni. 

— Hozza el nekem holnap a tavalyi bizo- 
nyítványát. — mondotta az ezredes. 

Jancsi másnap elhozta a bizonyítványt. 
Tiszta jeles volt. 

— Szép bizonyítvány, — mondotta Csabay. 

Többet azonban nem mondott. 

Egy-két hétig még halászgatott, aztán be- 
következett a hideg őszi esőzés. Az ezredes 
mérgelődött és azon gondolkozott, hogy jó 
volna melegebb vidékre mennie. Megint elő- 
vette a katonai térképeket és sokat nézegette 
Olaszország mappáját. 

Egyszer kinézett az ablakon és a szemben 
levő ház kapuja alatt egy vékony alakot látott 
dideregni. Jancsi volt. A flu ott leste, hátha 

Herczeg F.: Kaland. ^ 

az ezredesnek a szitáló esőben kedve kere- 
kednék halászni. Délután megint kinézett 
Csabay és megint meglátta a fiút. Másnap is 
ott ődöngött Jancsi, harmadnap is. Az ezredes 
ezt furcsának találta. A negyedik napon ki- 
nyitotta az ablakot. 

— Jancsi, jöjjön ide ! 

A fiu az ablakhoz ugrott. 

— Megyünk halászni, ezredes úr? 

— Nem lehet, hiszen esik az eső. 

— Azért talán lehetne. Esőben könnyeb- 
ben megy horogra a kárász. És hoztam gi- 
lisztát is. 

— Menjen haza. Ma nem halászunk. 

Délután az ezredes kisanditott a függö- 
nyön át és megint csak ott látta a fiút. Ekkor 
nagy nyugtalanság vett rajta erőt. 

— Ez a gyerek nagyon hozzámszokott. 
Mint egy kutya . . . Mit kezdjek vele ? 

Az ezredes gondolkozva fel-alá járt a szo- 
bájában. Valahányszor kitekintett az ablakon, 
mindig ott látta a fiút. Végül már alkonyodni 
kezdett. A gyerek, valami makacs ösztönére 
hallgatva, még mindig ott volt.. 

Csabay ekkor valami különös keserűséget 
érzett. Soha életében nem érzett ilyesmit . . . 

A legénye jelentette, hogy kész a vacsora. 
Ő azonban nem akart enni. Döngő léptekkel 

járt fel*alá a lakásában. Nagy és fájdalmas 
nyomást érzett a szívén és a nyomás egyre 
erősbödött. Érezte, hogy valami titokzatos, 
szörnyű veszedelem fenyegeti. Szinte kétségbe- 
esetten kereste a menekülést. 

Aztán egyszerre megtalálta. Odasietett az 
ablakhoz, kinyitotta és teli torokkal kiáltotta: 

— Jancsi, jöjjön be hamar, én vagyok az 
ön édesapja! 

Nagyapó nyugdíjas kúriai bíró. Szigorú, 
rendszerető és ha néhanapján közéletünk újabb 
jelenségeiről van alkalma nyilatkozni: meg- 
lehetősen goromba úriember. Különösen esős 
napokon tud nagyon goromba lenni, mert 
akkor a csúz bántja. Olyankor ferdén néz 
el a pápaszeme fölött és kajánul mosolyog. 

Nagymama kedves, szelid öreg asszonyka. 
Neki hár Istennek nincs reumája. Nagy lelki 
gyötrelmeket szenved azonban a piaci árak 
emelkedése folytán. A minapában azt beszél- 
ték neki, hogy egy tea-tojás ára hat krajcár. 
Az ő fiatal korában Zala- Apátiban huszonnégy 
tojást adtak egy hatosért. Megjegyzendő, hogy 
a hatos akkor hat krajcár volt. Ha ez igy 
folyik tovább, akkor negyven esztendő múlva 
éppen tizenhét forint huszonnyolc krajcár lesz 
a tojás tucatjának ára. Akkor már csak a 
király fog rántottát enni. Ő felsége is csak 
koronázási évfordulókon. 

Nagyapó és nagymama annak idején 

Balaton-Füreden ismerték meg és szerették 
meg egymást. Ha meghallgatják, el fogom 
mondani szerelmük történetét. Ezt természe- 
tesen csak nagyapó háta mögött lehet meg- 
reszkirozni. Mert ha az öreg úr most történe- 
tesen jelen volna, akkor leeresztené orrán a 
pápaszemét, kajánul mosolyogna és ólysA mon- 
dana, hogy menten véget érne az elbeszélésem. 
Azon a rég elmúlt nyáron Balaton-Füred 
teli volt uri néppel. Ügy kell lenni, hogy akko- 
riban tul a Dunán négyszerannyi csikó termett, 
mint úriember, mert mindenki négy lóval 
érkezett. A korhelykedés, a kártyázás és az 
udvarlás klasszikus hőskora volt az. A levegő 
teli volt elfojtott sóhajokkal és eltitkolt köny- 
nyekkel és a szenvedélyes légkörben lángot 
vetett az emberek vére, akár az oxigénbe vetett 
parázs. Az ifjúság oly mohón mulatozott, mint 
a sírjukból kikelt kisértetek csapatja. Azon 
az egyszerű tényen, hogy „fölszállott a páva 
vármegye házára", szakállas férfiak hajnal- 
hasadásig el tudtak zokogni. A nemzet epedve 
szomjazta a hősöket és mivel nem volt hol 
vitézkednie, az ifjúság a kártyaszobában és 
az ivóban mérte össze erejét. A női szépség 
körül nagyszerű bálványkultusz folyt. Éppen 
a nagymamáról beszélik, hogy mikor egyizben 
vacsora közben leejtett egy forintot, a híres 

Miskolczy Bandi meggyújtott egy ezres bankót, 
hogy az asztal alá világítson és megkeresse 
a forintocskát. 

A nagymama — Etelka nagysám — volt 
akkor Füreden a legszebb és legünnepeltebb 
leány. Sugártermetű, kerektagu, barnaarcu, 
komoly szépség volt, olyanféle, amilyennek 
Hungária asszonyt szeretjük elképzelni. Nagy- 
mama művelt honhölgy is volt. Gitárszó mel- 
lett érzelmesen tudta elénekelni a Du hast 
mich nie geliebt-et, hetenként pedig átlag két 
regényt fog}'asztott el. A divatos regényekből 
megszerkesztette magának női ideálját, amely- 
hez hasonUtani kivánt. Ez az ideál büszke és 
hideg volt, akár egy királynő, a szivén pedig 
titkos bánat rágódott. Hogy miféle titkos 
bánat, azt a nagymama maga sem tudta, de 
bizonyos, hogy szívettépően fájdalmas arcot 
csinált olyankor is, ha a hopszpolkát táncolta, 
vagy ha cimetkrafnit evett. Ami pedig a 
büszkeséget illeti, hát nem volt leány a Dunán 
túl, aki oly kecses méltósággal lépkedett 
volna abroncsos szoknyájában és aki oly 
magasan hordta volna klasszikus metszésű 
orrocskáját, mint nagymama. 

Egy napon újabb négyesfogat robogott a 
nagyszálló elé. A négy vasderest Tihamér úrfi 
hajtotta, aki nem más, mint nagyapó. A 

magyar bírói kar későbbi díszét akkoriban 
mint Pest vármegye leghirhedtebb korhelyét 
ismerték. 

Nagyapó pontban reggeli tíz órakor pil- 
lantotta meg nagymamát a savanyúvizes kút 
mellett. Negyed tizenegykor már tisztában 
volt magában, hogy nem tud nélküle élni. 
Féltizenegykor bemutatták, háromnegyed tizen- 
egykor már szerelmet vallott. 

— Bájos nagysám, — kérdezte, — miféle 
keresztnéven tiszteljem magácskát? 

— A nevem Etelka, — mondta nagy- 
mama oly bánatos hangon, mintha egy vég- 
zetes titkot árult volna el. 

— Etelka tetszik nekem, — fűzte tovább 
a szót alföldies fesztelenséggel nagyapó, — 
Etelkát feleségül fogom venni! 

Nagymama megállott és olyan haragosan 
meglepett arcot csinált, mint egy császárné, 
akinek letiporták az uszályát. 

— Ily pórias magahittség nem sértendi 
tovább füleimet, — mondta elsápadva és azzal 
faképnél hagyta nagyapót és kecsesen el- 
lebegett. 

Meg kell mondanom, hogy nagyapó a 
szabadságharc alatt vörös sapkás volt. Akit 
tizenhat esztendős korában arra neveltek, hogy 
egy rossz puskával a kezében megrohanja az 

ellenség ágyúütegeit, az huszonhat esztendős 
korában nem fog megretirálni egy szép leány 
tüzetszóró szeme elől. Ö Füreden tulajdon- 
képpen ugyanazt a szívós vakmerőséget fej- 
tette ki, mint a szenttamási sáncok alatt. 
Szent-Tamásnál azonban hős volt, Füreden 
pedig azt mondták, hogy nagyon szemtelen. 
Aznap még kétszer kérte meg nagymama kezét : 
ebédnél és vacsoránál. Másnap már reggelinél 
kezdte az attakot. — Az ebédlőben, a parton, 
a ligetben, a táncteremben, amint meglátta, 
hozzálépett és nem törődve a többiekkel, 
a fülébe sugdosott. 

— Etelka nagysám, ne ellenkezzék tovább, 
úgyis hiábavaló minden! Akár szeret, akár 
nem szeret, maga mindenképpen az enyém 
lesz. Fogadok magával, esküszöm, hogy az 
enyém lesz ! Megölök mindenkit, aki udvarolni 
mer magának! Táncolni se íog más ember- 
fiával, beszélni se! 

— A tekintetes úr eszelős! — mondta 
nagymama. 

A nagymama édesanyja, az öreg nemzetes 
asszony azonban másképp gondolkozott. Ez a 
Tihamér hites ügyvéd és hatszáz holdja van. 
Ha ráhal a Stanczi nénije, még nyolcszázat örö- 
köl. És a nemzetes asszony elnézően mosoly- 
gott nagyapóra. 

Negyednapra nagy zivatar kerekedett 
Tihany felől. A Balaton fölött fekete, harcias 
felhölégiók vonultak fel. Összetorlódva, egy- 
mást tolva, oly baljóslatú mohósággal foglal- 
ták el az egész égboltozatot, mint a barbárok 
népvándorlása. A tó elfakult, majd zöldes- 
színű lett. Azután morogni kezdett és fehér 
tajtékot vetett. 

Nagyapó, aki alföldi ember létére soha- 
sem látott még ilyen vizi ribilliót, a parton 
állott és álmélkodva nézte a készülő isten- 
itéletet. 

Egyszerre mellette termett Etelka nagysám. 
Török kendő volt fején, a krinolinja meg úgy 
dagadozott a szélben, mintha el akarna repülni. 
Nagymama szemében démoni tűz csillant meg, 
amint gúnyos hangon szólt nagyapóhoz: 

— Ön mindig a férfias bátorságával hi- 
valkodik. Nos, uram, mondok önnek valamit. 
Én olyan nő vagyok, hogy csak a bátrak leg- 
bátrabbikát Ítélem magamhoz méltónak. Ha 
ön valóban az, akinek lenni híreszteli magát, 
akkor ám szálljon csónakra és keljen át e 
háborgó vízen. Ha ezt megteendi, akkor re- 
ményt nyújthatok önnek a jövendőre nézve. 
De ha nem merészli megtenni, akkor kíméljen 
meg mindenkorra hasztalan tolakodásával. 

A nagymama biztosra vette, hogy nagy- 

apó nem íog kötélnek állni. Gonosz ötletével 
csak meg akarta alázni az elbizakodott úrfit. 
Mondtam azonban, hogy nagyapó valamikor 
vörössipkás volt. Ha az ő bátorságát hány- 
torgatják, akkor ő nekimegyen a tüzes pokol- 
nak, nemhogy ennek a bugyborékoló pocso-^ 
lyának. Nagymama nagy rémületére tehát le- 
ment a partra, eloldott egy lélekvesztőt és 
egyedül nekivágott a tajtékos árnak. 

Tíz perc múlva az egész fürdőközönség 
odacsődült már a partra. Mindenki tudta^ 
hogy Tihamér úr szerelmi próbát teszen Etelka 
nagysám kedvéért. 

Az eső megeredt, de Etelka ott maradt a 
tó partján. Némán és sápadtan, szinte meg- 
bűvölten nézte a harsogó vízen táncoló saj- 
kát. A fürtjei eláztak, a krinolinját pedig úgy 
kellett lefognia, mint valami megvadult griff-* 
madarat. 

Később odasietett édesanyja, egy vörös 
paraplival a kezében. 

— Tüstént gyere hazai — rivalt rá a 
nemzetes asszony. 

Etelka búsan csóválta a fejét. 

— Nem mehetek, jó anyám, imát kell 
rebegnem érette! — suttogta. 

A nemzetes asszony ekkor odahajolt a 
füléhez és fojtott hangon szólt: 

— Gyere, ha mondom, mert úgy ütlek 
pofon . . . 

Sietek, hogy megnyugtassam hallgatóimat 
nagyapó sorsát illetőleg. A csónakja hamar 
megtelt vízzel, 6 abbahagyta az evezést és az 
ülésbe kapaszkodva, halálra szántan járta a 
hullámtáncot. Az 6 alföldi gyomra nem bírta 
az örökös himbálást, a minek igen gyászos 
következményei lettek. Nagyapó biztosra vette, 
hogy a macskakölykök gyászos halálával fog 
kimúlni és a végórájára úgy készült, hogy 
szakadatlanul káromkodott. Szidta a tulajdon 
bolond fejét, de nem kímélte a szive hölgyét 
sem. 

Az öreg Balaton azonban okosabbnak bi- 
zonyult, mint az emberek, mert estefelé ki- 
dobta a csónakot bőrig ázott utasával együtt, 
valahol Kenése tájékán. Meg volt írva a sors 
könyvében, hogy Tihamér úrnak valamikor 
még polgári pereket kell referálnia a legfőbb 
bíróság tanácsülésein. 

Másnap gyönyörű napra virradtak a füre- 
diek. Mialatt a zene a kútnál játszott, a kö- 
zönség természetesen Tihamér szerelmi pró- 
bájáról beszélgetett. Senki sem tudta még, 
hogy mi lett a próba vége. Etelkáék is meg- 
jelentek a kútnál. A fiatal hölgy sápadt volt 
és a helyzethez ülő sötét ruhát viselt. Ö már 

akkor tisztában volt jövendő életével. A 
„Hertha a monostorban" című regény hős- 
nőjének példájára mint özvegy leány fog élni 
és holtáig hú marad szerelmese emlékéhez. 
Mindig feketében tog járni és bálban legfölebb 
csak kvádrillt fog táncolni, cepedlit és boká- 
zót semmi körülmények között. Mily szörnyű 
és mily érdekes végzet! A zene akkor éppen 
egy divatos dalt játszott. 

Képeddel alszom el, képeddel ébredek, 
Kimondhatatlan az, mit érted szenvedek! 

Etelka úgy találta, hogy a dal nagyon 
illik az ő lelki állapotához és a két szeme 
megtelt könnyel. 

Egj^szerre ott állott előtte. Ő, Tihamér úr. 
Buzavirágkék spencert viselt és karcsú tajték- 
pipát tartott a fogai között. 

— Kisztihant, Etelka nagysám! 

A leány ekkor elsikoltotta magát nagy 
meglepetésében és Tihamér nyakába ugrott. 
És megcsókolta száz ember szemeláttára. 

— Te bátor, te nagy férfi! Óh, milyen 
boldog vagyok! Óh, mennyire szeretlek! 

Nagyapó meglepő flegmával fogadta a 
szenvedélyes kitörést. Még arra is volt érke- 
zése, hogy óvatosan félretartsa a szép tajték- 
pipáját. 

Most megszólalt az öreg nemzetes asz- 
szony is. 

— Bizony bolond dolog ez, öcsémuram. 
No, de ha már megesett, siessünk most már 
a kézfogóval. 

— A tiéd vagyok! A tiéd! — rebegte 
Etelka, miközben a szeme gyöngéd tűzben 
égett. 

Nagyapó még most is megőrizte hideg- 
vérét. 

— Etelka nagysám, maga kimondta, hogy 
csak bátor emberhez megyén feleségül. Meg- 
láthatta, hogy nem vagyok hitvány legény. 
De most már nekem is volna kikötésem. Mig 
ezt a kérdést nem tisztáztuk, addig nem tu- 
dom, hogy beköthetem-e Etelka nagysám 
fejét. 

— Hogyan? Mi ez? — sápadozott nagy- 
mama. 

— Maga csak bátor férfihoz megyén. Én 
meg csak engedelmes asszonyt veszek. Mert 
az én portám kicsi arra, hogy királynő rezi- 
deáljon benne. Nekem nem kell olyan asszony, 
aki pöffeszkedik, parancsolgat és paprika- 
jancsit csinál az urából. Nekem szerény, dol- 
gos és szófogadó asszony kell. 

— Az Istenért, mit jelent ez? — kérdezte 
Etelka halálra rémülten. 



Digitized by VjOOQ IC 



FŰRBDI BMTiliiK 145 



Tihamér úr makacs flegmával fűzte tovább 
a szót. 

— Mondok egyet, Etelka nagysám. Próbára 
fogom tenni a maga ^asszonyi alázatosságát. 
Ha kiállja a próbát, akkor egymáshoz valók 
vagyunk. Ha nem, akkor nem. 

— Óh, én is szembe szállok vészszel- 
viharral, — kiáltozta Etelka. — Nem félek a 
Balatontól . . . 

Nagyapó a szavába vágott: 

— Hiszen majd elválik ... Én is azt kí- 
vánom magától, amit maga kivánt tőlem. 
Menjen neki a Balatonnak. De csak térdig 
gázoljon bele és mezítláb. Vigyen magával 
szappant és sulykolót. És mossa ki az fehér 
ruhámat. Délelőtt, mikor a muzsika szól és 
az egész publikum látja. Ha ezt megteszi a 
kedvemért, akkor elhiszem, hogy engedelmes, 
jó feleségem lesz. Ha nem, akkor nem. 

Nagymama — mi egyebet is tehetett 
volna? — e rettenetes szavak hallatára rövi- 
desen elájult. Ügy kellett fölmosni savanyu 
vízzel. 

Három napig nem látták a leányt sehoL 
Otthon sirt és hallgatta az édesanyja szemre- 
hányásait. 

— Ki fogja most már bekötni a fejedet? 
— kesergett a nemzetes asszony. — Az egész 

világ rólatok beszél. Hirbe hoztad magadat. 
Megölelted, megcsókoltad hét vármegye közön- 
sége előtt. Mi lesz most már veled? 

A harmadik nap estéjén nagyapó egy kis 
csomagot küldött nagymamának. Patyolat- 
tiszta fehérruha volt benne. Etelka nagysám 
ki akarta dobni az ablakon, de aztán mégsem 
dobta ki az ablakon. 

Negyedik nap reggelén megtörtént, ami- 
nek meg kellett történnie. Mialatt a zene a 
kútnál szólt, a nagy fogadó felől egy alázatos 
kis alak osont a tó partjához. Nem volt rajta 
krinolin, hanem sima parasztos szoknya. A fe- 
jén is parasztkendőt viselt. A parton letette 
papucsát és mezítláb belegázolt a vizbe. Aztán 
elővette a sulykolót és paskolni kezdte az 
fehérruhát, mialatt keserű könnyek peregtek 
végig két orcáján. 

A part egyszerre megnépesedett arszlánok- 
kal és divathölgyekkel. Ámulva, mosolyogva 
nézték a gőgös Etelka nagysám megaláztatá- 
sát. Ekkor elősietett nagyapó, ezústsarkan- 
tyus csizmájával belépett a vizbe, ott levette 
süvegét, megcsókolta Etelka nagysám szap- 
panos kezét és karonfogva hazavitte a siró 
leányt édesanyjához. 

Ennyi az egész, amit el akartam mondani. 

Azóta fordult egyet a világ. A magyar 

urak most már nem Füredre, hanem Ostendébe 
mennek mulatni. Ott nem négyesfogaton, ha- 
nem automobilon járnak. Gitár helyett gramo- 
fon szól és nem a Képeddel alszom el-t, 
hannem Susa amerikai indulóit játssza. A 
szerelmesek se csinálnak ma már annyi bo- 
londot, mint annak előtte, hanem józan számí- 
tással házasodnak. Csudálatos, hogy a mai 
házasságok azért sem nem jobbak, sem nem 
tartósabbak, mint volt a nagyapóé és nagy- 
mamáé. 

Egy rekedthangu úriember vette át a 
szót . . . Sátory Kornél volt, a hajdan világ- 
hírű tenorista . . . 

— Az embernek vannak rögeszméi, — 
mondta a művész — amelyekből szépen ki- 
gyógyítja az idő. Nekem példának okáért 
huszonnyolc — harminc esztendős koromban 
az volt a rögeszmén, hogy soha többé jóvá 
nem tehető bűnt követek el, ha elmulasztok 
valami kínálkozó szerelmi kalandot. 

Abban a veszedelmes korban ismerked- 
tem meg a kegyelmes asszonnyal, aki akko- 
riban életének ugyancsak veszedelmes idő- 
szakát élte. Még szép asszonynak volt nevez- 
hető, de elérte már azt a kort, mikor sok 
derék családanya fölveti magában a fogas 
kérdést, hogy mi haszna van a nőnek abból, 
hogy erényes lemondásban tölti el életét? 
Hiszen ha a tisztességes asszony tovább ma- 
radna fiatal és szép, mint a tisztességtelen. 

akkor lehetne hinni az erény jutahnáról szóló 
kegyes mesékben. De így! . . . 

Bemutassam a kegyelmes urat is? Ö 
derült bölcs volt, kinek házasélete fölött annyi 
villám cikázott már el ártalmatlanul, hogy 
talán nem is hitt már a menykőcsapásban. 
Többet magam sem tudok róla. 

Én egy nap a kegyelmes asszony elő- 
szobájában éppen a bundám kifordult ujjával 
vesződtem, mikor egy ügyes kéz erélyesen és 
szolgálatkészen belesegített a bundába. A szó- 
ban forgó női kéz, mely egyébként elég puha 
és elég kicsi is volt, véletlenül megérintette 
a nyakamat is. Sarkon fordultam és ekkor 
szemtől-szembe láttam a Lizit. A kegyelmes 
asszony új szobaleányát. Kellemes arcú, göm- 
bölyű leányzó volt. A szemében és az ajkán 
ott ragyogott a derült kíváncsiság és a benső- 
séges jókedv. De az arcán ott olvadozott az 
a bizonyos áhítatos kifejezés is, mely meg- 
győzött arról, hogy a Lizi már látott engem 
Lohengrin szerepében. 

Egyszer késő délután megint ott cigaret- 
táztam a kegyelmes asszony szobájában. A 
nagy szalonból áthallhattuk a szobaleány csen- 
des motoszkálását. 

— Lizi, — kérdezte a kegyelmes asszony 
— hazajött már az inas? 

— Nem jött még, kezét csókolom; a 
szakácsnővel ketten elmentek Ó-Budára. 

— Akkor szaladj le a trafikba egy estilapért ! 
Alig hogy Lizi betette maga után az 

ajtót, a háziasszony már nevetve karonfogott, 

— Jöjjön hamar! 

— Hová? 

— Jöjjön, ha mondom! 

Sietve kivezetett a konyhába, onnan az 
előszobába. Szép, majolikás konyha volt. Az 
asszony kinyitott egy kis ajtót. 

— Nézzen be ide! 

Egyszerű, de nagyon takaros kis cseléd- 
szoba volt. Az ablakban néhány virágcserép 
állott. És az ágy fölött — alig hittem a sze- 
memnek — az ágy fölött, a fal be volt kár- 
pitozva az én arcképeimmel. Jelmezes és 
frakkos fotográfiákkal és lapokból kiollózott 
képekkel. A személyemmel űzött bálvány- 
tiszteletnek ez az ikonosztázionja selyemsza- 
lagokkal, papírlegyezőkkel és művirágokkal 
volt ékesítve. 

— Ki lakik itt? — kérdeztem. 

— A Lizi. A leány bele van magába bo- 
londulva. A szakácsné azt mondja, hogy Lizit 
nagy örömében majd kitörte a fráz, mikor 
magát elsőizben meglátta a szalonban. Nem 
nagyszerű ez? 

Megvallom, én egyenesen meghatónak ta- 
láltam. 

Lizinek azóta egy parányi kis hely jutott 
a lelki világomban. Még ének közben is meg- 
megesett velem a színpadon, hogy egyszerre 
felmerült előttem a mosolygó kérdés: vájjon 
fenn van-e ma Lizi a karzaton? 

A szép asszony termeiben, a kegyelmes, 
és méltóságos asszonyok feje fölött, valami 
titokzatos és rokonszenves áram kötött össze 
Lizivel. Volt a leánynak egy különös, buzgó 
arckifejezése és egy kedvesen alázatos moz- 
dulata, melyet csak olyankor figyeltem meg 
rajta, ha engem szolgált ki. Azontúl minden 
héten a rendes borravalóval együtt egy szín- 
házi jegyet is nyomtam a kezébe. Beszédbe 
azonban sohasem ereszkedtem vele. 

Megesett, hogy egyszer egyedül láttam 
a kegyelmes asszonyt a drámai színházban. 
Fölvonás közben bekopogtattam a páholyába. 

— És a kegyelmes úr? 

— Vidéken van! — mondta. 

— Nem fél egyedül hazamenni? 

— Nem, — nevetett az asszony. — Pedig, 
volna rá okom, mert reggelig egyedül leszek. 
Az inas ma esküszik örök hűséget a szakács- 
nőnek Ó-Budán és Lizi lakodalmi vendég. 

— Az ember ujabban sokat olvas rabló- 

támadásokról, — folytattam a kőtekedést. — 
Ajánlom a kegyelmes asszonynak, hogy vegye 
igénybe az én önzetlen védelmemet . . . 

— Önzetlen? 

— Amennyiben kifizethet egy csésze 
teával . . . 

Mellékesen megjegyzem, hogy a vak- 
merőségem nem volt olyan égbekiáltó, mint 
hihetné az ember. Voltak a párbeszédünknek 
már előzményei, melyekre mint enyhítő körül- 
ményekre hivatkozhatnám. A kegyelmes asszony 
csak mérsékelten botránkozott meg rajtam. 

— Maga nagyon elbizakodott, — mondta 
nevetve. — Arra nem is gondol, hogy mit 
szólna a házmester, ha kapuzárás után egy 
gavallért hoznék magammal? 

Ez már igazán nem volt komoly ok. Mert 
hol volt az megírva, hogy nekünk meg kellett 
várnunk a kapuzárást? A kegyelmes asszony 
különben is vagy tízszer láthatta már ezt az 
unalmas darabot . . . 

Mit mondjak még? Tiz óra előtt már ott 
ültünk ketten a kis szalonban. Rajtunk kivül 
egy lélek sem volt a lakásban. Szégyenemre 
be kell vallanom, hogy akkor már nagyon 
megbántam oktalan tolakodásomat. Mi az 
ördögöt is kerestem én itt? Az asszony elég 
elővigyázatlanul azt találta nekem mon* 

dani, hogy sokban emlékeztetem a meghalt 
fiára . . . Egy öreg óra ketyegése, a kegyelmes úr- 
nak a falon fúggő szigorú képe és az egész 
lakás szaga holmi untató és dermesztő családias 
érzéseket keltett fel bennem. Valósággal di- 
deregtem a belső hidegtől. Az illendőség ked- 
véért mégis szemtelenkednem kellett egy ki- 
•csit. A kegyelmes asszony, aki ugyancsak 
megbánhatta már meggondolatlanságát, sok 
méltósággal utasított rendre. Én kapva kaptam 
a kedvező alkalom és a kalapom után és 
Lohengrin bánatos búcsúzó gesztusával mond- 
tam: Ugy hát jobb lesz, ha távozom! — És 
megkönnyebbülten távoztam. 

Az asszony maga nyitotta ki nekem az 
előszoba ajtaját. Mikor kinézek — óh Jézus 
szentlelke! — szuszogva jön föl a lépcsőn a 
kegyelmes úr. 

Visszaugrottam. Becsaptam az ajtót. Mi 
lesz most? 

A kegyelmes asszony a konyhaajtóra 
mutatott. Oda! — Ő maga eltűnt a lakás- 
ban . . . 

A sötét konyhában állva, hallottam a házi- 
gazda izgatott hangját: 

— Valaki van itt ! Hamar gyertyát ! Tolvaj 
jár a lakásban! 

Mily szörnyű izetlenség! Hát kellett ez 

nekem? — Tapogatódzva és lábujjhegyea 
végigmentem a konyhán. Majd egy ajtókilin- 
cset éreztem a kezemben. A cselédszoba ajtaja ! 
Ott benn talán elbújhatnék . . . 

Amint benyitottam, világosság áradt a 
szemembe. Lizl ott ült az ágyában. Mellette 
gyertya égett. A gyújtót még a kezében tar- 
totta. Nem látszott megijedtnek. Bizonyára 
hallotta a zajt, alkalmasint sejtette is a dol- 
gok logikai összefüggését. Némán és komo- 
lyan tekintett rám. 

— Lizi, — mondtam suttogó hangon, — 
valami borzasztó félreértés adta elő magát . . . 
Meg fogom magyarázni, — meg fogom magát 
jutalmazni, csak rejtsen el és hallgasson . . . 

Késő volt. A kegyelmes úr már körül- 
csörtetett a konyhában. Éppen csak annyi 
időm volt még, hogy elfújjam a gyertyát, 
mikor már kipattant az ajtó. A kegyelmes ott 
állott előttem, égő gyertyával és revolverrel a 
kezében, a félelemtől vacogó fogakkal. Mö- 
götte a kegyelmes asszony, a rémülettől hal- 
ványan és némán. 

Jó ideig tartott, míg az öreg rám is- 
mert. 

— Maga az? Mit keres itt — éjnek idején 
— az én házamban? 

Az asszony fölemelte összekulcsolt két 

kezét az ura háta mögött . . . Most már be- 
iszélnem kellett! 

— Kegyelmes uram, — bocsánatot kérek 
— belátom súlyos hibámat — de hát ifjú 
vagyok — a kegyelmes úr is fiatal volt -- 
azt hittem, hogy senki sincs itthon — és ez 
a leány — igazán restellem a dolgot . . . 

Az öreg hitetlenül nézett hol reám, hol 
Lizire. 

— Ilyen ember, mint maga és egy cseléd? 
HiheteÜen ! 

Megint reám nézett, aztán a feleségére. 

— Hihetetlen! 

— Pedig úgy van ! Ez a leány és én — 
az ember fiatal — de most kimondhatatlanul 
restellem a dolgot . . . 

— Igaz az, Lizi ? — kérdezte a kegyelmes. 
Lizi reám nézett, aztán összeharapott fogai 

közül dünnyögte: 

— Igaz! 

A kegyelmes úr szeme végigfutott a falon 
levő Sátory-oltáron. Most már mindent meg- 
értett. 

— Gyalázat! — morogta. — Ilyen ember 
összeadja magát egy cseléddel ! Az én házam- 
ban! És ha elgondolja az ember, hogy miféle 
pletyka kerekedhetnék ebből! A férj nincs 
itthon, a feleség egyedül van, — igazán gyalá- 

zat! Lizi holnap takarodni fog! Maga pedig 
művész uram, ezek után meg fogja kimélni a 
házamat további látogatásaitól! 

Máig se tudom, hogyan jutottam ki a ház- 
ből. Csak a Lizi arcára emlékszem még. A 
leány szó nélkül kuporodott ágyában, a nevet- 
ségesen cifra képgyűjtemény alatt, a szeme 
pedig könnyes volt . . . Mikor künn voltam az 
utcán, hirtelen erőt vett rajtam a bohém- 
kedvem. Nekivetettem magamat egy utcai lám- 
pásnak és hangosan hahotázni kezdtem. A 
járókelők futó-bolondnak tarthattak. 

Másnap fölkerestem a kegyeimest a hiva- 
talában. A vén oroszlán haragja akkor már 
félig-meddig elpárolgott. Leszidott, de inkább 
tréfás csipkedés hangján. Azt mondta, hogy ő 
szemet tudna hunyni a léhaságom fölött, de 
a felesége nem érti ilyenekben a tréfát, azért 
jobb lesz, ha egyelőre nem mutatom maga- 
mat náluk. 

Lizit tényleg elcsapták. Jó időbe telt, mig 
kifürkészhettem az új helyét. Egy fűszeresnél 
szolgált. Levelet írtam neki és arra kértem, 
hogy keressen fel a lakásomon. Lizi azonban, 
miután elolvasta a levelemet, visszaadta a 
hordárnak és azt üzente, hogy „nem óhajtja 
a további ismeretségemef". 

Nem hagyhattam annyiban a dolgot. Fél- 

napig is strázsáltam a kapuja előtt, mint va- 
lami szerelmes kéményseprőlegény, míg végül 
elcsíphettem az utcán. A boltba sietett, bögré- 
vel a kezében. Bocsánatot akartam tőle kérni, 
újból meg akartam magamnak hódítani az 6 
becsülését és rá akartam venni, hogy fogadja 
el tőlem a levélborítékot, melybe egy kerek 
kis pénzösszeget és színházi jegyeket tettem. 
Lizi azonban szóba sem állott velem, hanem 
makacsul és szomorúan a szemembe mondta 
azt, amit már a hordárral üzent: 

— Nem óhajtom a további ismeretséget! 

Nem tudom, honnan vehette ezt a mon- 
dást. Ő aztán elsietett a bögréjével, magam 
pedig ott maradtam a borítékommal és a szé- 
gyenemmel. 

A télen valahogyan megbékültem megint 
a kegyelmes úrékkal. Egy verőfényes napon 
a Duna-parton sétáltam a szép asszonnyal és 
ekkor véletlenül összetalálkoztam a Lizivel. 
Egy fehérbundás kis gyereket sétáltatott. Lizi 
hosszú, fekete gallért viselt a vállán és piros 
selyemkendőt a nyakán. Mikor váratlanul föl- 
bukkant előttem az arca, zavaromban a kala- 
pom után kaptam. Ö azonban nem fogadta 
a köszöntésemet. Végigmért mind a kettőn- 
ket, aztán elfordította a csinos, makacs és 
szomorú arcát és büszkén tovább ment. 

Mi ketten pedig, a kegyelmes asszony az 
ő drága kékróka-bundájában és én a harang- 
kabátommal, a fényes köcsögkalapommal és 
a monoklimmal (mert én monoklit viseltem, 
míg végleg be nem rekedtem), mi ketten össze- 
néztünk és fülig elpirultunk . . . 



Heroaeg F.: Kaland. 11 

Mese egy asszonyról, aki nem akarta, 
hogy gyermeke legyen 

Volt egy királyleány; Gyöngyöm volt a 
neve. Nem is tudom, mért adták neki ezt a 
különös nevet. Talán azért, mert semmit sem 
szeretett annyira, mint az igazgyöngyöt. Vagy 
azért, mert maga oly fehér, fényes, szelid és 
hideg volt, mint a gyöngy. 

Édesapja az öreg király csak két dolgot 
szeretett a világon, a fehér Gyöngyöm leányát, 
meg az aranyszinú tokaji bort. A bortól min- 
dig elszomorodott, mert ivás közben eszébe 
jutott saját iQúkora, amikor még külső orszá- 
gokban hadakozott. Ha azonban rátekintett a 
leányára, akkor mindjárt megjött a jókedve 
és megbékült a vénségével is. 

A király nagyon kényeztette a leányát. 
Ha Gyöngyöm sírt, akkor az öreg elballagott 
a kincstárába és egy maroknyi gyöngyöt hozott 
neki. Ha kacagott a leány, akkor is gyöngyöt 
szórt az ölébe. 

Ezekből a gyöngyökből testhez álló páncél- 
inget és fehér koronát csináltatott magának a 

királyleány. Egyébként is kedvelte a fehér 
szint. Minden ruhája hófehér volt. A palota 
kertjében csupa fehér virágot nevelt. Ha ki 
akart kocsizni, akkor négy fehérszőrű, vörös- 
szemü szarvast fogtak a hintója e]é. És bár- 
hol járt is, mindig nagy csapat fehér galamb 
szálldosott körülötte. 

Gyöngyöm igen szerette önmagát. Órákig 
is ott állott nagy ezüsttükre előtt és mosolygó 
áhítattal gyönyörködött a képmásában. Olykor 
megcsókolta tükörképét és így szólt hozzá: 
Szeretlek, fehér Gyöngyöm, mert te vagy a 
legszebb a világon! 

Ha künn járt a mezőkön és a fiatal vetés 
meghajolt a tavaszi szélben, leereszkedőleg 
intett a kalászoknak és így szólt: Jó napot, 
kedveseim ! 

Ha éjjel édes csalogánydal hallatszott be 
az erdőbő], elmosolyodott az ágyában: Ezt a 
szegény madarat még megöli az utánam való 
epedés ! 

A csillagok azért voltak olyan szomorúak, 
mert távol keUett élniök Gyöngyömtől. Így 
hitte a királyleány. Ha egyik-másik leszaladt 
a sötét égről, akkor a leány vállat vont. Te 
bolondos! — mondta, — ha nem is szeretlek, 
azért nem keUett volna annyira elkeseredned! 

Eljött az ideje annak^ hogy férjhez kellett 
volna adni Gyöngyömet. Kérőkben ugyan nem 
volt hiány. 

A szomszédban lakó királyfiak mindház- 
tfiznézőbe jöttek. Ki tollbokrétás paripán, ki 
aranyos hintón. Mindegyik koronát viselt a 
fején és mindegyiket a bársonyruhás nagy- 
urak és az ezüstpáncélos huszárok serege 
kisérte. 

De távoli országokból is érkeztek kérők, 
akiket Gyöngyöm szépségének hire vonzott és 
akik mind * odáig voltak a nagy szerelemtől. 
Volt köztük egy hindu király, az aranyszijak- 
kal fölkantározott fehér elefánton lovagolt. 
Egy mór herceg karcsúnyaku tevén ült. Beál- 
lított egy khinai nagyúr is, azt ezüstcsenge- 
tyfikkel ékes gyaloghintón hozták. Északról 
iramszarvas-fogaton jött egy kérő, délről pe- 
dig szilaj zebráktól vont hintón jött a másik. 
Az erdei vademberek királya is beköszöntött, 
ő tollkoronát viselt a fején, aranykarikát a 
fülében és buzogányt a kezében. 

Gyöngyöm a fehér teremben fogadta ké- 
rőit. Két, kigyó módjára csavarodó, óriás 
opál-oszlop között állott a trónus. 

Mosolyogva végigmérte a kérőit, aztán 
rövidesen kiadta nekik az útjukat, 

— Te tetszenél nekem, hercegem, ha nem 

volnál olyan kövér . . . Téged pedig nagyon 
tudnálak szeretni császárom, csak ne volnál 
olyan sovány . . . Ilyen férfiről álmodtam min- 
dig, csakhogy egy fejjel magasabbnak képzel- 
telek ... De kár, királyom, hogy annyira 
hórihorgos vagy! 

Mindenkiben talált kivetni valót. A király- 
fiak, akik olyan kevélyen vonultak be a palota 
főkapuján, mint a zivataros felhők, sápadt és 
alázatos bárányfelhők módjára osontak ki a 
hátsó ajtón. 

4- 

A palota kertje előtt, az aranyrácson kívül, 
egy íQú ember állott az úton. Az arca fehér 
volt, mint a fal, a szeme pedig úgy ragyo- 
gott, mint az eleven parázs. 

— Ki az az ember? — kérdezte egyszer 
Gyöngyöm. 

— Egy szerelmes ember, — mondták. 

— Mióta áll ott? 

— Egy esztendő óta, vagy még tovább. 

— És mit csinál? 

— Az aranykaput nézi. Ha te kilépsz a 
kertbe, hercegnő, akkor elfehéredik az arca 
és lángolni kezd a szeme. 

— Unom azt az embert! — mondta Gyön- 
gyöm. 

De ezúttal nem mondott igazat. 

Egyszer a kertben mulatott és szándéko- 
san átdobta labdáját a kerítésen A sápadt 
ember látta, de meg nem mozdult. 

— Add vissza a labdámat! — kiáltotta 
Gyöngyöm. 

Majd újból megszólalt. 

— Ki vagy te? 

— A nevem Bajna. 

— Melyik király az apád? 

— Nekem nincs apám. 

— Kár! — mondta Gyöngyöm. 

De aztán hamar helyreigazította a szavát. 

— Nekem különben mindegy. Én úgy 
találom, hogy a királyfiak átlag unalmasabbak, 
mint a rendes emberek. Mit akarsz itt, 
Bajna? 

— Téged látni. 

— Ugy-e, le nagyon szeretsz engem? 

Az ifjú nem válaszolt, hanem olyan arcot 
csinált, mintha meg akarna halni, vagy meg- 
ölni valakit. 

— Ugye, te sokat szenvedsz? — faggatta 
mosolyogva a királyleány. 

— A szenvedésemet nem cserélném el 
senki boldogságával. 

Gyöngyöm gondolt egyet. 

— Bajna, most kinyújtom fehér kezemet 
a rácson. Ha akarod, megcsókolhatod. 

Az íQu arca egyszerre piros lett, a szeme 
meg könnyes. 

— Bajna, — mondta a királyleány, — 
most kinyújtom a fejemet a rácson. Ha akarod, 
megcsókolhatod az arcomat. 

Gyöngyöm tisztán hallhatta, mint dobog 
az íQu szive. Oly fennhangon dobogott, mintha 
menten meg akarna szakadni a túlnagy boldog- 
ságtól. 

A királyleány ekkor odahajtotta fejét Bajna 
szivére és halkan mondta: 

— Bajna^ én a feleséged akarok lenni. 

A királyi márványpalota kertje mögött 
kezdődik a nagy erdő. Olyan nagy az erdő, 
hogy soha még senki nem látta a túlsó szélét. 

A rengeteg sötét méhében hatalmas, titok- 
zatos szeUem tanyázik. A nevét nem tudja 
senki, a szinét se látta még senki. Annyit 
tudnak csak róla, hogy asszony. És inkább 
sejtik, mint tudják, hogy a láthatatlan nagy- 
asszony lénye telve van nemes és szomorú 
jósággal és hogy oly titokzatos, mély és vég- 
zetes erők birtokában van, amelyekre nem jó 
gondolni sem. Soha nem mutatja magát, de azért 
ott van mindenütt az erdőben, a szélben libegő 
falevél ezüstös csillogásában, a szálló madár 
tollának érces fényében, a virág feslő bimbó- 

jában és a vad patak zúgásában. Minden virág 
és bogyó egy-egy szem, amellyel ő Iát; minden 
falevél egy-egy fül, amellyel ő hall. Az em- 
berek suttogó hangon beszélnek róla és az 
erdő anyjának nevezik. 

Gyöngyöm odavezette az ifjút a nagyerda 
szélére, ott megállott vele az ezeresztendős tölgy- 
fák alatt és így szólt hozzá : 

— Tudnod kell, Bajna, hogy én senkit 
sem szeretek. Téged sem foglak szeretni soha. 
De azért mégis a feleséged leszek, mert azt 
akarom, hogy engem jobban szeressenek, mint 
minden más asszonyt. Te pedig forróban) 
hívebben tudsz szeretni, mint a világ összes 
királyai együttvéve. Az úrnőd leszek és te 
engedelmeskedni fogsz nekem. Az istenséged 
leszek és te imádni fogsz engem. Az én tekin- 
tetem lesz a te életed, az én mosolyom a te 
boldogságod és az én szeszélyem a te tör- 
vényed. Ügy lesz-e, Bajna? 

— Esküszöm, hogy úgy lesz! — mondta 
az ifjú. 

— Esküdtél és az erdő anyja meghallotta 
esküdet, — szólt Gyöngyöm. — Havaiamikor 
megszegnéd, ő meg fog büntetni. Nem tudom^ 
hogy mit fog veled tenni^ de azt hiszem, hogy 
szét fog tépni . • . 

Valami mélyen zengő, félemeletes harsogás 

járta át az erdőt, mintha szélvihar rázná a 
fákat. Pedig a lomb mozdulatlan maradt. 
Gyöngyöm megszeppent és szaladni kezdett. 
Bajna csak a palota előtt ért a nyomába. A 
királyleány ott kézen fogta az iQút és bevezette 
a palotába, egyenesen a király színe elé. 

— Apámuram, — mondta, — én ezt az 
iíju embert az úton tatáltam. A neve Bajna 
és én feleségül akarok hozzá menni. 

Az öreg király szerette volna, ha Bajná- 
nak jobb csizmája lett volna, de mivel nem 
akarta megszomoritani Gyöngyömet, ennyit 
mondott csak: 

— Igen tisztességes embernek látszik. 
Egy hét múlva megvolt az esküvő. 

4- 

Kétesztendős házasok voltak már és Bajna 
egy pillanatra sem feledkezett meg szörnyű 
esküjéről. Most még szerelmesebb volt Gyön- 
gyömbe, mint annak előtte és forró, állandó 
szerelmétől úgy kivirult és megszépült az 
asszony, hogy a férfiak alig mertek arcába 
tekinteni, attól félve, hogy megvakul a szemük. 

Tündöklő szépségének hírére egyenként 
előkerültek megint hajdani kérői. A szomszéd 
királyfiak, a hindu és a mór, az északi és a 
déli király, a khinai és a vadember látogatóba 
jöttek. 

A kikosarazott kérők láthatólag nem voltak 
haragtartók. Hódolva körülnyüzsögték Gyön- 
gyömet, drága és furcsa ajándékokkal kedves- 
kedett neki, ünnepeket és vitézi tornákat 
rendeztek a tiszteletére, magasztalták isteni 
szépségét, önzetlen barátságukról beszéltek neki 
és ha éppen út jókba akadt Baj na, melegen 
megszorították a kezét. 

Gyöngyömnek igen tetszett, hogy a palo- 
tában egyre szólt a furulya és a hegedű és 
hogy esténkint tízezer tarka mécses gyuladt 
ki az ablaka alatt. 

4- 

A palota kertje előtt fiatal parasztasszony 
ült az út szélén és a gyermekével játszott. 
Valami versecskét ériekeit és a végén meg- 
csiklandozta a gyerek hónalját. A gyerek 
sikongva kacagott és a meztelen lábával rug- 
dalódzott. Bajna megállott az arany-rács előtt 
és sokáig nézte az asszonyt. Ekkor rászólt 
Gyöngyöm a palota ablakából: 

— Bajna, nem akarom, hogy nézzed azt 
az asszonyt! 

Másnap a vendég-királyok az erdőben 
vadásztak. Gyöngyöm is velük volt. Egy bi- 
borcsótáros, tigrissszőrü ménen ült (mosta- 
nában már nem kedvelte annyira a fehér 
színt) és oly szép volt, mint a fölkelő nap. 

A vadászat hevében elszakadt a királyok- 
tól és egyszerre az erdő szélén találta magát, 
ugyanott, ahol két esztendővel azelőtt esküt 
vett Bajnától. 

Nagy meglepetésre ott találta az urát. 
Bajna a nagy tölgyfa előtt állott és elgondol- 
kozva nézte a szentképet, amelyet istenfélő 
kezek függesztettek oda. A kép a Szfizanyát 
ábrázolta, amint a kis Jézust szoptatja. 

Gyöngyöm ekkor eltalálta urának egy titkos 
gondolatát és ijedten szólt reá : 

— Bajna, én nem akarom, hogy azt a 
képet nézzed. 

Az ura feléje fordult és az arca sápadt 
volt és szomorú. 

— Nem nézem többet, — mondta, — de 
akárhová tekintek is, mindig ugyanazt látom 
és ugyanarra kell gondolnom. Mert a fán 
fészkelő madárnak is van fia, a fában cirpelő 
bogárnak is. 

Gyöngyöm nagyon megrémült. 

— Az anya élete merő gond és fájdalom, 
— mondta. — A sírástól vörös lesz a szeme, 
a virrasztástól fonnyadt lesz az arca és a 
bánattól megöregszik a szíve. Én azonban 
fiatal, szép és vidám akarok maradni, és 
az én akaratom a te törvényed. Gondolj 
esküdre, amelyet meghallott az erdő szelleme. 

így szólt, azután megsarkantyúzta paripáját 
és gyöngyös koronájával a fején, hosszan 
lengő uszályával elvágtatott az óriás fatörzsek 
között. 

Gyöngyöm a vadászó királyokat kereste 
az erdőben. Az ezust-kürtők hívogató szavát 
követve, mind tovább és tovább lovagolt, aztán 
egyszerre elnémult a rengeteg és 6 nem tudta 
többé, hogy hol van. 

Az erdő errefele oly sürü volt, hogy a 
napfény nem tudott áthatolni a lombkupolán. 
Köröskörül óriási páfránybokrok virultak, 
akkorák, mint az évszázados fák. Benn, az 
erdő sötét méhében, egy madár énekelt, édes, 
mélyzengésü és szivettépően szomorú hangon. 

Gyöngyöm paripája egszerre megtorpadt 
és egész testében remegni kezdett. A király- 
leány elálló lélekzettel és rémülten lüktető 
szívvel nézett körül. Semmi szokatlant nem 
látott és nem hallott, de azért mégis tudta, 
hogy valaki közeledik feléje az erdő sűrűjéből. 
Valaki, aki erős és titokzatos, mint maga a 
végzet. Most szemben áll vele a láthatatlan 
Valaki, most már érzi is leheletének forró 
fuvaUatát. 

Gyöngyöm ekkor nagy félelmében le- 
szédült nyergéből és a puha erdei mohára 
esett. Csodálatosképpen nem vesztette el esz- 

méletét; élettelen márványfehér teste ott feküdt 
a paripa meUett, eleven lelke azonban egy 
síró kis madár képében ott röpködött fölötte 
és mindent látott s hallott. Érezte, hogy valami 
rettenetes dolog történt vele, de hogy mi, azt 
nem tudta megérteni. 

Egyszerre hangos lett köröskörül az erdő. 
A vadászó királyok arra robogtak és meg- 
találták Gyöngyöm élettelen testét. Költögették, 
ápolgatták, de bizony csak hiába. Megjött az 
ura is, Bajna. Ő mindenkit elparancsolt a 
felesége mellől, karjába vette, csókjaival éb- 
resztgette, könnyeivel áztatta, majd komoran 
és haragosan, mint zsákmányát az oroszlán, 
a palota felé vitte. 

Egész úton egy makacs kis madár röp- 
ködött a feje körül. 

— Bajna, én vagyok, itt vagyok! Segíts 
rajtam! — kiáltotta szakadatlanul a kis madár. 

De senki sem értette meg csiripelését. 

Fehér selyemágyat vetettek Gyöngyömnek 
a palotateremben és odafektették. 

— Meghalt a százszorszép királyleány! 
— mondták az emberek. 

És ami fehér virág volt az országban, azt 

mind leszakasztották és odaszórták az ágya elé. 

Bajna azonban nem hitt Gyöngyöm hala- 

Iában. A szíve ugyan nem dobogott, a keble 
nem pihegett és a keze hideg volt, de a szem- 
pilláján kis könnycsepp csillogott, az igazi 
halottak pedig nem sírnak. 

A palotaterem nyitott ablakán berepült 
egy kis madár. Gyöngyöm volt. Látta saját 
magát a ravatalon, látta az urát, amint ott 
térdepel a fehér asszony előtt és hol a kezét, 
hol a nedves szemét csókolja, de kis madár- 
fejével nem tudta megérteni a dolgok össze- 
függését és annyit érzett csak, hogy nagy baj 
történt. 

Panaszos csiripeléssel szálldosott a ravatal 
körül, de egy szolga kendővel a kezében kiza- 
varta a tolakodó kis madarat a nyitott ablakon. 

A palota udvarán azalatt nagy nyüzsgés 
támadt. A vendégkirályok siettek elhagyni a 
szomorú házat. Ki lóra pattant, ki meg hintóba 
ült. A hindu király elefántja és a mór vitéz 
tevéje versenyt futottak a porzó úton. A vad- 
emberek királya is elcammogott és vissza se 
nézett többet. 

A kis madár kiszállott a kertbe. A tó 
fölött nagy csapatban kergetőztek a fecskék. 
Mikor megpillantották Gyöngyömöt, valameny- 
nyien csiripelni kezdtek és Gyöngyöm meg- 
értette a szavukat. 

Herczeg F. : Kaland. 12 

— Ide gyere, cimbora! Annyi itt a bogár, 
hogy no! 

Gyöngyöm mélyen a tó fölött repült és 
ekkor megpillantotta önmagát a víz tükrében. 
Bizony 6 is olyan sárgabegyü fecske volt, 
mint a többi. 

Már alkonyodni kezdett, a madarak abba- 
hagyták a vadászatot és a palota eresze alá 
ragasztott fecskefészkek felé tértek. Gyöngyöm 
is velük szállott és ekkor egyik fészekből 
valaki a nevén szólongatta. 

— Gyöngyöm! Gyöngyöm! 

Egy fecskeemberke dugta ki fejét a fészek 
kerek ablakán és a két szeme csak úgy ragyo* 
gott a haragtól. 

— No, te ugyan szép fecskeasszony vagy! 
— csicseregte a fecskeember. — Egész nap 
magára hagyod a fészkedet? Tüstént gyere 
haza! 

Gyöngyöm úgy érezte, hogy engedelmes- 
kednie kell és szó nélkül bebújt a fészekbe. 

— Nesze, melengesd a tojáskáidat! — 
zsörtölődött a hím. 

Gyöngyöm kis madárszívén valami cso- 
dálatos, édes fájdalom nyilait át, mikor meg- 
látta a fészekben a három meleg kis tojást, 
amelyet a szárnya alá kellett vennie. 

Egy hétig el sem hagyta a fészkét. Éjjel- 
nappal a tojásait őrizte. Azalatt ura, a köteles- 
ségtudó fecskeemberke hordta neki az ebédet. 

A fecskeasszonyka gyakran szerette volna 
tudni, hogy mi történt a néma fehér asszony- 
nyal, aki a palotateremben feküdt. Hogy utána 
járhasson ennek a dolognak, ott kellett volna 
hagynia a tojásait és ehhez nem volt bátor- 
sága. Ez a törékeny, három kis tojás most 
drágább volt neki mindennél a világon. 

Egy hét múlva valami halk mozgolódást 
és csipogást érzett a szárnyai alatt. Három 
parányi fecskeíiók kelt ki a héjából. Gyöngyöm 
kis madárszívét ekkor oly édes, fájdalmas és 
mámoros öröm járta át, hogy ujjongó csiri- 
pelésével fellármázta és összecsőditette az 
egész íecskeszomszédságot. Gyöngyöm meg 
volt róla győződve, hogy a kopasz kis madarak, 
amelyek egész nap éhesen tátogatták sárga 
csőrüket, a világ legbájosabb és legszeretetre- 
méltóbb teremtményei. 

A fecskeszülők most már korán hajnaltól 
késő alkonyatig vadászgattak a tó fölött és 
az erdőszélen, hogy ennivalót szerezzenek a 
kicsinyeknek. 

Gyöngyömet nagy csapás érte. A fecske- 
ura elszállott reggel és estig nem tért meg 

12* 

fészkébe. A pillangóvadászatról hazatérő szom- 
szédok izgatott csiripeléssel híresztelték, hogy 
Cryöngyöm urának néhány véres szárnytoUát 
ott lelték meg a nagyréten. Valami gonosz 
ellensége gyilkolhatta meg. Hogy kicsoda, az 
máig sem tudódott ki. 

Gyöngyöm tehát özveggyé lett. Most már 
magának kellett gondoskodnia három fiáról. 
És az nem volt könnyű feladat. A kicsinyek- 
nek rettenetesen jó étvágyuk volt és a fecske- 
anyának lélekzet nélkül, a fáradságtól zsibbadó 
szárnyakkal kellett keresnie az eleséget. 

Egy sötét éjjel szörnyűséges dolog történt. 
Gyöngyöm arra ébredt, hogy a fecskeház fala 
szakadozik, mintha földrengés rázná. Egy 
sárgán izzó, rettenetes szempár nézett be a 
résen. Az éjjeli bagoly volt ! Gyöngyöm halálos 
félelemmel a szivében vetette magát a gyilkos 
elé, hogy megvédje fiait. De már késő volt. 
Az ellenség elragadta egyik fecskefiát és el-* 
szállott vele nesztelen szárnyain. 

Gyöngyöm úgy érezte, hogy nem élheti 
túl a nagy szerencsétlenséget. Sírni ugyan nem 
tudott, — a madaraknak nincsenek könnyeik, 
de anyai szívére forró és véres könnycseppek 
hullottak. 

Mialatt feldúlt fészkét foltozgatta, megint 
egyszer elszállott a nagyterem nyitott ablaka 

előtt. A sápadt asszony még mindig ott feküdt 
virágos ágyán, Bajna pedig mellette ült és 
figyelmesen nézte lehunyt szemét, amelyből 
szakadatlanul szivárogtak a könnyek. 

— Mi bajod, szép, néma Gyöngyöm? — 
kérdezte Bajna. — Miféle szomorú álom gyötrí 
szegény szivedet, hogy annyi könnyet ontasz ? 

A fecskeasszonyka egy pillanatra meg- 
feledkezett madár voltáról és oda akart sietni 
Bajnához, hogy megvigasztalja, de ekkor meg- 
hallotta az eresz alól éhes két fiának hangját 
és sebes szárnycsapásokkal megint a dolga 
után sietett. 

A két fecskefiók annyira fölcserepedett 
és megtollasodott már, hogy hozzá lehetett 
fogni a repülőleckékhez. De ekkor megint 
szörnyű szerencsétlenség történt. Az egyik fióka 
elhibázta az ívet, amellyel le akart ereszkedni 
egy bokorra és tülerős lendülettel a gyepre 
hullott. Egy szürke, nagy macska, amely észre- 
vétlenül lappangott a bokor tövében, hirtelen 
rávetette magát és széttépte a boldogtalant. 
Gyöngyömnek végig kellett néznie gyermeke 
halálát. Anyai szivének nagy fájdalmában vak- 
merően rátámadt a macskára, sivalkodva körül- 
repülte. De a fia életét már nem menthette 
meg. 

Aznap a fehérteremben fekvő néma asszony 
szeméből megint bőségesen folytak a könnyek. 

Most már csak egy fia volt Gyöngyöm- 
nek. Ezt annyira féltette, hogy egy pillanatra 
sem hagyta magára. A megpróbáltatásnak azon- 
ban nem volt még vége. Egy este valami vásott 
gyerek követ dobott a tó partján gyülekező 
fecskék közé. A kő összezúzta Gyöngyöm fiá- 
nak szárnyát. A fecske-fiu néhány napig a tó- 
parti bokrok között lappangott, közben meg- 
gyógyult a szárnya. Föl tudott megint szállani 
a családi fészekig, vadászni azonban nem tudott 
és a hosszabb utat sem győzte, mivel a fél- 
szárnya megbénult. 

Gyöngyöm hűségesen gondozta nyomorék 
fiát, aki ideje javát a fészekben töltötte. 

Kisasszonynapja közeledett és a fecske- 
nemzetség soraiban izgatott készülődés kezdő- 
dött. Egész nap gyülekeztek, a szomszédos 
fecsketelepek hírvivőit fogadták és a nagy útról 
tanácskoztak. 

A szomszédok körülfogták Gyöngyömet. 

— A te szegény fiad nem jöhet velünk . . . 
A kert végébe se tud repülni, hát még túl a 
liagy tengeren I 

Gyöngyöm nem válaszolt. 

— Te azonban velünk jösz! — biztatták 
a szomszédok. 

— Óh nem, én a fiammal maradok. 
Tíz fecske egyszerre kezdett beszélni, túl- 
kiáltva egymást. 

— Mi jut eszedbe ? ! El fogsz pusztulni ! 
Télen nincs itt se bogár, se pillangó ... A 
tó vize befagy, a kert teli van hóval . . . Éhen 
fogsz halni, ha nem vesz meg előbb a hideg . . . 
A fiadat nem mentheted meg, miért halnál 
vele? 

— Én a fiammal maradok! — mondta 
Gyöngyöm szomorúan és makacsul. 

Másnap útra kelt a fecskék raja. Néhány 
napig óriás seregekben vonultak délnek. Aztán 
elköltöztek a rokon-népek is, a szikla-fecskék, 
a parti- és füsti fecskék. Méla csend borult a 
kertre és a tóra. Csak Gyöngyöm röpködött 
a palota eresze körül, eleséget keresve béna 
fiának. Az emberek csodálkozva tekintettek föl 
hozzá az udvarról és azt mondták: 

— Ni, egy megkésett fecske! 

A napok mind rövidebbek lettek. Estén- 
kint hideg északi szél süvöltött a palota eresze 
körül. Bogár már alig találkozott a lombját 
hullató kertben és Gyöngyöm annyira elgyön- 
gült, hogy nehezen tudta csak mozgatni a 
szárnyait. Reggelenkint fehér volt a kert a dér- 
től. Azután idegen, különös toUu madarak 
ereszkedtek le a hegyekről és szállották meg 

a palota környékét. Azok fölfaltak mindent, 
egész nap lármásan civakodtak és ellenséges 
szemmel kerülgették Gyöngyöm fészkét. 

A tó partján is jég csillogott már. Gyön- 
gyöm egy nap reggeltől estig szálldosott a 
kertben, de egy árva Katica-bogarat sem talált 
a fia számára. Egészen besötétedett már, 
amikor halálra fáradtan hazavetődött. A fia 
dideregve, betegen borzolta föl tollait. Gyön- 
gyöm hozzásimult, hogy tölmelengesse ; édes, 
vigasztaló szavakat mondott neki, pedig az ő 
szive is majd megszakadt nagy keserűségében. 

Egyszerre azon vette észre magát, hogy a 
fia nem válaszol többé a szavára. A teste hideg 
és merev. Gyöngyöm gyöngéden letakarta a 
szárnyával és megadással a szivében várta a 
saját halálát is. 

A szászorszép királyleány félesztendő óta 
élőhalottként feküdt selyemágyán. Nem moz- 
dúlt, nem lélegzett, fehér tagjai hidegek voltak, 
mint a márvány. Olykor azonban könnyek 
szivárogtak lehunyt pillái alól, mintha gyászos 
álmok gyötörnék. Bajna egy órára sem hagyta 
magára. A kezét fogta és ha könnyezett az 
élőhalott, akkor megcsókolta a szemét és halk 
hangon gyöngéd szavakat mondott neki. 

Egy éjjel aztán bekövetkezett a nagy 



Digitized by 



Google 



MESE EGY ASSZONYRÓL 186 

csoda, amelyben senki sem reménykedett már, 
csak Bajna. Gyöngyöm fölébredt halálos ál- 
mából. Ez aznap történt, amikor a tó vizén 
az első vékony jégkéreg mutatkozott. Estefelé 
az élőhalott elkezdett egész testében remegni, 
mintha a hideg bántaná. Bajna selyemtaka- 
rókat borított rá és átkarolta, hogy fölmelen- 
gesse saját testével. Később Bajna fáradt szeme 
lecsukódott s ő elszenderedett a felesége 
oldalán. Ekkor ébredt föl Gyöngyöm. Kinyi- 
totta a szemét és meglátta az urát. Hogy meg 
ne zavarja álmát, nem szólt hozzá, csak gyön- 
géden átkarolta a nyakát. Azután Bajna is 
fölébredt. Nem szóltak egymáshoz, csak nézték 

egymást, könnyek közt mosolyogva. 

* 

A szászorszép királyleány megint egész- 
séges lett. Az emberek úgy találták, hogy 
hosszú betegsége alatt sokat veszített hajdani 
tündöklő szépségéből. A tekintete kissé bágyadt 
lett, mintha sokat sírt volna, a szája körül 
pedig valami fájdalmas vonás jelentkezett. 
Bajna azonban úgy találta, hogy a felesége 
most még szebb, mint volt annakelőtte. 

Gyöngyömnek különös ötlete támadt. Ki- 
vezette urát a palota elé, kezével egy fecske- 
fészekre mutatott, amely az eresz alatt volt 
és azt mondta, hogy szeretné tudni, hogy mi 

van a fészekben. Létrát hoztak és egy csatlós 
fölmászott a fészekhez. Két megfagyot fecskét 
talált benne. 

Gyöngyöm kezébe vette a két kis holt- 
testet és a télikertbe vitte. Az ura ott sírt 
ásott nekik a violák alatt. 

Gyöngyöm azután sokáig elgondolkozva 
nézte a sírt. 

— Min gondolkozol? — kérdezte Bajna. 
A felesége nem nézett a szemébe, csak 

halkan mondta: 

— Ha a jó Isten engem szeretne, akkor 
gyermeket ajándékozna nekem. 

Vince napján két fiatal hölgy, aki, miként 
a mai fiatalok általában, nem tisztelte eléggé 
a kort, összeesküdött, hogy vacsoránál leitatja 
Pap Vince miniszteri tanácsost. A rút me- 
rénylet sajnálatos módon jól sikerült. Szegény 
méltóságos az élete javát komoly munkás- 
ságban töltötte, 6 nem volt gyakorolt ivó és 
így hamarosan a fejébe szállott a pezsgő. 

Akik azonban azt hitték, hogy az elázott 
férfiú valami különös mulatságot fog szerezni 
a társaságnak, azok keservesen csalódtak, mert 
Pap Vincét szinte utálatosan udvariassá és 
érzelmessé tette a szesz. A hölgyektől bocsá- 
natot kért, hogy egyáltalában a világon van, 
ellenben az urakat mind sorra akarta csókolni. 
Végül egy órán át a Viktor nevű öccséről 
beszélt, akivel, valami örökösödési perpatvar- 
ból kifolyólag, húsz esztendő óta haragot 
tartott. Mindenáron táviratozni vagy telefonálni 
akart Viktornak, hogy bocsásson meg neki és 
jöjjön ide azonnal Brassóból. 

Az asszonyok még egy kis konyakot adtak 
neki, hátha attól megfordulna a kedve, Pap 
Vince azonban egyszerre könnyezni kezdett, 
majd magára kapta a bundáját, hogy most 
már igenis elmegy a főpostára és telefonál 
Viktornak. Nem volt rá mód, hogy vissza- 
tartsák. 

Mikor végigment a Bakács-téren, a ferenc- 
városi templom órája éppen tizenhármat ütött. 
Pap megolvasta és meg is botránkozott a szo- 
katlan számon. A Belváros felé igyekezett, de 
aztán egyszerre befordult a Soroksári-út vala- 
melyik mellékutcájába. Tízet se lépett még, 
mikor már galléron ragadta önmagát és szigorú 
hangon számonkérte magától a céltalan kó- 
borlást. 

— Hát itt mi dolgod, te korhely, mi? 

Valami zavaros emlék buborékolt az agyá- 
ban . . . Ni, hiszen ez a vidék nem ismeretiét! 
előtte . . . Valamikor sokat járt erre . . . Igen, 
huszonöt esztendővel ezelőtt, kis jogász korá- 
ban. Akkoriban sokat járt haza ilyen időtájban, 
mámoros fővel és ma is talán a felújult em- 
lékek hatalma vonzotta erre. Ebben az utcában 
lakott, vagy talán a szomszéd utcában, egy 
földszintes kis házban. Négyen tanyáztak együtt 
két szobában és a szállásadó asszonyságnak 
Krauthné vala a neve. Másfél esztendeig laktak 

itt, de aztán kitették őket a szállásukból, mert 
túlságosan sokat lármáztak . . . 

Mialatt ezeket elgondolta, valami alko- 
holos eszmetársulás révén visszaemlékezett a 
nótára is, melyet akkoriban nagy előszeretettel 
énekelgettek. 

Széles a víz, nincsen sajka, 
Nem lehet átmenni rajta 
Tehozzád . . . 

Talán így volt, vagy ilyenformán. 

Pap Vince kissé hamisan, de sok érzéssel 
kezdett énekelni. Aztán egyszerre elhallgatott 
és fülelni kezdett. A távolban valami titokzatos 
visszhang fölkapta és folytatta a nótát. Több 
fiatal, borízű hang, mely épp oly hamisan 
és épp annyi érzéssel énekelt, mint maga 
Vince úr. 

Az utca végén földszintes kis ház állott. 
A kapu mellett levő ablakok nyitva voltak ; a 
dohányfüst csak úgy dőlt belőlük; ott benn 
szólott az ének. 

— Lám, hiszen ez az én régi kis tanyám I 
— mondta Pap Vince. — És szembe van a 
Fekete Kutya és az emeleten lakik Lencsi . . . 

Felágaskodott és benézett a jogásztanya 
ablakán. Egy boros üvegekkel telt asztal körül 
négy fiatal gyerek ült, azok énekelték tele 
torokból, hogy. 

Széles a víz, nincsen sajka . . . 

— Hiszen ez az én szobám ! És talán a 
fiúk is az én kompániám! — szólt Pap 
Vince. 

Az egyik énekes, aki eddig háttal ült az 
ablaknak, most fölpattant a székéről és széles 
jókedvében táncolni kezdett a szobában. A 
méltóságos pedig majd hanyatt vágódott nagy 
meglepetésében az ablak alatt, mert a fekete- 
hajú, hosszutermetú, duhaj fiúbán megismerte 
— önmagát. 

Igen, ez ől A huszonöt év előtti Pap 
Vince, a korhely kisjogász! 

A tanácsos úr szivét fájdalmas^ babonás 
rémület járta át . . . 

— Ez őrültség ! — korholta magát. — Te 
részeg vagy, Vince! Eredj haza! 

Siető léptekkel megindult, de csak az első 
utcai lámpásig jutott. Ott megállapodott, majd 
lassú léptekkel visszatért. Megint benézett az 
ablakon. Tizszer is benézett. Semmi kétség, a 
saját fiatalsága ott duhajkodik a szobában, 
boros üveggel a kezében ... A méltóságos 
megdörgölte a szemét és megcsípte a karját. 
Biztos, hogy nagyon részeg, de az is biztos, 
hogy ébren van és lát. Most már nem volt 
ereje, hogy elszaladjon az ablaktól. 

Később megnyílt a ház kapuja. A mulató 
fiatalok egyike kilépett az utcára. Azt mondta 

a házmesternek, hogy tüstént visszajön megint, 
csak a sarki kávéházba szalad szivarért. 

A méltóságos úr megszólította a fiatal- 
embert. 

— Engedelmet kérek, én itt véletlenül be- 
néztem az ablakon és egy ismerős fiatal urat 
láttam . . . Nem mondaná meg nekem, hogy mi 
a neve annak a barna, magas úrnak? 

— Pap Vince ! — válaszolt kurtán a fiatal 
ember és azzal elsietett. 

— Tehát én vagyok! — sóhajtotta Pap 
Vince és ezzel nekidőlt a ház falának és elmél- 
kedni kezdett. 

Mit jelent ez? Megtörténhetik-e a huszadik 
században, hogy valaki elvégzi az egyetemet, 
hivatalnok lesz, miniszteri tanácsos lesz, meg- 
öregszik és a Belvárosban lakik, — az ifjúsága 
pedig azalatt ott marad a ferencvárosi hónapos 
szobában és tovább jogászkodik ? Úgy látszik, 
hogy' igenis megtörténhetik. Az iQúság nem 
múlik el, — semmi sem múlik el, ami van ! 

— csak hűtlenül elhagyja az ember ... De 
mi történik, ha az ember véletlenül össze- 
találkozik megint a saját iQúságával? Birto- 
kába veheti megint? Visszafiatalodhatik megint? 

— Nos, ez nem valószínű. Pap Vince legalább 
nem tud ilyen esetet, pedig neki igen sok 
ismerőse van. 

Herozeg F*: Ealand« 13 

A méltóságos hamarosan belátta, hogy 
egész okoskodása nem állja meg a helyét 
Másutt kell keresnie a titokzatos tünemény 
magyarázatát. 

— Lássuk csak! Bizonyos, hogy én Pap 
Vince vagyok. Az is bizonyos, hogy kegyet- 
lenül eláztam. Ha az a fiú odabenn szintén 
Pap Vince és ugyancsak elázott, akkor kétség- 
telen, hogy én vagyok ő. Igen, én másodéves 
jogász vagyok és itt lakom a Ferencvárosban. 
Ezt igen sok ténykörülmény bizonyítja. De 
mi van a diplomával, a húsz esztendei hiva- 
talnokoskodással^ a miniszteri tanácsossá^al 
és a belvárosi lakással? Úgy látszik, hogy ezt 
a sok zűrzavaros ostobaságot mámoromban 
elképzeltem, vagy összeálmodtam. Néha rop-* 
pánt furcsákat álmodik az ember. Fel fogok 
azonban ébredni, ki fogok józanodni és akkor 
megint másodéves jogász leszek ... A dolog 
tehát rendben van. Egy kérdést kellene még 
csak tisztáznom: ki ez a hódbundás ember, 
aki itt áll az ablak alatt és azt képzeli, hogy 
ő én? 

A méltóságos nem sokáig törte ezen a 
fejét 

— Bánom is én, akárki fia is! Az öreg 
menjen a dolgára, mert én most odabenn 
mulatok ! 

És megint igen hamisan, de sok érzéssel 
énekelni kezdte: 

Széles a viz, nincsen sajka . . . 

A jogász, akit pajtásai szivarért küldöttek, 
időközben visszaérkezett a kávéházból. Meg- 
állott az éneklő tanácsos előtt és meleg rokon- 
szenvvel hallgatta. 

— Igen derék úriembernek látszik! — 
mondta magában. — Kár is volna idekünn 
hagyni az utcán. Azoknak odabenn nagy 
gaudiumot szerezhetnék, ha bevinném nekik. 

A tanácsos úr rögtön elfogadta a fiú 
meghívását. 

A füstős szobában harsogó lárma fogadta 
őket. Pap Vince kísérője csendet parancsolt, 
majd ilyen beszédet intézett a társasághoz: 

— Uraim ! Bemutatom nektek ezt a haza- 
fias lelkületű urat, akinek a szivéből nem halt 
ki a lelkesedés tüze. A nevét nem tudom, de 
a magyar vendégszeretet tárva van minden 
lovagias gentleman számára! 

— Ügy van! Ügy van! — kiáltották a 
többiek és azzal maguk közé ültették a 
méltóságost. Dörgicseit itattak vele parádi 
vízzel. 

Vince úr mindig csak a másik Vincét 
nézte, a fiatalt. Most mellette ült, a szemébe 
nézett, a vállára tehette a kezét és az mégis 

13* 

csak ő maga volt. Most már nem is csodál- 
kozott a dolgon, inkább szomorkodott azon, 
hogy sehogy sem tud szabadulni a kettős én 
kellemetlen érzésétől. 

— Legjobb volna talán, — okoskodott 
magában, — ha megkérném a cimboráimat, 
hogy dobják ki a szakállas öreget, az állító- 
lagos miniszteri tanácsost, a bundájával együtt, 
akkor megszabadulnék tőle és megint egye- 
sülnék az iQúságommal . . . 

Nem merte azonban megtenni a kísérletet. 
Inkább mást gondolt. 

— Ha én vagyok Pap Vince, a jogász, 
akkor nem lehetek miniszteri tanácsos. Ha 
nem vagyok tanácsos, akkor nincs is lakásom 
a Belvárosban. Nekem azonban úgy rémlik, 
hogy igenis van. Valószínű azonban, hogy ezt 
is csak úgy álmodtam. Jó volna talán, ha 
elmennék az állítólagos lakásomba. Ott talán 
tisztázhatnám a dolgot. 

— Cimborák, — mondta, — most már ne 
maradjunk itt, hanem gyertek velem, meg- 
hívlak egy üveg pezsgőre! 

Az indítványt nagy lelkesedéssel fogadták. 
Fölkerekedtek. Az utcán elcsíptek egy bér- 
kocsit, azt csapatosan megszállották, miközben 
a tanácsos úr megmondta a kocsisnak az állí- 
tólagos lakása címét. Valószínűnek tartotta, 

hogy neki üincs lakása abban a házban. A 
házmester majd káromkodva elzavarja a 
lármás diákcsapatot, mely merő tréfából fel- 
csöngette. 

A házmester azonban nem zavarta el őket. 

— Jó estét, méltóságos úr, ^ mondta. 
Fenn, az emeleten. Pali fogadta őket, a 

tanácsos úr legénye. Kissé csodálkozott a 
furcsa látogatókon, de aztán meggyújtotta a 
villamos lámpákat a szalonban, tüzet gyújtott 
a kandallóban és telefonon pezsgőt rendelt a 
kaszinóból. 

Pap Vince most már sehogy sem tudta, 
hogy mit gondoljon magáról és a fiatal Pap 
Vincéről, Neki tehát tényleg van lakása a Bel- 
városban, akkor alkalmasint a miniszteri 
tanácsossága sem képzelődés. De kicsoda akkor 
ez a fiatal Pap Vince? 

A fiatal Pap Vince azalatt egy vastag 
jszivarral a fogai közt járt-kelt a szalonban. 
A lakás előkelő volt és gazdájának méltóságos 
cime láthatólag igen imponált neki. A fiú 
egyszerre megállott egy festmény előtt, mely 
egy magyarruhás öreg urat ábrázolt. 

— Ni, hiszen ez az én nagyapám I Ez meg 
a nagyanyám! — kiáltotta. 

— Talán igy mondanád: az apám! — 
szólt idősebb Vince. 

— A nagyapám, Pap Vince. Az édesapám 
Pap Viktor! 

Idősebb Vince agyában egyszerre vilá- 
gosság támadt. Ez a kis Vince, az ő tükör- 
képe, fia Viktornak, az ö brassói öccsének, 
kit húsz esztendeje nem látott. Persze, Viktor 
családos ember volt, csakhogy idősebb Vince 
eddig nem igen törődött a családjáva). 

Mire a pezsgő előkerült, a méltóságos úr 
fölkelt és vendégeihez a következő beszédét 
intézte : 

— Kedves ifjú barátaim ! Ideje, hogy most 
már megtudjátok a nevemet. Én Pap Vince 
miniszteri tanácsos vagyok, nagybátyja a ti 
Vince barátotoknak. Ez a rossz fiú, bár tudnia 
kellett, hogy szerető bátyja itt él a fővárosban, 
eddigelé makacsul elkerülte a házamat. Én 
azonban ma csellel idehoztam és ti valameny- 
nyien tanúi voltatok ennek. És most már 
hozzád intézem a szót, édes öcsém Vince! 
Reménylem, hogy a régi családi viszály, melyet 
egyébként hamarosan el fogok intézni édes- 
apáddal, nem hagyott nyomot a te iQú szi- 
vedben ... 

És a többi! 

I. 

Az öreg kegyelmes úr (ágyban fekszik, 
monoklival a szemén, a haldoklók magasztos 
mosolyával az ajkán). 

Sándor báró (az ágy előtt áll és megha- 
tottan törölgeti zsebkendőjével a saját monok- 
liját). 

A kegyelmes: Hát izé — kedves Sándor^ 
én most meg fogok halni. 

Sándor : Óh dehogy ! A tanár úr azt mondta, 
hogy a természet tehet még csodát . . . 

A kegyelmes: A tanár úr szamár. Szeret- 
ném látni azt a természetet, mely engem még 
ősszefoltoz ! Én most egy komoly dolgot aka- 
rok veled közölni . . • Meg fogok halni. 

Sándor (udvariasan): Már méltóztattál 
mondani. 

A kegyelmes (felül az ágyban, sugárzó 
arccal, csodálatosan csengő hangon): Itt a 
pillanat, drága izém, hogy egy fontos titkot 
közöljek veled, egy titkot, mely évszázadok 

Óta apáról fiúra szállt a családunkban és 
melynek mindenünket köszönhetjük, a tekin- 
télyünket, vagyonunkat, hatalmunkat . . . 

Sándor: Ah! (Egy titkos családi pénz- 
alapragondol és ez a gondolat kellemesen érinti.) 

A kegyelmes^ Csak úgy halhatok meg nyu- 
godtan, ha te is megfogadod nekem, amit 
édes apám fogadtatott meg velem egykor a 
halálos ágyán : hogy egész életeden át minden 
héten egy tizkrajcáros ibolyabokrétát adsz 
a feleségednek . . . 

Sándor (zavartan): Tizkrajcárosat? 

A kegyelmes. Azoukivül megfogadod nekem, 
hogy minden héten legalább egy bókot mondsz 
neki . . . 

Sándor: Bókot?! 

A kegyelmes : Dicsérd meg a kezét vagy a 
lábát, a szemét, a ruháját vagy a karakterét, 
de minden héten legalább egyszer dicsérd meg 
valamijét. 

Sándor: És ez a családi titok? 

A kegyelmes: Te most még nem sejted, 
hogy minő kincset hagytam rád. Ennek a titok- 
nak köszönheti a családunk, hogy régen tönkre 
nem ment, el nem züllött, ki nem pusztult . . . 
Tudnod kell, hogy Dobzse László kora óta a 
nemzetségünk minden férfitagja haszontalan 
fráter volt. 

Sándor: Párdon! 

A kegyelmes : A sir szélén igazat beszél az 
ember . . . Magam is akasztófára való voltam, 
te is az vagy, drága fiam . . . Nem tehetsz 
róla, a véredben van, hogy préda, szoknyahős 
és hazárd légy. Ha a család férfiain fordult 
volna, akkor már régen elvitt volna bennün- 
ket az ördög. Szerencse, hogy az asszonyaink 
nem hasonlítottak hozzánk. Ők megóvták a 
vagyonunkat és a tekintélyünket. Az anyám 
szent volt és martir, a feleségem is az volt és 
a te Idád is az lesz, ha minden héten tiz 
krajcár áru ibolyát és egy bókot adsz neki . . • 
Mert tudnod kell, hogy a nők sokkal többet 
érnek, mint mi, de azért nagyon olcsók . . . 
A jó asszonyok a legolcsóbbak. 

Sándor: Én igazán nem értem. 

A kegyelmes: Nem érek rá diskurálni! 
Gondold meg, hogy a feleséged húszezer forint 
évi járadékot hozott neked, ötvenkét ibolya- 
bokréta egy esztendőben pedig csak öt forint 
húsz krajcárba kerül. A bók pedig nem kerül 
semmibe. 

Sándor: No ez igaz I (Ünneplésen:) ígérem! 

A kegyelmes: Óh, most már nyugodtan 
halok meg, (Yisszahanyatlik ; suttogó hangon:) 
Mily édes zenét hallok — milyen bájos gyer- 
mekek lovagolnak a felhőkön . . . (Meghal.) 

Sándor (kegyelettel leveszi a megboldogult 
szeméről e monoklit, aztán kinyitja a szomszéd 
szoba ajtaját): Ida, a szegény papa kiszen- 
vedett! 

Ida (belép) : Szegény jó papa ! 

Sándor (kegyeletes szívvel elhatározza^ 
hogy rögtön megkezdi a megboldogult utolsó 
akaratának végrehajtását) : Édes Idám, köszö- 
nöm a könnyet, mely a maga szép szemében 
csillog. Most látom, hogy mit bírok magában i 
maga nemcsak a leggyönyörűbb, hanem A 
leggyöngédebb szívű feleség is. 

Ida (aki utóbbi időben igen sokat vesze- 
kedett az urával, csodálkozva néz Sándorra^ 
majd szelíden és megindultan szól): Szegény 
barátom, maga most már árva és én nagyon 
fogom szeretni. 

II. 

(Öt esztendővel később.) 

Ida (egyedül van otthon, lázasan kotorász 
az ura íróasztalának feltört fiókjában): A nyo- 
morult I Milyen óvatos, pedig biztos, hogy 
megcsal ... A legjobb barátnőmmel csal meg, 
Emmával . . * Juj, az alávalók I Csak találnék 
valami bizonyítékot! Eh, mit bizon}ríték! A 
dolog be van bizonyítva . . . Azt fogom tenni, 
amit édesanyám tanácsol: itt fogom hagyni^ 

el fogok válni, visszapörlöm tőle a vagyonomat, 
tönkre fogom tenni! 

Akomorna (nesz nélkül belépett): Bocsánat, 
méltóságos asszonyom, Enmia grófné van a 
kis szalonban. 

Ida: Emma? El mert jönni? Hallatlan! 
Mondja a grófnénak, hogy azonnal — azaz 
nem! Mondja, hogy azonnal nála leszek! 

A komorna (eltűnik). 

Ida (kissé gondolkozik, aztán megmossa 
a szemét, rendbe hozza a haját és fölemelt 
fővel belép a kis szalonba). 

Emma (kicsi, göml^ölyü, nagyon csinos, 
furfangos szemű asszony; fehér kosztümöt és 
óriás tollas kalapot visel; most egy örömsikol- 
tással rohan Ida karjaiba): Jaj, drágám, csak- 
hogy itthon talállak! Millió esztendeje, hogy 
nem láttalak! Van már három napja, ugy-e? 
Hadd nézzelek már! (Aggódva:) Nem vagy jó 
színben. Mi bajod? Teremtőm, csak nem 
sírtál? 

Ida: De igen, mostanig bőgtem! 

Emma (anyáskodó hangon): Az urad 
miatt^ ugy-e? Elhanyagol? Nem szeret már? 
Szólj, beszélj, gyónj meg mindent, te édes 
martirom ! 

Ida (megdöbben a barátnője arcátlansá- 
gán): Az urammal semmi bajom. De a kan- 

cám, a gyönyörű pej kancám — hiszen isme- 
red? — megsántult. Nem borzasztó? 

Emma (csalódottan): Igazán borzasztó . . . 

Sándor (besiet. Mikor együtt látja a két 
hölgyet, nagyon megszeppen. Udvariasan, de 
hidegen köszönti Emmát, azután Idához for- 
dul): Valami változás van magán? Igen, — 
most másképpen fésülködik ... Ez a hajvise- 
let imádásra méltóvá teszi a profilját . . . Nem 
igaz, Emma grófné? (Idához:) Elfogadja tőlem 
ezt a pár szál ibolyát? (Tíz krajcár áru virá- 
got ad neki.) Boldogtalan vagyok, hogy nem 
maradhatok magukkal, de Zoltán gróf fontos 
dologban vár . . . Hölgyeimi (Elsiet.) 

Emma (az asztalon fekvő virágot nézi, 
epésen): Hiszen a te urad valóságos trubadúr! 
Gratulálok, édesem! 

Ida (aki érzi, hogy felülkerekedett): 
Udvarias ember, az igaz. 

Emma (Csípősen és szemtelenül): Hü is? 

Ida (felséges öntudattal): Az. 

Emma (gúnyosan): Gratulálok! 

Ida: Ne érts félre! Én tudom, hogy min- 
dig vannak szeretői. Neki mulatságot szerez a 
kártya, a lóverseny és az asszonynép. Ezen 
már nem is akadok fenn. Én csak azt köve- 
telem tőle, hogy tekintsen engem a feleségé- 
nek, a szeretőjét pedig tekintse a szeretőjének. 

Engem szeret, a kedvesével mulat. Engem 
tisztel, a szeretőjét pedig megveti. Ebben 6 
annyira megy, hogy nem is akarja, hogy az 
úriasszony kedveseivel érintkezzem ; olyas- 
mitől tart, hogy valami mocsok ragadhatna 
rám. Pedig ez már igazán gyerekesség, nem 
is lehet annjrira tartózkodó az ember. Nincs 
igazam? 

Emma (elboruló arccal, halkan): Téged 
becsül, a szeretőit pedig megveti ... (A könnyei- 
vel küzködik. Feláll.) Bocsáss meg, az édes- 
anyám vár . . . (Elvonul, a lépcsőn sírva fakad.) 

Ida (egyedül, kellemes izgalommal jár fel 
s alá): Igen, ez az: engem mégis becsül, de a 
szeretőit megveti ... Ez is valami! Sándor 
gazember, de úgy látszik, minden férfi az és 
Sándor legalább tapintatos gazember . . . 

III. 

(Megint öt esztendővel később.) 
Zoltán gróf (a filozófus, miként a kaszi- 
nóban nevezik, látogatóban van Ida bárónénál. 
A kis szalonban ülnek, elég közel egymáshoz* 
A gróf erdélyi úr, tehát szép, barna, tüzes- 
szemü és kissé fantasztikus ember. Profilban 
természetesen Wesselényi Miklósra emlékeztet). 
Ida: Mondja tovább! 



Digitized by 



Google 



208 HEROZBO FBRBNC 



Zoltán: Kétféle ember él a világon. Az 
óriás többség: gyalogember. Az arisztokratikus 
kisebbség : szárnnyal született ... Az utóbbiak, 
az érzelmi arisztokraták gyakran egy miszti- 
fikáció áldozatai. Gyalogemberek közt élvén, 
fölvették azok életszokásait és azt hiszik, hogy 
ók maguk is gyalogemberek. Őket arról lehet 
megismerni, hogy ösztönszerűen érzik maga- 
sabb rendeltetésüket, ennélfogva elégedetlenek 
és szomorúak, mint a csonkaszámyu madár . . . 

Ida. És maga azt hiszi, hogy én is ezek 
közé tartozom? 

Zoltán : Nemcsak hiszem, de tudom ! 
Magának csak tudatára kell ébrednie a maga- 
sabb rendeltetésének és rögtön ki fogja bon- 
tani szárnyait, hogy fölemelkedjék oda, honnan 
nevetheti az úgjmevezett életet és annak apró- 
cseprő előítéleteit, meg egyéb izetlenségeit. 

Ida: Mit ért magasabb rendeltetés alatt? 

Zoltán (ünneplésen): Hogy boldog legyen! 

Ida: Ugyan, hát van boldogság a világon ? 

Zoltán (igen komolyan): Vanl Megjegyzem 
azonban, hogy én világ alatt más valamit értek^ 
mint maga. A maga világa ezer idegen ember, 
aki nem érti meg magát és ennélfogva termé- 
szetes ellensége . . . Hogyan kívánhatja az 
ellenségétől, hogy boldoggá tegye magát? 

Ida: És maga mit ért világ alatt? 

Zoltán: Mindig csak egy embert, aki megért 
és lelki rokonom. Ha benne látom a világot, 
akkor nem lehetek elhagyatott és ha neki és 
általa élek, akkor módomban van, hogy irá- 
nyítsam az életemet. 

Ida: Ez — barátság? 

Zoltán (mosolyogva) : Annak is nevezheti, 
nem kötöm magamat szavakhoz . . . 
• Ida (lopva, hosszan nézi Zoltánt). 

Zoltán (ugyanúgy nézi Idát ; magában) : Iga- 
zán pompás termete van, bár jobb szeretném, 
ha kissé teltebb volna . . . Azt hiszem azon- 
ban, hogy faussemaigre . . . 

Sándor báró (besiet. Pénzért jött haza, 
hogy kifizesse a tegnapi nagy kártyavesztesé- 
get): Szervusz, kedves Zoltánkáml (Idához, 
hűvösen :) Jó napot I (Megjegyzendő : a házasok 
egy héttel ezelőtt keserűen összeszólalkoztak 
és azóta még egy szót sem váltottak.) Bocsáss 
meg, édes Zoltánom, fontos dolgom van . . . 
(Elsiet a dolgozószobájába.) 

Ida (akit nagyon keserít urának imper- 
tinens magaviselete, szórakozottan): Nos ? Miért 
nem folytatja? 

Zoltán (halkan): Most nem! Itt nem! 

Ida (meleg kis borzongást érez): Tehát 
hol? Mikor? 

Herczeg F.: Kaland. 14 

Zoltán (erősen a szeme közé néz). Ki- 
kocsizik holnap? 

Ida (remegő hangon) : Ebéd előtt mindig . . . 

Zoltán. Hajtasson a Hűvösvölgy felé . . . 
Várni fogom . . . 

Ida (megszeppenve): Ah, hiszen ez légyott? 

Zoltán (fölénnyel) : Mit jelent a szó ? Azt, 
amit értünk alatta. Maga az erdőben is maga 
és én ott is én maradok . . . 

Ida (magában töpreng): Igazán nem tudom, 
hogy mi tart vissza . . . Legalább valami kis 
változatosság volna ebben az örökös szürke- 
ségben. (Nyiltan és hosszan Zoltán szeme 
közé néz.) 

Zoltán (magában) : Könnyebben megy, mint 
gondoltam ! 

Sándor (visszajön a dolgozó szobájából. 
Odabenn eszébe jutott, hogy már egy hét óta 
nem adta ki feleségének a végrendeletileg rá- 
hagyott virágot és bókot. Noblesse obiige! 
Hamar elszalasztottá a lakájt a sarki virág- 
kofához. Bók még mindig akad a raktá- 
ron): AhI 

Ida (idegesen): Mi az — ? 

Sándor: Amint beléptem, a feje ugy tün- 
döklött a napfényben, mintha aranykoronát 
viselne . . . Százszor csodáltam már a maga 
gyönyörű haját, de ennyire még soha sem 

tette rám a folyékony arany benyomását, 
mint most. 

Ida (édes nyilalást érezve a szivében): Ked- 
ves barátom, maga ma kissé ízléstelen! 

Sándor (alázatos mosollyal): Ha már 
benne vagyok, akkor engedje meg, hogy egy 
pár szál ibolyával tetézzem az Ízléstelensége- 
met. (Virágot ad neki.) 

Ida (vállat von, megszagolja az ibolyát; 
jóleső kis szédülést érez; sokért nem adja, 
hogy Zoltán tanuja volt a jelenetnek. Sándor- 
hoz békülékenyen): Akar teát? 

Sándor. Kérek ... De előbb egy levelet 
kell á kaszinóba küldenem. 

Ida (most egyszerre megint nag}on jó- 
kedvű, mert háziasszonynak érzi magát. Maga 
tölt a teás csészékbe). 

Zoltán (mialatt Sándor a levelét expediálja, 
Idához halkan és szenvedélyesen): Eljön? 

Ida: Hová? 

Zoltán: A Hüvösvölgybe I 

Ida (kacér naivsággal): Minek? Hiszen itt 
is elbeszélgethetünk . . . 

Zoltán (igen komolyan): Ne feledje, hogy 
magának szárnyai vannak, — ha ki akarja 
bontani . . . 

Ida (egyszerre nagyon komikusnak találja 
a filozófust és elkezd hangosan kacagni). 

14* 

Sándor (visszajön, jókedvvel): Min nevet? 

Ida: Kérdezze meg Zoltántól. 

Sándor: Nem szoktam a feleségem udvarlói- 
nak fölösleges kérdésekkel alkalmatlankodni^ 
Aki magát meg tudja nevettetni, az egyébként 
számot tarthat az emberiség hálájára, mert 
érvényre juttatja a mesébe való szép fogait. 

Ida: Elég, maga bolond. (Derülten, sőt 
kissé gyöngéden néz Sándorra.) 

Zoltán (magában): Valami taktikai hibát 
követtem el . . . Eh, gombház ! (Cinikus jó- 
kedvvel kavarja a teáját.) 

Ida (magában) : Mind egyforma zsiványok, 
azért nem is volna érdemes az egyiket elcse- 
rélni a másikkal. És Sándornak megvan az 
az előnye, hogy az ő zsiványságaiba már bele- 
törődtem . . . 

IV. 

(Megint öt esztendővel később.) 
Ida (magában van és vidéken lakó édes- 
anyja levelét olvassa): „...biztosan tudom, 
szegény leányom, hogy az urad teljesen tönkre 
tette magát. Soha még ilyen gyönyörű vagyont 
léhább módon el nem prédáltak! Csak rövid 
idő kérdése, hogy túl kell adnia minden 
birtokán. Tőlem ne várjatok semmit ! Én nem 

fogom annak az úrnak a szeretőit kitartani 
és kártyás cimboráit hizlalni. Ajánlom neked, 
szegény édes leányom, hagyd ott azonnal a 
haszontalan embert, én tárt karokkal várlak és 
várom a fiadat is. Az én házamban nem fogtok 
szükséget szenvedni. Hajlandó volnék arra is, 
hogy Sándorról egy mérsékelt életjáradékkal 
gondoskodjam, de csak olyan feltétel mellett, ha 
örökre lemond minden férji és apai jogáról. 
Látni se akarom többet azt az urat ! Ha azon- 
ban nem fogadod meg édesanyád tanácsát, 
akkor leveszem rólad is a kezemet. Semmit 
sem fizetek és holtom után kitagadlak — 
és a többi.*" 

(A báróné, miután elolvasta a levelet, így 
szólt magában :) Nem is sejted, szegény mama, 
mennyire igazad van I A legokosabb, amit 
tehetek, ha mindenben megfogadom a taná- 
csodat. Nálad legalább nyugodt életem lesz . . . 

A komorna (belép, egy ceruzával írott 
levelet és egy kis csomagot ad át Idának): 
A méltóságos úr huszárja hozta a vasútról . . . 

Ida (kis ibolyabokrétát vesz ki a csomag-* 
ból, aztán elolvassa Sándor levelét): „Drága 
barátnőm! Nekem két napra vadászatra kell 
mennem. Egypár szál ibolyát küldök és mind* 
egyikkel egy csókot. Az utóbbiakat kérem 
méltányosan elosztani a szép szeme, az okos 

és tiszta homloka, valamint az édes szája 
között. Sándor/ (Magában szól :) Javíthatatlan 
bolond I Azaz gyermek, beszámíthatatlan gyer- 
mek . . . Neki most is vadászaton, meg mulat- 
ságon jár az esze . . . Most! Mi lesz belőled, 
ha itt hagylak? Tönkre fogsz menni, el fogsz 
zülleni. Nem foglak elhagyni ! Veled maradok, 
azzal a kikötéssel, hogy átadod nekem a 
gazdaság vezetését. A hozzád hasonló léha 
gyereket örökös gyámság alatt kell tartani. 
Tudom, könnyűszerrel fogsz ebbe bele- 
nyugodni, már merő önzésből is. És te önző 
vagy, mint minden gyerek! Majd csinálok én 
rendet. Ha megakadok, segít a mama. Ö 
gazdag és én ismerem a szivéhez meg a 
pénzes szekrényéhez vezető utat ... (A keblére 
tűzi az ibolyát.) 

V. 

(Tíz esztendővel később.) 

Sándor (a karosszékben ül, a fájós lába 
be van pólyázva): Hi — a lábam! Igazán 
cudarság! Két héttel ezelőtt megjött a titkos 
tanácsosság, egy héttel rá a csuz. Ügy látszik, 
a kettő együtt jár ... (A komornyikhoz :) Péter, 
elment már a feleségem? 

A komornyik : A komorna most csöngetett 
a kocsi után. 

Sándor: Kéretem a kegyelmes asszonyt, 
hogy látogasson meg egy percre, mielőtt el- 
megy. 

A komornyik: Itt jön a kegyelmes báróné . . . 

Ida (junói alak ; sötétszinü, kivágott ruhát 
visel és sok gyöngyöt: a karja meg a válla 
remek): Nos, hogy van a lába? 

Sándor: Köszönöm, most már mindjobban 
fiatalodik és szilajodik, — ma egész nap úgy 
rángatódzik, mintha táncolni akarna. Tánc- 
ról lévén szó: miféle bálba is megy maga a 
gyerekkel? 

Ida: A Hatfaludy hercegné báljába. Sándor- 
kának ez az első nagy bálja és én vele akarok 
lenni. 

Sándor (kissé epésen) : Sohse takarózzék a 
fiával; mondja egyszerűen, hogy mulatságosabb 
fiatal urak társaságában lenni, mint egy poda- 
grás vén férj mellett ülni. Én ezt értem! 

Ida (hűvösen, ellenségesen) : Kedves bará- 
toni) emlékezzék vissza: maga eleget mulatott 
életében^ mialatt én itthon sziszegtem a fájda- 
lomtól . . . 

Sándor (nagyot nyel, jó ideig hallgat, a 
tekintete ráesik a kandalló párkányára készi- 
tett virágra): Egy kis szívességet mégis meg- 
tehetne nekem : tűzze fel, kérem, ezt a virágot. 

Ida (kezébe veszi az ibolyát): Lehetetlen, 

barátom, kinevetnének . . . Ilyen öreg asszony 
nem viselhet ibolyát. 

Sándor: Tűzze fel most, a kocsiból azután 
kidobhatja. 

Ida (halkan): Azt már nem! 

Sándor (akinek eszébe jutott, hogy a virág- 
hoz bók is jár): Maga nagyon téved, szegény 
barátnőm, ha azt hiszi, hogy öreg asszony. 
Maga az élet, az erő, az üdeség . . . Talán 
ostobaság tőlem, hogy ezt eszébe juttatom, de 
úgy van ... Ha magához akarnék fiatalodni, 
akkor újra harmincévesnek kellene lennem. 

Ida: Isten ments! Az keUene csak, hogy 
még fiatalabb is legyen nálam! Elég volt! 

Sándor (búsan mosolyogva); Mit akar, sze- 
gény barátnőm, hiszen egész házasságunk alatt 
egyebet se tett, mint hogy anyáskodott rajtam. 
(Megcsókolja Ida kezét.) Nagyon kedves volna, 
ha megmondaná Péternek, hogyan készítse a 
teámat. Az az állat mindig elrontja. 

Ida (egyszerűen): Majd magam készítem 
el. Nem megyek a bálba. 

Sándor: Mit mond? 

Ida : A gyerek mehet egyedül . . . Majd 
kiment azzal, hogy maga nem jól érzi magát. 
Megyek és átöltözöm. 

Sándor (sugárzó arccal): Maradjon így — 
nagyon szeretem, ha esti ruhában van. 

Ida: Nem, kedves barátom. Én tudom, 
mi kell magának most: betegápoló. Az ápoló 
asszonyok pedig nem járnak kivágott ruhá- 
ban . . . 

VI. 
(Egypár hónappal későbben.) 

(Az öreg Hatfaludy hercegné látogatóban 
van Idánál. Azzal a szeszszel jött, hogy valami 
jótékony mozgalomnak akarja megnyerni, a 
valóságban azonban anyai szivének rettegése 
hozta ide. A harmadik Hatfaludy princesz és 
Ida fia között ugyanis erős flirt fejlődött a 
télen. Ezt a dolgot természetesen nem lehet 
komolyan venni, mert Hatfaludy Ágota ma 
Európa egyik legjobb pártija, Sándorka pedig 
csak afféle tucatmágnásocska, de azért a her- 
cegnő mégis közelebbről óhajtja megismerni 
eUenségeit, hogy szükség esetén hathatósabban 
védekezhessék eUenük. A hercegné egyébként 
csúnya és szaporabeszédű öregasszony. Nagyon 
vallásos és a szive mélyén állandóan siratja 
a régi erkölcsök pusztulását. Százezer hold 
földje van és harmincforintos ruhákat visel.) 

A hercegné: Olvasd, drágám, a választ- 
mányi hölgyek névsorát! 

Ida (olvas). 

Sándor (betoppan, kis ibolyabokrétával a 



Digitized by 



Google 



218 HERCZBG FBRBNC 



kezében. Az utóbbi időben megint rohamosan 
megfiatalodott. Nyáron nem bántja csúz és 
mióta sokat jár a Najád-színházba, diszkrétül 
festi a haját) : Bocsánat, drága hercegné, hogy 
zavarom a munkájukat. Csak egypár szál 
virágot kell átadnom a feleségemnek. 

Ida (kissé kedvetlenül) : Ezzel ugyan ráért 
volna. 

Sándor: Tudom, egyetlenem, hogy magának 
nem sietős, de lássa, nekem az! 

A hercegné (komolyan): Egy asszonynak 
mindig rá kell érnie, ha az ura virágot hoz 
neki. Ügy is elég kivételes eset! 

Ida: Biztositalak, iédesem, hogy nálunk 
nem kivételes az eset. Amióta asszony vagyok, 
minden héten átlag egyszer részem van ebben 
a szenzációban. 

A hercegné: Amióta asszony vagy? 

Ida: Ha úton van az uram, akkor sem 
feledkezik meg rólam, hanem postán küld 
virágot. Gyakran csodálkoztam már a nagy 
lelkiismeretességén . . . 

A hercegné: De hiszen ez elragadó, ez 
gyönyörű ! Hogy ilyen gyöngédségre még példa 
legyen a mi köreinkben, azt nem is hittem 
volna! (A lorgnonján át érdeklődve nézi hol 
Idát, hol Sándort.) 

Sándor (szerényen): Ez a következetes 

virágostrom tulajdonképpen egy kis szimbólum. 
Azt jelképezi, hogy a házasságunk első esz- 
tendeje óta semmi sem változott meg. Az idő 
múlik, de mi a régiek maradunk! 

Ida (gúnyosan mosolyog és egy elutasító 
gesztust csinál a kezével). 

Sándor (aki túl akar esni a kommenciós 
bókján.) Ismétlem, édesem, maga semmit sem 
változott. Vagy ha változott, hát még szebb lett, 
hódítóbb, mint volt ! Én legalább ilyennek látom I 

Ida (csípősen) : Hogy maga nem változott 
hanem még mindig az, aki volt a házasságunk 
első esztendejében, arra jó lélekkel letehetem 
az esküt! 

A hercegné: De hiszen ez mesébe való! 
Hogy ilyesmi előforduljon a mi köreinkben, 
azt álmodni se mertem volna! 

Sándor (szerényen): Nálunk ez mintegy 
családi hagyomány. Az édesapám is minden 
héten virágot vitt az édesanyámnak és tőle 
tudom, hogy a nagyapám is úgy tett . . . 

A hercegné: A kedves édesapja is? A 
kedves nagyapja is? Ez tehát valósággal csa- 
ládi erény? 

Sándor : Valósággal az. De most nem za- 
varom tovább a komoly munkát! 

Ida (szórakozottan tovább olvassa a vá- 
lasztmányi hölgyek névsorát). 

A hercegné (ezalatt magában elmélkedik) : 
O is, az édesapja is, a nagyapja is! Szinte 
biztos tehát, hogy a fia is ilyen lesz. A fiú 
egyébként is nagyon hasonlít rá... Szegény 
kis Ágotám, most már értem, mért nőtt annyira 
a szivedhez a kis bárói A te szivecskéd ösz- 
tönszerűen megsejtette, hol kell keresnie a 
boldogságot . . . Nos, édes gyermekem, a szived 
jó útra vezérelt. Boldoggá foglak tenni, bol- 
dogabbá, mint voltam én, az édesanyám és a 
nagyanyám ... Az apád — Isten nyugosztalja 
szegényt! — de nagy akasztófára való volt, a 
nagyapád is az volt, bizonyára a dédapád is . . . 
De az urad más lesz! (Idához fennhangon:) 
Hagyjuk most talán az olvasást, édesem. Mondd 
csak, szeret a fiad vadászni? 

Ida (meghökkenve, vérvörös arccal); A 
fiam ? Nagyon szeret I 

A hercegné: Akkor szívesen látom Hat- 
faludon . . . Nálunk tölthetne egypár hetet . . . 
Félek ugyan, hogy elunhatná magát nálunk, 
mert nagyon visszavonultan élünk odalenn, 
jóformán csak magunkban vagyunk Ágot- 
kával . . . 

Ida (akinek szíve viharosan dobog): A fiam 
kimondhatatlanul boldog lesz... O különben 
sem olyan, mint a többi fiatal úr . . . 

A hercegné. Tudom, édesem, 6 olyan mint 

az urad! Hiszen éppen azért szeretném, ha jól 
érezné magát nálunk. De most megyek . . . 
Abban maradunk, hogy elküldöd nekünk a 
fiadat. Jó lélekkel ránk bizhatod a fiatal urat, 
rajta leszek, hogy ne nélkülözze túlságosan 
édesanyját . . . (Elmegy, Ida és Sándor lekísérik 
a lépcsőn.) 

Ida (mikor már kettesben van az urával, 
annak nyakába borul): Sándor, maga mégis 
csak kitűnő férj! 

Sándor (aki egyelőre még semmit sem 
ért az egészből) : Örülök, egyetlenem, hogy 
végre belátja . . . (Bár ezen a héten már eleget 
tett a kötelességének, most merő gavallér- 
ságból még egy ingyen-bókot mond a fele- 
ségének:) Még az olyan öreg ember is, mint 
én vagyok, szívesen veszi a dicséretet Budapest 
legszebb asszonya szájából . . . 

